SunOnline: Sun Rashah - Naaumeedha eku ves Mayor dhehvani Umeedhu\nނާއުންމީދާ އެކުވެސް މޭޔަރު ދެއްވަނީ އުންމީދު\nފާތިމަތު ސައީދު 11 Aug 2019, 10:00\nއައްޑޫ ރައްޔިތުންގެ އުންމީދާ ގުޅިފައިވާ އެ ސިޓީގެ އެތައް ތަރައްގީގެ މަޝްރޫއަކާ ގުޅޭ ގޮތުން ސުވާލުކޮށްލުމުން ސިޓީގެ މޭޔަރު އަބްދުﷲ ސޯދިގު (ސޯބެ) ގެ މޫނުމަތިން ފެނުނީ މާޔޫސް ކަމެވެ. ސޯބެ ވިދާޅުވަނީ ކޮންމެ ސަރުކާރަކުންވެސް އައްޑޫއަށް ކޮންމެވެސް ކަމެއް ކޮށްދޭން ފަށާ ކަމަށެވެ. އެކަމަކު ނުނިމި ހުއްޓުން އަރަނީ އެވެ. ނޫނީ ދިގުލައިގެން ދަނީ އެވެ. ސޯބެ މިސާލަކަށް ނެންގެވީ، އައްޑޫގައި ފެނާއި ނަރުދަމާ އަޅަން ފަށާފައި ނުނިންމާ ހުއްޓާލުމަކީ ރައްޔިތުން މާޔޫސްކޮށްލި ކަމެއް ގޮތުގަ އެވެ.\n"އެއީ ރައްޔިތުން މިދައްކާ ވާހަކައަކީ. އެކަހަލަ މުހިންމު ކަންކަން ރައްޔިތުންނަށް ބޭނުންވާ އަސާސީ ހިދުމަތްތަކުގެ މަސައްކަތްތައް ސަރުކާރުން ފެށިފައި އޮވޭ، މިދިޔަ ނުވަ އަހަރު ތެރޭ އެކަމެއް ނުނިމުނު،" ސޯބެ ވިދާޅުވި އެވެ.\nއައްޑޫގައި ފެނާއި ނަރުދަމާ އަޅަން ފެށި ނަމަވެސް އެކަން ނުވެ ދިގުލައިގެން ގޮސް ވާނުވާ ނޭންގި އެކަން ކުރަން ހަވާލުވި ކުންފުނި އުވާލުމުން އައްޑޫ ރައްޔިތުންގެ ކެތްތެރިކަން ދިޔައީ ކޮޅުން ލައިގެން އެވެ. އައްޑޫގެ އާބާދީގައި 33821 މީހުން ތިބިއިރު، އެހާބޮޑު އާބާދީއަކަށް ބޭނުންވާ އަސާސީ ބޭނުންތައް ނުފުދި އޮތުމަކީ ހަގީގަތުގައިވެސް ޝަކުވާއަކަށް ވާނެ އެވެ. ސިޓީއެއްގެ ދަރަޖަ ދިން ނަމަވެސް ސިޓީއަކުން ފެންނަންޖެހޭ ހަގީގީ ތަރައްގީއެއް އައްޑޫ ސިޓީއަކުން ނުފެނެ އެވެ.\nއައްޑޫ ސިޓީގެ މޭޔަރު އަބްދުﷲ ސޯދިގު (ސޯބެ) 'ސަން' އަށް އިންޓަވިއު ދެއްވަނީ --- ސަންފޮޓޯ/ ފަޔާޒު މޫސާ\nސޯބެ ވިދާޅުވީ ހިތަދޫގައި 2011 ވަނަ އަހަރު އޭރުގެ ރައީސް އަދި މިހާރުގެ މަޖިލީހުގެ ރައީސް މުހައްމަދު ނަޝީދުގެ ވެރިކަމުގައި އަޅަން ފެށި ނަރުދަމާ އަދިވެސް ނުނިމޭ ކަމަށެވެ.\n"އަދި އަލަށް އެ ކިރިޔާ އެ ފެއްޓީ ޖުލައި މަހުގެ 15ގައި އެ ނަރުދަމާގެ މަސައްކަތް. ނުވައަހަރު ކުރިން އެޅި ސިސްޓަމް ގުޅާ ލެވޭނީ މިއަހަރުގެ ސެޕްޓެމްބަރުގެ ފަހުން. ދެން އެ ރަނގަޅިއްޔާ. ޔަގީން ކަމެއް ނެތް." ސޯބެ ވިދާޅުވި އެވެ.\nސޯބެ ވިދާޅުވީ މަޝްރޫއުތައް އެގޮތަށް ދިގުލައިގެން ދާން ފެށުމުން މީހުން ފޫހިވާނެކަން ގަބޫލުފުޅު ކުރައްވާ ކަމަށެވެ. ކައުންސިލު އުފެދުނު ފަހުން އައްޑޫ ސިޓީގެ ކައުންސިލްގެ ހުރިހާ ގޮނޑިއެއް އައްޑޫ ރައްޔިތުން ވެދުން ކުރަނީ އެމްޑީޕީ އަށެވެ. އަދި ރައްޔިތުންގެ މަޖިލިސް އައްޑޫ ސިޓީގެ ހުރިހާ ގޮނޑިއެއް ވެސް މިފަހަރު ދިނީ އެމްޑީޕީއަށެވެ. އަދި ރިޔާސީ އިންތިހާބުގައިވެސް އައްޑޫގެ މެޖޯރިޓީ އަބަދުވެސް ދެނީ އެމްޑީޕީއަށް ކަންވެސް ސޯބެ ފާހަގަ ކުރެއްވި އެވެ. އެހެންވީއިރު ދައްކާނެ ބަހަނާއެއް ނޯންނާނެ ކަމަށް އޭނާ ވިދާޅުވެ އެވެ.\nއޭނާ ވިދާޅުވި ގޮތުގައި، 2008 ވަނަ އަހަރުގެ ރިޔާސީ އިންތިހާބުގައި ރައީސް ނަޝީދު ހޮވުމުން އައްޑޫއަށް ތަރައްގީތަކެއް އައެވެ. އެހެންވީމަ މިހާރުވެސް ރައްޔިތުން ތިބީ އެމްޑީޕީގެ މި ވެރިކަމުގައިވެސް އައްޑޫއަށް ތަރައްގީ ގެނެސްދޭނެ ކަމުގެ އުންމީދުގައި ކަމަށް ވެސް ސޯބެ ވިދާޅުވި އެވެ.\n"ރައްޔިތުންގެ އެކްސްޕެކްޓޭޝަން ވަރަށް ހައި. އަވަހަށް ކަންކަންވާން ބޭނުންވަނީ." ސޯބެ ވިދާޅުވި އެވެ.\nސޯބެ ވިދާޅުވީ އެހެން ސަރުކާރުތަކާ ހިލާފަށް ރައްޔިތުންނަށް ދެމުން އަންނަ ހިދުމަތްތައް އިހަށްވުރެ ރަނގަޅަށް ދެވެމުން އަންނަ ކަމަށެވެ. އެހެންވީމާ އުންމީދެއް އެބައޮތް ކަމަށް ވިދާޅުވި އެވެ. ސަބަބަކަށް ވަނީ އައްޑޫ ސިޓީ ކައުންސިލަށް މިސަރުކާރުން ބާރުތައް ދިނުމެވެ. ކައުންސިލްގެ ބާރުތައް ދުއްވާލާފައި އޮތް އޮތުން މި ސަރުކާރުން ވަނީ ނިމުމަކަށް ގެނެސްފަ އެވެ.\n"މިސާލަކަށް މީގެ ކުރިންވެއްޖެއްޔާ މަގުހަދަން ޖެހޭނީ ކައުންސިލުން ރިކުއެސްޓް ކުރީމަ މަގު ހަދާ ކުންފުނިން އެމީހުން އައިސް ހެދި ދުވަހަކުން ހެދޭނީ. އެކަމަކު މިހާރު ސަރުކާރުން އެހެރީ ތަކެއްޗާ މުވައްޒަފުންނާ އަޅުގަނޑުމެންނާ ހަވާލުކޮށްފައި. އަޅުގަނޑުމެން ބޭނުންގޮތަކަށް މަސައްކަތް ކުރައްވަން ދޫކުރައްވާފައި އޮތީ ސަރުކާރުން." ސޯބެ ވިދާޅުވި އެވެ.\nސޯބެ ވިދާޅުވީ މިހާރު ކައުންސިލުން ހިންގާ މަސައްކަތްތައް މިނިވަންކަމާ އެކު ކުރުމުގެ ފުރިހަމަ މިނިވަންކަން ލިބިފައިވާކަމަށެވެ.\nސޯބެ ދެއްވާ ޔަގީން ކަމަކީ ރައްޔިތުންނަށް ބަދަލެއް ފެންނަވަރުގެ މަސައްކަތްތަކެއް އަދި ނުކުރެވުނު ކަމުގައިވިޔަސް ބޮޑު މަޝްރޫއުތަކެއް ފަށަން ސަރުކާރުން ގިނަ ކަންތައްތަކެއް ކުރައްވާ ކަމުގެ ޔަގީންކަމެވެ. އޭނާ ރައްޔިތުންނަށް ދޫކޮށްލައްވާ ޔަގީންކަމަކީ، އާ ސަރުކާރާ އެކު ރަނގަޅު ހެޔޮ ބަދަލުތަކެއް ފެންނާނެ ކަމެވެ. ރައްޔިތުން ކެތްތެރިވުމަށް އެދިވަޑައިގެންނެވި އެވެ.\n"އައްޑުއަށް މިވެނި މިވެނި ކަންކަމެއް ކޮށްދެއްވާނެ ކަމަށް ރައީސް ވިދާޅުވެ ޗާޕު ކޮށްގެން ނެރުވި. އައްޑޫ ގޭގެއަށް ބެއްސެވި. އެހެންވީމަ ރައްޔިތުންނަށް އެނގޭނެ ރައީސް ވިދާޅުވިއޭ މިކަންކަން ކުރާނެއޭ. އެވާހަކަ އެ ދައްކަވަނީ. ރައްޔިތުން އެތިބީ އަވަސް ބޭނުންވެފަ. އަވަހަށް މިކަންކަން ލިބިގަންނަން ބޭނުންވެފަ. އެއީ އަސްލު ވެގެން މިއުޅޭ ގޮތަކީ. އެނގޭތީ. ކުރިން ވެއްޖެއްޔާ ނޭންގޭ ސަރުކާރުން ކޮންކޮންކަމެއް ކަމެއް ކޮށްދޭނީ." ސޯބެ ވިދާޅުވި އެވެ.\nސޯބެ އެދެނީ ރައްޔިތުން އުންމީދު ނަގާ ނުލުމެވެ. ސޯބެ އަދި އައްޑޫ ރައްޔިތުންގެވެސް އުންމީދަކީ އެންމެ ކުޑަ މިނުން އަސާސީ ބޭނުންތައް ފުދޭ މިންވަރު ކޮށްދިނުމެވެ. ސަރުކާރު ތަކުން ދައްކާ ހުވަފެންތަކުން ރައްޔިތުންނަށް ލިބިފައިވާ މާޔޫސް ކަން ފިލުވާލެވޭ ވަރުވުމެވެ. އައްޑޫ ރައްޔިތުންނަށް ހައްގު މިންވަރާ ގާތަށްވެސް އަދި ނުލިބޭކަން ރައްޔިތުންގެ ވާހަކަތަކުން ޔަގީންވެ އެވެ.\nއަބުހަރީ ގްރޭންޑް: އައްޑޫގެ ޗުއްޓީއަށް އަރާމުކަން


Geveshi aniyaa ge emme kureegai aabaadhee bodethi rah thah - AO News\nމިނިސްޓްރީ އޮފު އެންޑް ޖެންޑާރ އެންޑް ސޯޝަލް ސާވިސްއިން އާންމުކުރި ގެވެށި އަނިޔާއާއި ބެހޭ ތަފާސް ހިސާބު ދައްކާގޮތުން މިއަހަރުގެ ފުރަތަމަ ކުއާޓާގައި، ގެވެށިއަނިޔާގެ މައްސަލަތައް އެންމެ ގިނައިން ރިޕޯޓުކޮށްފައިވަނީ އާބާދީގެ ގޮތުން އެންމެ ބޮޑެތި ރަށްތަކުންނެވެ. އެގޮތުން މާލޭ ސިޓީ، އައްޑޫ ސިޓީ، ހުވަދުއަތޮޅު ދެކުނުބުރި އަދި ފުވައްމުލައް ސިޓީ ހިމެނެއެވެ.\nމިއަހަރު މާރިޗު 8ވަނަ ދުވަހު، ރައްޔިތުންގެ މަޖިލީހުގެ ޖަލްސާއެއްގައި، އަންހެނުންގެ ހާލަތާމެދު ވާހަކަފުޅު ދައްކަވަމުން، މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އަލްފާޟިލާ ޢާއިޝަތު މުޙައްމަދުދީދީ ވިދާޅުވީ ފުރަބަންދުގެ ތެރޭގައި ގެވެށި އަނިޔާއާއި އަންހެނުންނާއި ކުޑަކުދިންނަށް ކުރާ އަނިޔާ އިތުރު ވެގެން ހިނގައްޖެކަމުގައެވެ. މިނިސްޓަރ އައިޝާ އިތުރަށް ވިދާޅުވިގޮތުގައި، ގެވެށި އަނިޔާތައް އިތުރު ވެގެން ދިއުމަކީ ކޯވިޑް-19 ގެ ހާލަތުގައި ފުރަބަންދުގައި ތިބެން ޖެހުމާ ގުޅިގެން ފާހަގަ ކުރެވުނު އެއް މައްސަލަ ކަމުގައެވެ.\n“މައްސަލަތައް އިތުރުވުމާއި ގުޅިގެން އަމިއްލަ ޖަމްޢިއްޔާތަކުންނާއި އަދި އާންމު ފަރުދުންވެސް މިކަން ވަނީ ތަފާތު ފޯރަމްތަކުގައި ޙިއްޞާކޮށްފައި. އެހެންކަމުން، އަމިއްލަ ޖަމިއްޔާތަކާއި ކަމާ ގުޅޭ މުއައްސަސާތަކާއެކު މަޝްވަރާތަކެއް ބޭއްވުނު. އަދި މިމަޝްވަރާތަކުގައި ގެވެށި އަނިޔާގެ ޝިކާރައަކަށްވާ ފަރާތްތަކަށް ޚިދުމަތް ފޯރުކޮށްދޭ ޖަމްއިއްޔާތަކާއި ޚިދުމަތްދޭ ތަންތަން މަދުކަމާއި އަދި ޚިދުމަތް ދިނުމުގައި ތަފާތު ގޮންޖެހުންތައް ހުރިކަން ފާހަގަވެގެން ދިޔަ. އެކަންކަމަށް ހައްލު ހޯދާއި އާންމުން ހޭލުންތެރިކޮށް ޚިދުމަތް ހޯދުމަށް ބާރުވެރިކުރުވައި އަދި ގެވެށި އަނިޔާ ލިބޭ ފަރާތްތަކަށް ހުރި ޚިދުމަތްތައް މިހާރަށްވުރެ ހަރުދަނާކުރުމަށްޓަކައި 15 ޖުލައި 2020ގައި ގެވެށި އަނިޔާ ހުއްޓުވުމަށް “ގެވެށި ގުޅުން” މިނަމުގައި ޤައުމީ ފެންވަރުގައި ކެމްޕެއިނެއް ވަނީ ފަށާފައި.” މިނިސްޓަރ އައިޝާ ވިދާޅުވިއެވެ.\n2021 ވަނަ އަހަރުގެ ޖަނަވަރީ މަހުން ފެށިގެން މާރިޗް މަހުގެ ނިޔަލަށް (ފުރަތަމަ ކުއަރޓާ) ފެމިލީ ޕްރޮޓެކްޝަން އޮތޯރިޓީއަށް ރިޕޯޓުކޮށްފައިވާ ގެވެށި އަނިޔާގެ މައްސަލަތަކުގެ ތަފާސްހިސާބު ދައްކާ ގޮތުން، މިމުއްދަތުގައި،އެ އޮތޯރިޓީއަށާއި، އެހެން މުއައްސަސާތަކުން ރިޕޯޓުކޮށްފައިވާ ޖުމުލަ 192 ގެވެށި އަނިޔާ ހުށައެޅުނުކަމަށް ވެއެވެ. އެގޮތުން އެއޮތޯރިޓީއަށް ސީދާ ހުށައެޅުނު2މައްސަލައަކާއި، މޯލްޑިވްސް ޕޮލިސް ސާވިސްއިން އޮތޯރިޓީއަށް ރިޕޯޓުކުރި 79 މައްސަލައަކާއި، މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއިން އެ އޮތޯރިޓީއަށް ރިޕޯޓުކުރި 88 މައްސަލައަކާއި، ޞިއްޙީ ޚިދުމަތްދޭ ފަރާތްތަކުން އެ އޮތޯރިޓީ އަށް ރިޕޯޓުކުރި 23 މައްސަލައެއް ހިމެނެއެވެ.\nމޯލްޑިވްސް ޕޮލިސް ސަރވިސް އިން އެ އޮތޯރިޓީއަށް ރިޕޯޓުކޮށްފައިވާ ގެވެށި އަނިޔާގެ މައްސަލަތައް ރިޕޯޓުކުރި ސްޓޭޝަންތަކުގެ އަދަދުތައް ކަމަށް ތަފާސް ހިސާބުގައި އާންމުކޮށްފައިވާ ގޮތުން، ފެމިލީ އެންޑް ޖެންޑަރ އެފެއާރޒް ޑިޕާޓްމަންޓް (މާލެ)، 18 މައްސަލަ ، ކްރައިމްސް އެގެއިންސް ޗިލްޑްރަން ޑިޕާޓްމެންޓް (މާލެ) 1މައްސަލަ، ހުޅުމާލެ ޕޮލިސް ސްޓޭޝަން 12 މައްސަލަ، ހދ. ނޮޅިވަރަމް ޕޮލިސް ސްޓޭޝަން2މައްސަލަ، ށ. ކަނޑިތ މު ޕޮލިސް ސްޓޭޝަން 1މައްސަލަ، ނ. ލަންދޫ ޕޮލިސް ސްޓޭޝަން 1 މައްސަލަ، ރ. މީދޫ ޕޮލިސް ސްޓޭޝަން 1 މައްސަލަ ،ރ. އުނގޫފާރު ޕޮލިސް ސްޓޭޝަން 1މައްސަލަ ، ޅ. ހިންނަވަރު ޕޮލިސް ސްޓޭޝަން3މައްސަލަ، އއ. ރަސްދޫ ޕޮލިސް ސްޓޭޝަން 1 މައްސަލަ، އދ. މަހިބަދޫ ޕޮލިސް ސްޓޭޝަން 1 މައްސަލަ، އދ. މާމިގިލި ޕޮލިސް ސްޓޭޝަން 1 މައްސަލަ، ފ. ނިލަންދޫ ޕޮލިސް ސްޓޭޝަން2މައްސަލަ، ތ. މަޑިފުށި ޕޮލިސް ސްޓޭޝަން 1 މައްސަލަ، ގދ. ގައްދޫ ޕޮލިސް ސްޓޭޝަން2މައްސަލަ، ގދ. ވާދޫ ޕޮލިސް ސްޓޭޝަން 1 މައްސަލަ، ގދ. ތިނަދޫ ޕޮލިސް ސްޓޭޝަން5މައްސަލަ، ޏ. ފުވައްމުލައް ޕޮލިސް ސްޓޭޝަން 10 މައްސަލަ، ސ. ހުޅުމ ދޫ ޕޮލިސް ސްޓޭޝަން3މައްސަލަ، ސ. ހިތަދޫ ޕޮލިސް ސްޓޭޝަން 12 މައްސަލަ ހިމެނެއެވެ.\nމިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއިން އެ އޮތޯރިޓީ އަށް ރިޕޯޓުކޮށްފައިވާ ގެވެށި އަނިޔާގެ މައްސަލަތައް ރިޕޯޓުކުރި ސެންޓަރުތަކުގެ ތަފާސްހިސާބު ދައްކާގޮތުން، ސޯޝަލް ސަރވިސް ޑިޕާޓްމަންޓް (މާލެ)30 މައްސަލައެއް، ޗައިލްޑް އެންޑް ފެމިލީ ޕޮރޮޓެކްޝަން ސަރވިސަސް (މާލެ) 31 މައްސަލައެއް،ހދ. އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރ 1 މައްސަލައެއް ނ. އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރ 1 މައްސަލައެއް، ރ. އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރ 1މައްސަލައެއް، މައްސަލައެއް، ޅ.އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރ 1 މައްސަލައެއް، އއ. އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރ 1 މައްސަލައެއް، އދ.އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރ2މައްސަލައެއް، ވ.އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރ2މައްސަލައެއް، މ.އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރ 1 މައްސަލައެއް ފ.އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރ3މައްސަލައެއް، ގދ.އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރ 2މައްސަލައެއް، ޏ.އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރ4މައްސަލައެއް، ސ. އަތޮޅު ފެމިލީ އެންޑް ޗިލްޑްރެން ސަރވިސް ސެންޓަރަށް ވަނީ 8 މައްސަލައެއް ހުށައެޅިފައިވެއެވެ.\nޞިއްޙީ ޚިދުމަތްދޭ ފަރާތްތަކުން އެއޮތޯރިޓީއަށް ރިޕޯޓުކޮށްފައިވާ ގެވެށި އަނިޔާގެ މައްސަލަތައް ކަމަށް މި ތަފާސް ހިސާބުގައި އާންމުކޮށްފައިވާ ގޮތުން، އައި.ޖީ .އެމް ހޮސްޕިޓަލް (މާލެ) 13 މައްސަލައެއް، އޭ.ޑ .ކޭ ހޮސްޕިޓަލް (މާލެ) 1 މައްސަލައެއް، ހދ. ކުމުންދޫ ހެލްތް ސެންޓަރ 1މައްސަލައެއް،އދ. އަތޮޅު ހޮސްޕިޓަލް3މައްސަލައެއް،ނ. ހޮޅުދޫ ހެލްތް ސެންޓަރ 1 މައްސަލައެއް،ޑރ. އަބްދުލް ސަމަދު މެމޯރިއަލް ހޮސްޕިޓަލް (ގދ. ތިނަދޫ) 3މައްސަލައެއް،ފުވައްމުލައް ހޮސްޕިޓަލް 1 މައްސަލަ ހިމެނެއެވެ.\n2021 ވަނަ އަހަރު ފުރަތަމަ ކުއާޓަރގައި އެ އޮތޯރިޓީއަށް އަތޮޅުތަކުން ރިޕޯޓުކޮށްފައިވާ ގެވެށި އަނިޔާގެ މައްސަލަތަކުގެ އަދަދު ދައްކާގޮތުން ހދ. އަތޮޅު4މައްސަލަ، ށ. އަތޮޅު 1 މައްސަލަ، ނ. އަތޮޅު 3މައްސަލަ،ރ. އަތޮޅު 3މައްސަލަ، ޅ. އަތޮޅު4މައްސަލަ، ގްރޭޓަރ މާލެ ރީޖަން 108 މައްސަލަ،އއ. އަތޮޅު2މައްސަލަ، އދ. އަތޮޅު7މައްސަލަ، ވ. އަތޮޅު2މައްސަލަ، މ. އަތޮޅު 1 މައްސަލަ،ފ. އަތޮޅު5މައްސަލަ، ތ. އަތޮޅު 1 މައްސަލަ، ގދ. އަތޮޅު 13 މައްސަލަ، ޏ. އަތޮޅު 15 މައްސަލަ އަދި ސ. އަތޮޅު 23 މައްސަލަ ހިމެނެއެވެ.\nމިތަފާސް ހިސާބު ދައްކާގޮތުން ގެވެށިއަނިޔާގެ މައްސަލަތައް އެންމެ ގިނައިން ރިޕޯޓުކޮށްފައިވަނީ ނިސްބަތުން އާބާދީ ބޮޑެތިރަށްތަކުންނެވެ.\nހިއުމަން ރައިޓްސް އެންޑް ޖެންޑާ ކޮމެޓީމިނިސްޓްރީ އޮފް ޖެންޑަރ،ފެމިލީ އެންޑް ސޯޝަލް ސާވިސްގެވެށި އަނިޔާގެވެށި އަނިޔާ ހުއްޓުވާނަންގެވެށި ގުޅުންޖެންޑާ މިނިސްޓްރީ


Resort thakun Covid case thah madhee vaccine ge sababun: Mabrook - vNews.mv\nރިސޯޓުތަކުން ކޮވިޑް ކޭސްތައް މަދުވީ ވެކްސިންގެ ސަބަބުން: މަބްރޫކް\nމަރްޔަމް ލީން 22 July 2021, 22:47\nރިސޯޓްތަކުން ކޮވިޑަށް ޕޮޒިޓިވްވާ މީހުންގެ އަދަދު މަދުވަނީ ގިނަ މުވައްޒަފުން ވެކްސިން ޖެހުމުންކަމަށް ރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވެއްޖެއެވެ.\nމަބްރޫކްގެ މެސެޖެއްގައި ވިދާޅުވީ، ޓުއަރިޒަމް ސިނާއަތުގެ 97 އިންސައްތަ މުވައްޒަފުން ވެކްސިންގެ ފުރަތަމަ ޑޯޒް ޖަހާފައިވާ ކަމަށެވެ. އަދި 80 އިންސައްތަ މުވައްޒަފުން ވެކްސިން ޖަހައި، ވެކްސިން ފުރިހަމަކޮށްފައިވާ ކަމަށެވެ.\nރިސޯޓްތަކުގައި ކޭސްތައް މަދުވަނީ މިސަބަބަށްޓަކައި ކަމަށާއި، މިއީ ޓުއަރިޒަމް ސިނާއަތަށް ލިބުނު ވަރަށް މުހިންމު ކުރިއެރުމެއް ކަމަށް މަބްރޫކް ވަނީ ވިދާޅުވެފައެވެ.\nޖޫން މަހަށްވުރެ ޖުލައިމަހުުގައި ފަތުރުވެރިން ޒިޔާރަތްކުރާ އަދަދު އިތުރު ކަމަށާއި، އިތުރު އެއާލައިންތަކުން ރާއްޖެއަށް ދަތުރު ފަށާފައިވާކަންވެސް މަބްރޫކް ވަނީ ފާހަގަކުރައްވާފައެވެ.\nއަދި ފަތުރުވެރިކަމުގެ ގިނަ އެވޯޑްތަކަށް ރާއްޖެ ނޮމިނޭޓްވެފައިވާކަންވެސް ފާހަގަކުރައްވާފައި ވެއެވެ.\nޓުއަރިޒަމް މިނިސްޓްރީގެ އެންމެ ފަހުގެ ތަފާސްހިސާބުތައް ދައްކާގޮތުން، މިއަހަރުގެ މިހާތަނަށް 575،000 އަށް ވުރެ ގިނަ ފަތުރުވެރިން ވަނީ ޒިޔާރަތް ކޮށްފައެވެ. 2020 ވަނަ އަހަރުގެ މިމުއްދަތުގައި ރާއްޖެ ޒިޔާރަތް ކޮށްފައިވަނީ 383,584 ފަތުރުވެރިންނެވެ.\nތަފާސްހިސާބުތައް ދައްކާގޮތުން ޖެނުއަރީމަހު ރާއްޖެއަށް 92,103 ފަތުރުވެރިން ޒިޔާރަތް ކޮށްފައިވާއިރު، ފެބްރުއަރީ މަހު ޒިޔާރަތް ކޮށްފައިވަނީ 96,881 ފަތުރުވެރިންނެވެ.\nމާޗު މަހު 109،585 ފަތުރުވެރިން ރާއްޖެ ޒިޔާރަތްކުރިއިރު، އޭޕްރީލް މަހު ވަނީ 91،200 ފަތުރުވެރިން ރާއްޖެ ޒިޔާރަތް ކޮށްފައެވެ. އަދި މޭ މަހު 64،613 ފަތުރުވެރިން ރާއްޖެ ޒިޔާރަތް ކޮށްފައިވާއިރު، ޖޫން މަހު 56،166 ފަތުރުވެރިން ޒިޔާރާތްކުރިއެވެ.\nއަދި މިމަހުގެ މިހާތަނަށް ވަނީ 65،000 އަށް ވުރެ ގިނަ ފަތުރުވެރިން ޒިޔާރަތް ކޮށްފައެވެ.\nސަރުކާރުގެ އަމާޒަކީ 1.5 މިލިއަން ފަތުރުވެރިން މިއަހަރު ރާއްޖެ ގެނައުމެވެ.\nވިޔަފާރި ރާއްޖެ މަބްރޫކް އަޒީޒް ޓޫރިޒަމް


Mathee Magaamu Thakugai Thibbavaigen Masthuvaa Thakecchah Hihvaru Dheythee Hithaama Kuran - Umar - Vaguthu\nމަތީ މަޤާމުތަކުގައި ތިއްބަވައިގެން މަސްތުވާތަކެއްޗަށް ހިއްވަރުދޭތީ ހިތާމަކުރަން - އުމަރު\nމަތީ މަޤާމުތަކުގައި ތިއްބަވާ ބޭފުޅުން މަސްތުވާއެއްޗެއްސަށް ހިއްވަރުދެމުން ގެންދާތީ ހިތާމަކުރައްވާ ކަމަށް ކުރީގެ ހޯމް މިނިސްޓަރ އުމަރު ނަސީރު ވިދާޅުވެއްޖެއެވެ.\nއުމަރު މިގޮތަށް ވިދާޅުވެފައި ވަނީ، ސިޔާސީ މަޤާމެއްގައި ހުރި މީހަކު މަސްތުވާތަކެތި ގެންގުޅޭ މަންޒަރު ފެންނަ ވީޑިއޯއެއް މިއަދު މީސްމީޑިއާގައި ދައުރުވެފައި ވަނިކޮށް، ފޭސްބުކުގައި ކުރެއްވި ޕޯސްޓެއްގައެވެ.\nއެ ޕޯސްޓުގައި އުމަރު ވިދާޅުވީ، ދައުލަތުގެ މަތީ މަޤާމުތަކުގައި ތިބޭ މީހުން މަސްތުވާ އެއްޗެއްސަށް ހިއްވަރުދެމުންދާތީ ހިތާމަކުރައްވާ ކަމަށާއި، ބާރުގަދަ މަސްތުވާ އެއްޗެއްސާއި ބާރުދެރަ މަސްތުވާ އެއްޗެއްސާއި، ހިކި މަސްތުވާއެއްޗެއްސާއި ދިޔާ މަސްތުވާ އެއްޗެއްހި ބޮއެގެން މިޤައުމުގެ އެތައް އާއިލާއެއް ރޫޅި ޤައުމުގެ އުފެއްދުންތެރިކަން ދަށްވެފައިވާ ކަމަށެވެ.\nމީގެ އިތުރުން މި ވަބާގެ ސަބަބުން ޤައުމުގެ އެތައް މަސައްކަތެއް ބިދޭސީން ނަގައި، ޤައުމުގެ މިނިވަންކަމާއި އަމިއްލަވަންތަކަން ގެއްލި، މަގުތަކުގެ އަމާންކަން ގެއްލިގެން ގޮސްފައިވާކަމީ މިއަދު ފެންނާން އޮތް ހަޤީޤަތް ކަމަށް އުމަރު ވިދާޅުވިއެވެ.\n"ބާރުގަދަ މަސްތުވާ އެއްޗެއްސާ، ބާރުދެރަ މަސްތުވާ އެއްޗެއްސާ، ހިކި މަސްތުވާ އެއްޗެއްސާ، ދިޔާ މަސްތުވާ އެއްޗެތި ބޮއެގެން މިޤައުމުގެ އެތައް އާއިލާއެއް ރޫޅި، ޤައުމުގެ އުފެއްދުންތެރިކަން ދަށްވެ، ޤައުމުގެ އެތައް މަސައްކަތްތަކެއް ބިދޭސީން ނަގާ، ޤައުމުގެ މިނިވަންކަމާ، އަމިއްލަވަންތަކަން ގެއްލި، މަގުތަކުގެ އަމާންކަން ގެއްލިގެން ގޮސްފައިވާކަމީ ފެންނަން ގޮތް ހަޤީޤަތެއް،" އުމަރު ވިދާޅުވިއެވެ.\nއުމަރު ވިދާޅުވީ، އިސްލާމް ދީނާއި ކައިރިޔަށް މިޤައުމުގެ ޖެހިގެން މެނުވީ، މި ޤައުމުގައި ހުރި ބޮޑެތު މައްސަލަތަކަށް ޙައްލެއް ނެތް ކަމަށެވެ.\nމި މޭރުމުން އުމަރު ވާހަކަ ދައްކަވާފައި ވާއިރު، މިހާރު ދައުރުވަމުންދާ ވީޑިއޯއިން ފެންނަނީ ޔޫތު މިނިސްޓްރީގެ ޔޫތު އެސޯސިއޭޓެޑްގެ މަގާމަށް ރައީސް ޞާލިހް އައްޔަން ކުރައްވާފައިވާ ގދ.ވާދޫ އަހްމަދު ނަރީޝް ސައީދު، ބަނގުރާފުޅިއަކުން، ތަށިތަކަކަށް ބަނގުރާ އަޅަމުންދާ މަންޒަރެވެ.\nވީޑިއޯ އިން ފެންނަ ގޮތުގައި އަހްމަދު ނަރީޝް ސައީދު، ތަށިތަކަކަށް ބަނގުރާ އަޅަމުން ދާއިރު އެއް އަތުން އިންނަނީ ސިނގިރޭޓެއް ހިފަހައްޓައިގެންނެވެ. ވަރަށް ހަމަޖެހިލައިގެން އިނދެ، އޭނާ ތަށިތަކަށް ބަނގުރާ އަޅަމުންދާއިރު ވީޑިއޯ ކުރަމުން ދިޔަ މީހާ އާއި ދިމާއަށް ބަލާވެސްލައެވެ.\nއަހްމަދު ނަރީޝް ސައީދަށް، ރައީސް ޞާލިހް ސިޔާސީ މަގާމެއް ދެއްވީ މާޗް މަހުގެ 25 ވަނަ ދުވަހު އެވެ. އެދުވަހު ރައީސް އޮފީހުގެ މިނިސްޓަރ މުހައްމަދު ޝިފާޒް ސޮއި ކުރައްވާ އަހްމަދު ނަރީޝް ސައީދަށް ފޮނުވި ސިޓީގައި ވިދާޅުވެފައި ވަނީ އޭނާ ޔޫތު އެސޯސިއޭޓެޑްގެ މަގާމަށް ހަމަޖެއްސީ ރައީސުލްޖުމްހޫރިއްޔާ އަށް ޤާނޫނު އަސާސީގެ 115 ވަނަ މާއްދާގެ ދަށުން ލިބޭ ބާރުގެ ދަށުން ކަމަށެވެ.\nސިޔާސީ މަގާމެއްގައި ހުރެ އަހްމަދު ނަރީޝް ސައީދު ބަނގުރާ ގެންގުޅޭ ވީޑިއޯއެއް އާއްމުވި ނަމަވެސް އޭނާ އާއި މެދު ސަރުކާރުން އަދި ފިޔަވަޅެއް އަޅާފައެއް ނުވެއެވެ.\nސެޕްޓެމްބަރު 1, 2019 01:23\nމިކޫސަނި ސަރުކާރުގެ އަސްލު މިފެންނަނީ... މިވެރިންނަށް ވޯޓުދިން ހުރިހާ އެންމެން ދެން ތިބޭ އަތް ޖަހަން\nސެޕްޓެމްބަރު 1, 2019 08:15\nއުމަރު ހިތާމަކުރަން ހުންނަވާ! ކޮންމެ ދުވަހަކު ހަތަރުދަމު ހިތާމަކުރައްވާ ހައްދަވަން ހަމަ ހުންނަވާ ގޭގައި!! މީއީ ހިތާމަކުރުމަކުން ނިމެން އޮތްކަމެއްނޫން! ދިވެހިރާއްޖޭގެ ރައްޔިތުން ހިތާމަކުރޭބާ؟ ނުކުރޭ! ނުވެސް ކުރާނެ! ގައުމެއް ތަނެއް ހަލާކުވެ ނެތިގެންދަނީ އެތަނެއްގައި ނުވަތަ ގައުމެއްގައި ދިރިއުޅޭ މީހުން ޖާހިލުވެ ކަންނެތްވެ ދިއުމުން! އެކަން މިގައުމުގެ ބަލާލި ކޮންމެ ދިމާލަކުން އެހެރީ ފެންނަން! މިއީ ހަމަ އުމަރެކޭ އެއްގޮތަށް އަޅުގަނޑުވެސް ހިތާމަކޮށްކޮށް ހުންނަންޖެހޭ ކަމެއް! 2008 ގައި މިގައުމުގެ ރައްޔިތުން ބަދަލަކަށް ވޯޓް ދިނީ ވަރަށް ފޮނި އުންމީދަކާއެކީ! ނަމަވެސް ހެދުނީ ގޯހެއްކަން އެގުނީ މާހުން! ނަމަވެސް ދެވަނަ ފަހަރަށް އެގޯސް 2013 ގައި ދިވެހި ރައްޔިތުން ތަކުރާރު ކުރީ ކީއްވެ؟ އެހެންވީމަ މިބުނަނީ ވަރަށްވުރެން ޖާހިލުކަން ބޮޑުވެ ކޮރަޕްޝަންގެ ހާއްޔަކަށް ގައުމުވީމާ ވާނެގޮތް މިފެންނަނީ! ގައުމުގެ މިނިވަންކަން ގެއްލޭއިރުވެސް ތިބޭނީ ހަމަ އަތްޖަހަން!! ހޭވެރިކަންވާނީ ކޮންއިރަކުންބާ؟ އެކަން އެގޮތަށް ތަކުރާރު ނުކުރަން ބަޔަކު ގޮވަގޮވާ ތިއްބާ! ދެން ކޮން ހިތާމައެއްކުރާކަށް! ހަމަ އަތްޖަހަންވީ! ދިވެހިން އަމިއްލައަތުން ހަދާ ގޯސް މިފެންނަނީ!! ވަރަށް ދެރަކަމެއް! މިރާއްޖޭގެ ޕޮލިޓިޝަނުންގެ ތެރެއިން ގިނަ މީހުންނަކީ ބޭރު ގަމުތަކުގައި އެމީސް މީހުންގެ ބިންތަކާ ފްލެޓްތަކާ ގެތައް ގަނެގެން އުޅޭ މީހުން! އެމީހުންނަށް ގައުމެއް ގައުމުގެ މިނިވަން ކަމެއް ބޭނުމެއްނުވޭ! އެމީހުން ބޭނުންވަނީ ފައިސާ! ކޮންމެގޮތަކުން ފައިސާ ލިބުނަސް ހަމަ އޯކޭއި! ދިވެހިން އެކައްޗެއް ކިޔަަިގެން ނިކުމެ ކަންކަން ހަމަމަގަށް މިހާރުން މިހާރަށް އަޅުވަންޖެހޭ! ގުރުބާނީތައްވާންޖެހޭ! ގިނަ މީހުން އެކައްޗެއް ކިޔައިގެން ކަންކަން ޙައްލުކުރެވޭނީ! ހިތާމަކުރެވިދާނެ!


Dhivehi anhen meehaa, Drug viyafaari kuraathaa etha ahare vejje: India - AO News\nދިވެހި އަންހެންމީހާ ޑްރަގުގެ ވިޔަފާރި ކުރާތާ އެތައް އަހަރެއްވެއްޖެ: އިންޑިއާ\nއިންޑިއާގެ ކޮޗިން އިން މަސްތުވާތަކެތީގެ މައްސަލައެއްގައި ހައްޔަރު ކޮށްފައިވާ ދިވެހި އަންހެން މީހާ މަސްތުވާތަކެތީގެ ވިޔަފާރީގައި އުޅޭތާ އެތައް އަހަރެއްވެފައިވާ މީހެއްކަމަށް އިންޑިއާގެ ނާކޮޓިކްސް ކޮންޓްރޯލް ބިއުރޯ (އެންސީބީ)އިން ތުހުމަތުކޮށްފިއެވެ.\nމިމަހުގެ 12 ވަނަ ދުވަހު އިންޑިއާގެ ކޮޗިން އިން ހައްޔަރުކޮށްފައިވަނީ ބ. އޭދަފުށީ، އައިމިނަތު ރަޝީދާ އެވެ.\nއެންސީބީގެ އޮފިޝަލަކާ ހަވާލާދީ އިންޑިއާގެ ނޫހެއްގައި ބުނީ ރަޝީދާ އިންޑިއާއަށް ގިނަ ދަތުރުތަކެއް ކޮށް، އިންޑިއާ އިން ރާއްޖެ އަށް މަސްތުވާތަކެތި އެތެރެކުރުމުގައި އުޅެފައިވާ ކަމަށް މިހާތަނަށް ކުރި ތަހުގީގުން އެގިފައިވާކަމަށެވެ. ރަޝީދާއަކީ މަސްތުވާތަކެތީގެ ވިޔަފާރިކުރާ މީހެއްކަން އެނގުމުން ފުލުހުން އޭނާ ހޯދަން ބޭނުންވެ ލިޔުމެއް ނެރުނުކަމަށްވެސް އެންސީބީ އާއި ހަވާލާދީ “މިޑް ޑޭ” ނޫހުންވަނީ ބުނެފައެވެ.\nމީގެ އިތުރުން އެންސީބީ އިން ބުނެފައިވަނީ ރަޝީދާގެ ފިރިހެން ދަރިއަކުވެސް މަސްތުވާތަކެތި ވިއްކުމުގައި އުޅެނިކޮށް ރާއްޖޭން ހައްޔަރުކޮށްފައިވާކަން އެނގިފައިވާ ކަމަށެވެ.\nއެންސީބީން ރަޝީދާގެ މައްޗަށް ތުހުމަތުކުރަނީ މިދިޔަ ޑިސެމްބަރު މަހުގެ 11ވަނަ ދުވަހު 3.9 ކިލޯގެ އޮޕިއަމް އިންޑިއާއިން ރާއްޖެއަށް އެތެރެކުރަން އުޅުނުކަމުގެ ތުހުމަތެވެ. އިންޑިއާއިން ރާއްޖެއަށް މުދާފޮނުވާ ބަޔަކު މެދުވެރިކޮށް ފޮނުވި މަސްތުވާތަކެތި އެޑްރެސް ކޮށްފައިވަނީ ރަޝީދާއަށެވެ.\nރަޝީދާ ހައްޔަރުކޮށް ފުރަތަމަ އޭނާގެ ބަންދަށް ޖެހި ތިން ދުވަސް ހަމަވުމުން އިންޑިއާގެ މެޖިސްޓްރޭޓް ކޯޓަކަށް އޭނާ ހާޒިރުކޮށް މިހާރު ވަނީ ބަންދަށް 14 ދުވަސް ޖަހާފައެވެ.


Farudhee zimmaa nethigen dhiumakee ebayakah kurimathivaane emme bodu museebaaiy - vNews.mv\nފަރުދީ ޒިންމާ ނެތިގެންދިއުމަކީ އެބަޔަކަށް ކުރިމަތިވާނެ އެންމެ ބޮޑު މުސީބާތް\nޠާހިރާ އަޒްހާރު 14 August 2020, 18:28\nމުޖުތަމައުގައި ފަރުދީ ޒިންމާ ނެތިގެންދިއުމަކީ އެބަޔަކަށް ކުރިމަތިވާނެ އެންމެ ބޮޑު މުސީބާތް ކަމަށް މިއަދުގެ ހުކުރު ހުތުބާގައި ބުނެފިއެވެ.\nމިއަދުގެ ހުކުރު ހުތުބާގައި ޒިންމާ ނެގުމާއި ގުޅޭގޮތުން ނަސޭހަތްތެރިވެފައި ވާއިރު، އިންސާނާގެ ކޮނޑުގައި އެޅިފައިވާ މަސްއޫލިއްޔަތުތައް ނުވަތަ ޒިންމާތައް ފުރިހަމައަށް އަދަކޮށްގެން މެނުވީ އޭނާ ދުނިޔެއަށް ފޮނުވި މަގުސަދު ހާސިލްނުވާނެ ކަމަށް ހުތުބާގައި ބުނެފައިވެއެވެ.\nއަދި މީސްތަކުންގެ ހަޔާތުން ފަރުދީ ޒިންމާގެ އިހުސާސް ފިލައިގެން ދިއުމަކީ އެބަޔަކަށް ކުރިމަތިވާނެ އެންމެ ބޮޑު މުސީބާތް ކަމަށް ހުކުރު ހުތުބާގައި ބުނެފައިވެއެވެ.\nފަރުދީ ޒިންމާގެ މަތިން އިންސާނާ ހަނދާން ނެތޭ ކޮންމެ ވަގުތަކީ އޭނާ ދުނިޔެއަށް ވުޖޫދުވި މަގުސަދުއޮޅި، ހަޔާތުގެ މިސްރާބު ހަމަ މަގުން ނެއްޓިގެންދާ ވަގުތެއް ކަމަށް ހުތުބާގައި ބުނެފައިވެއެވެ.\nއަދި މުޖުތަމައެއްގައި ފަރުދީ ޒިންމާ ނެތިގެން ގޮސްފިނަމަ އެބައެއްގެ ތެރޭގައި އޮތް އިންސާނީ ކަރާމާތް ގެއްލި، ދީނާއި ދުނިޔަވީ އަސާސްތައް ފުނޑުފުނޑުވެ، އަޚްލާގީ ސިފަތައް ނެތިވެ، މުޖުތަމައުގެ އަމަންއަމާންކަން ގެއްލި، އިގްތިސާދީގޮތުން އަނގަވަޅަކަށް ވެއްޓިގެން ހިނގައިދާނެ ކަމަށްވެސް ހުތުބާގައި ބުނެފައިވެއެވެ.\nމީގެއިތުރުން މަސްއޫލިއްޔަތާއި ޒިންމާގެ ތެރެއިން އެންމެ މުހިއްމު ޒިންމާއަކީ ފަރުދީ ޒިންމާކަން ފާހަގަކޮށް ހުތުބާގައި ބުނެފައިވަނީ އިންސާނާކުރާ ކޮންމެ ކަމަކާމެދު އޭނާ ޒިންމާ ވާންޖެހޭނެ ކަމަށެވެ.\nމުސްލިމު އަޚުންނޭ! މަސްއޫލިއްޔަތާއި ޒިންމާގެ ވައްތަރުތަކުގެ ތެރެއިން އެންމެ މުހިއްމު ޒިންމާއަކީ ފަރުދީ ޒިންމާ. އިންސާނާ ކުރާ ކޮންމެ ކަމަކީ، ބުނާ ކޮންމެ ބަހަކީ، ކުރާ ކޮންމެ ހަރަކާތަކީ، އަޅާ ކޮންމެ ފިޔަވަޅަކީ، އެއާ މެދު އޭނާ ޒިންމާވާންޖެހޭ ކަމެކެވެ. ކީރިތި ގުރުއާނުގެ އެތައް ތަނެއްގައި މި ހަގީގަތް ތަކުރާރުކުރައްވާފައިވެއެވެ.\nމީގެއިތުރުން ގިޔާމަތް ދުވަހުން އެއްވެސް މީހަކަށް އަނެކާ ކުށްވެރި ކޮށްފައި އަމިއްލަ ނަފްސުގެ ނުބައި އަމަލުތަކުން ބަރީއަ ވެވޭކަށް ނޯންނާނެ ކަމަށާއި، ކޮންމެ މީހަކުވެސް ޖަވާބުދާރީ ކުރެވޭނީ އެމީހެއްގެ ފަރުދީ ޒިންމާއާ މެދުގައިކަމަށް ހުތުބާގައި ބުނެފައިވެއެވެ.\nއެހެންކަމުން ކޮންމެ މީހަކުވެސް އެމީހެއްގެ ފަރުދީ ޒިންމާ އަދާކުރުން މަތީ ދެމިތިބުމަށް ހުތުބާގައި އިލްތިމާސްކޮށްފައި ވެއެވެ.


Covid-19: Mexico In Ithuru 1,803 Maru - Vaguthu\nކޮވިޑް-19: މެކްސިކޯ އިން އިތުރު 1،803 މަރު\nކޮވިޑް-19 ޖެހިގެން މެކްސިކޯއިން އިތުރު 1،803 މީހުން މަރުވެއްޖެއެވެ.\nދުނިޔޭގެ ގައުމުތަކުގެ ތެރެއިން އެންމެ ބޮޑަށް ބަލި ފެތުރިފައި އޮތް މެކްސިކޯއަކީ ދުނިޔޭގައި މި ބަލި ފެތުރިފައި އޮތް އެންމެ ނުރައްކާތެރި އެއް ގައުމެވެ. އެ ގައުމުން ބަލި ޖެހިގެން މަރުވި މީހުންގެ އަދަދު މިހާރު ވަނީ 146,174 އަށް އަރައިފައެވެ.\nއިއްޔެއަކީ އެ ގައުމުން އެއް ދުވަސްތެރޭ އެންމެ ގިނަ މީހުން މަރުވެފައިވާ ދުވަހެވެ. އިއްޔެ އެކަނި ވެސް އެ ގައުމުން 22,339 މީހަކު ކޮވިޑް-19 އަށް ފައްސިވި އިރު، ބަލި ޖެހިފައިވާ މީހުންގެ ޖުމްލަ އަދަދު ވަނީ 1,711,283 އަށް އަރައިފައެވެ. އިއްޔެއަކީ އެއް ދުވަސް ތެރޭގައި އެންމެ ގިނަ ބަޔަކު ބައްޔަށް ފައްސިވި ދުވަހެވެ. މީގެކުރިން އެންމެ ގިނަ މީހުން އެގައުމުން ފައްސިވެފައިވަނީ މިއަހަރުގެ ޖެނުއަރީ މަހުގެ 16 ވަނަ ދުވަހުއެވެ. އެއީ 21،366 އެވެ.\nމެކްސިކޯގައި ބަލި ޖެހިގެން ރަނގަޅުވެފައި ވަނީ 1,277,978 މީހުންނެވެ. އަދި 287,131 މީހަކު ބައްޔަށް ފަރުވާ ހޯދަމުންދާ އިރު، 5,652 މީހަކު ތިބީ ސީރިއަސް ހާލަތުގައެވެ.\nދުނިޔޭގެ 219 ގައުމަކާއި ސަރަހައްދަކުން ކޮވިޑް-19 ފެނިފައިވާއިރު، މިހާތަނަށް 98 މިލިއަނަށް ވުރެ ގިނަ މީހުން ވަނީ މި ބައްޔަށް ފައްސިވެފައެވެ. އޭގެ ތެރެއިން 69 މިލިއަން މީހުން ރަނގަޅުވެފައިވާ އިރު، ދެ މިލިއަން މީހުން ވަނީ މި ބަލި ޖެހިގެން މަރުވެފައެވެ.


AC Milan aa eku Ibrahimovic hadhaafaivaa ebbasvun aakohfi - vNews.mv\nއޭސީމިލާން އާއެކު އިބްރަހިމޮވިޗް ހަދާފައިވާ އެއްބަސްވުން އާކޮށްފި\nއިޓަލީގެ އޭސީ މިލާންއާއެކު ތަޖުރިބާކާރު ފޯވާޑް ޒްލަޓާން އިބްރަހިމޮވިޗް ހަދާފައިވާ އެއްބަސްވުން އާކޮށް، އިތުރު އެއް އަހަރު އެ ކުލަބުގައި މަޑުކުރުމަށް ނިންމައިފިއެވެ.\nސްވިޑަން ގައުމީ ޓީމުގެ ކެޕްޓަންކަން ކުރި އުމުރުން މިހާރު 38 އަހަރުގެ ފޯވާޑް އޭސީ މިލާނާއި ގުޅިފައިވަނީ މިދިޔަ އަހަރުގެ ޑިސެމްބަރުގައެވެ. އެއްބަސްވުން އާކުރިއިރު އިބްރަހިމޮވިޗް އަށް ލިބޭ މުސާރައަށް މާބޮޑު ބަދަލެއް ނާންނަކަމަށް ރިޕޯޓުތައް ބުނެއެވެ. އާ އެއްބަސްވުމުގެ ދަށުން އަހަރަކު7މިލިއަން ޔޫރޯ އޭނާއަށް ލިބޭނެއެވެ.\nއޭސީ މިލާނުގައި އިބްރަހިމޮވިޗް ހުރުމުގެ އެންމެ ބޮޑު ސަބަބަކީ އެ ކުލަބުގެ ސްޕޯޓިން ޑިރެކްޓަރެވެ. އެގޮތުން މިދިޔަ ސީޒަނުގައި އިބްރާހިމޮވިޗްގެ ފަރާތުން މޮޅު ކުޅުމެއް ފެނިގެންދިޔައިރު ދިގު މުއްދަތަކަށް އޭނާ އެ ކުލަބުގައި ބެހެއްޓުމަށް ގިނަ މަސައްކަތްތަކެއް ކުރިއެވެ.\nމިދިޔަ ސީޒަނުގައި އޭނާ ވަނީ އިޓާލިއަން ލީގުގެ އެއް ސީޒަނެއްގައި 10 ލަނޑު ހަމަކުރި އެންމެ ދުވަސްވީ ކުޅުންތެރިޔާގެ ރިކޯޑު މުގުރާލާފައެވެ. އެގޮތުން އިބްރަހިމޮވިޗް ވަނީ މިދިޔަ ސީޒަނުގެ ލީގުގައި ކުޅުނު 18 މެޗުން 10 ލަނޑު ހަމަކޮށްފައެވެ.\nއުމުރުން ދުވަސްވީ ނަމަވެސް އިބްރަހިމޮވިޗްގެ ކުޅުމަށް މާބޮޑު ބަދަލެއް ނާދެއެވެ. އެންމެފަހުން އޭނާ ކުޅެފައިވަނީ އެމެރިކާ ލީގަށެވެ. އެ ލީގުގައި އޭނާ މޮޅު ކުޅުމެއް ވަނީ ދައްކާފައެވެ.\nކުޅިވަރު ބޭރު ކުޅިވަރު


Nafsaanee massala thah ithuru vejje\nނަފްްސާނީ މައްސަލަތައް އިތުރުވެއްޖެ\nމިއަަދުގެ ނޫސްވެރިންގެ ބައްދަލުވުމުގައި ޑރ. އާރިފް ވާހަކަދައްކަވަނީ -- ފޮޓޯ: އެންއީއޯސީ\nކޮވިޑް19 އިގެ ސަބަބުން ނަފްސާނީ މައްސަލަތައް އިތުރުވެފައިވާ ކަމަށް އަައިޖީއެމްއެޗްގެ ނަފްސާނީ ބަލިތަކާ ބެހޭ ޑރ. އާރިފް މުހައްމަދު ވިދާޅުވެއްޖެ އެވެ.\nކޮވިިޑް-19 އާ ގުޅިގެން ދިމާވާ ނަފްސާނީ މައްސަލަތަކުގެ މައުލޫމާތު ދިނުމަށް މިއަދު ބޭއްވި ނޫސްވެރިންގެ ބައްދަލުވުމުގައި ޑރ. އާރިފު މުހައްމަދު ވިދާޅުވީ، ކޮރޯނާ ވައިރަސްގެ ބަލިމަޑުކަމުގެ ސަބަބުން ނަފްސާނީ މައްސަލަތައް ރާއްޖޭގައި ދަނީ އިތުރުވަމުން ކަމަށެވެ.\nއެގޮތުން، ނަފްސާނީ މައްސަލަތަކާ ގުޅިގެން މިދިޔަ މަހު 715 މީހަކަށް އެ ހޮސްޕިޓަލުން ފަރުވާ ދީފައިވާ ކަމަށާއި އެއީ މިދިޔަ އަހަރުގެ ތަފާސް ހިސާބުތަކާ ބަލާއިރު ދެ ގުނަ އިތުރު އަދަދެއްް ކަމަށް ވެސް އޭނާ ވިދާޅުވި އެވެ.\nއާރިފް ވިދާޅުވީ އައިޖީއެމްޗަށް ފޮނުވަނީ ވަރަށް ބޮޑަށް ނަފްސާނީ ގޮތުން އެހީތެރިކަން ބޭނުންވާ ފަރާތްތައް ކަމަށެވެ. ކަރަންޓިންގައި ތިބި މީހުންނާއި އައިސޮލޭޝަން ފެސިލިޓީތަކުގައި ތިބި މީހުންނަށް ވެސް އެހީތެރިކަން ފޯރުކޮށްދެމުން އަންނަ އިރު ފޮލޯއަޕް ކޯލްސް ތައް ވެސް ހަދާ ކަމަށެވެ.\nއޭނާ ވިދާޅުވީ، ދޮށީ އުމުރުގެ މީހުނަށް ނަފްސާނީ ގޮތުން ދިމާވާ މައްސަލަތައް އިތުރުވެފައިވާ ކަމަށާއި ކަރަންޓީނުގައި ނޫނަސް، މިސްކިތްތަކަށް ނުދެވުމާއި ގޭތެރޭގައި ބަންދު ވުން ކަހަލަ ކަންކަމުގެ އަަސަރު ދޮށީ އުމުރުގެ މީހުންނަށް ކޮށްފާނެ ކަމަށެވެ.\n"ވަރަށް އާދަޔާހިލާފު ހާލަތެއްގައި އަޅުގަނޑުމެން މިތިބީ. ހާސްވުމާއި ހިތްނުތަނަވަސްވުން މިއީ އެންމެންނަށް ވެސް ވާނެ ކަންކަން. ސަމާލު ވާންޖެހޭ އެކަކު އަނެކަކަށް އެހީތެރިވުމާއި އޯގާތެރިވުމަކީ މި ދަނޑިވަޅުގައި އިސްކަންދޭން ޖެހޭ ކަންކަން. އެންމެން އެކީގައި ނޫނީ މިކަންތައް ނުކުރެވޭނެ" އާރިިފް ވިދާޅުވި އެވެ.\nއާރިފް އިތުރަށް ފާހަގަ ކުރެއްވީ ނަފްސާނީ ބަލިތަކަށް ބޭނުންކުރާ ބޭހުގެ ދަތިކަން ރާއްޖޭގައި އަބަދުވެސް އޮތް އިިރު މި ދުވަސްވަރު ބޭހުގެ ދަތިކަން އިތުރު ވެދާނެ ކަމަށް، އެކަމަށް ތައްޔާރު ވަމުން އަންނަ ކަމަށެވެ. އެގޮތުން، އެންޓި އެންޒައިޓީ ފަދަ ބޭސްތަކުގެ ސަޕްލައި ހުސްވިޔަ ނުދިނުމަށް ހެލްތު މިނިސްޓްރީ އާއި އެސްޓީއޯ ގުޅިގެން މަސައްކަތް ކުރަމުން އަންނަ ކަމަށް ވިދާޅުވި އެވެ.\nކޮވިޑް-19 އައިޖީއެމްއެޗް އެންއީއޯސީ\n20 ދުވަސްވީ ކުއްޖާގެ ދެވަނަ ސާމްޕަލް ނެގެޓިވް


ހުޅުމީދޫގައި ގާއިމުކޮށްފައިވާ އައްޑޫ ފިޝަރީޒް ކޮމްޕްލެކްސް: މިތަން ހުޅުވަން މިހާރު އަންނަނީ ތައްޔާރުވަމުން. ފޮޓޯ: ސޯޝަލް މީޑިއާ\n04 ޖޫން 2018 - 11:28 10 comments\nމިފްކޯ އިން ނެރުނު ބަޔާނެއްގައި ބުނި ގޮތުގައި ހުޅުމީދޫގައި ގާއިމުކޮށްފައިވާ ފިޝަރީޒް ކޮމްޕްލެކްސްގައި ހުރި ވަޒީފާގެ ފުރުސަތުތަކާ ބެހޭ ގޮތުން އައްޑު އާއި ފުވައްމުލަކުގެ ރައްޔިތުންނަށް މައުލޫމާތު ދިނުމަށް މި މަހުގެ ތެރޭގައި އޯޕަން ޑޭތަކެއް ބާއްވަން މިހާރު ނިންމައިފަ އެވެ.\nއެ ކުންފުނިން ބުނި ގޮތުގައި އައްޑޫ ފިޝަރީޒް ކޮމްޕްލެކްސްގައި އިދާރީ މަގާމުތަކާއި ޓެކްނިކަލް ދާއިރާގެ ފުރުސތުތައް ގިނަ އަދަދަކަށް އެބަ ހުއްޓެވެ. އެހެންވެ އެ ފުރުސަތުތައް އައްޑު އާއި ފުވައްމުލަކުގެ ޒުވާނުންނަށް ދޭން ބޭނުންވެ އެވެ.\nއައްޑޫ ފިޝަރީޒް ކޮންޕްލެކްސް މަޝްރޫއު ރައީސް އަބްދުﷲ ޔާމީންގެ ސަރުކާރުން އިފުތިތާހު ކުރީ ޑިސެމްބަރު 28، 2014 ގަ އެވެ. އެކަމަކު އެތަނުގެ ބިންގާ އަޅައި މަސައްކަތް ފެށުނީ ޖެނުއަރީ 9، 2016 ގަ އެވެ. މިފްކޯ އިން ބުނީ ހަތް މިލިއަން ޑޮލަރު ހަރަދުކޮށްގެން ގާއިމުކޮށްފައިވާ އައްޑޫ ފިޝަރީޒް ކޮމްޕްލެކްސްއަކީ 1،500 ޓަނުގެ ކޯލްޑް ސްޓޯރޭޖް ފެސިލިޓިއަކާ އެކު ދުވާލަކު 100 ޓަނުގެ މަސް ގަނޑުކުރެވޭ ގޮތަށް ހަދާފައިވާ ތަނެއް ކަމަށެވެ. އަދި އެތަނުގައި 50 ޓަނުގެ އައިސް ޕްލާންޓަކާއި 200 ޓަނުގެ ތެލާއި 250 ޓަނުގެ ފެން އެއްފަހަރާ ރައްކާ ކުރެވޭނެ ކަމަށް މިފްކޯ އިން ބުންޏެވެ.\nހުޅުމީދޫގައި ފިޝަރީޒް ކޮމްޕްލެކްސްއެއް ހަދާފައިވާ އިރު، މިފްކޯގެ އައިސް ޕްލާންޓެއް ހިތަދޫގައި ހިންގަ އެވެ.\nއިތުރު ލިޔުންތައް ފުވައްމުލައް އައްޑޫ މަސްވެރިކަން މިފްކޯ ސ. ހުޅުމީދޫ


Sanjay Dutt produce kuri furathama Marathi film Bappa ah haassa | Mihaaru\nސަންޖޭ، ބައްޕަ ސުނިލް ދަތާ އެކު.\nސަންޖޭ ޕްރޮޑިއުސްކުރި ފުރަތަމަ މަރާޓީ ފިލްމު ބައްޕަ އަށް ހާއްސަކޮށްފި\n20 ޖޫން 2019 - 07:06\nބޮލީވުޑްގެ އެކްޓަރު ސަންޖޭ ދަތު ޕްރޮޑިއުސް ކުރި ފުރަތަމަ މަރާޓީ ފިލްމު "ބާބާ" އޭނާގެ ބައްޕަ އަދި ކުރީގެ މަޝްހޫރު އެކްޓަރު ސުނިލް ދަތަށް ހާއްސަކޮށްފި އެވެ.\nއެ ފިލްމުގެ މޯޝަން ޕޯސްޓަރު އިންސްޓަގްރާމާއި ޓްވިޓާގައި ހިއްސާ ކުރަމުން ސަންޖޭ ބުނީ އޭނާގެ އަލަތު މަރާޓީ ޕްރޮޑަކްޝަން ހާއްސަ ކުރަނީ އަބަދު ވެސް އޭނާގެ ހަޔާތުގެ އެންމެ މުހިއްމު އެކަކު ކަމަށްވާ ބައްޕަ އަށް ކަމަށެވެ. އަދި ބައްޕަ ދެކެ ވަރަށް ލޯބިވާ ކަމަށް ވެސް ބުންޏެވެ.\nކާމިޔާބު އެތައް ފިލްމެއް ކުޅެފައިވާ ސުނިލް ދަތު ވަނީ 2005 ގައި މަރުވެފަ އެވެ.\nސަންޖޭ، 59، ޕްރޮޑިއުސް ކުރި މަރާޓީ ފިލްމަކީ ބައްޕައަކާ ފިރިހެން ދަރިއެއްގެ ވާހަކަ ކިޔައިދޭ ފިލްމެކެވެ. އަދި މިއަށް ނަން ދީފައި ވަނީ ވަނަމަކަށް ސަންޖޭ އަށް ގިނަ ބަޔަކު ކިޔާ ނަން ކަމަށްވާ "ބާބާ" ގެ ނަމުންނެވެ.\nއަންނަ އޮގަސްޓް މަހުގެ2ގައި ރިލީޒް ކުރަން ނިންމާފައިވާ ފިލްމުގެ ޑައިރެކްޓަރަކީ ރާޖް ގުޕްތާ އެވެ. "ބާބާ" ގެ ބަތަލަކީ "ތަނޫ ވެޑްސް މަނޫ" އާއި "ހިންދީ މީޑިއަމް" ފަދަ ފިލްމުތަކުގައި ސަޕޯޓިން ރޯލްތަކެއް ކުޅުނު ދީޕަކް ދޮބްރިޔާލެވެ.\nމަރާޓީ ފިލްމެއް ޕްރޮޑިއުސް ކުރި އިރު ސަންޖޭ މިހާރު އަންނަނީ ތެލެގޫ ފިލްމެއްގެ ރިމެކެއް ވެސް ޕްރޮޑިއުސްކޮށް، ކުޅެމުންނެވެ. އެއީ 2010 ގައި ރިލީޒް ކުރި "ޕްރަސްތާނަމް" އެވެ. ހަމަ އެ ނަމުގައި ހަދާ ހިންދީ ފިލްމުގައި ސަންޖޭ ފެނިގެން ދާނީ އޭނާއާ އެކު ކާމިޔާބު ފިލްމުތަކެއް ކުޅެފައިވާ ކުރީގެ ބަތަލާ މަނީޝާ ކޮއިރަލާއާ އެކީގަ އެވެ.


ކަރަންޓާއި ފެނުގެ ޚިދުމަތް ފޯރުކޮށްދިނުމުގައި ސަރުކާރު ވަނީ ފެއިލްވެފައި – Maldivian Democratic Party\n05 މާޗް 2017\nކަރަންޓާއި ފެނުގެ ޚިދުމަތް ފޯރުކޮށްދިނުމުގައި ސަރުކާރު ވަނީ ފެއިލްވެފައި\nމިއަދު މެންދުރުގެ ވަގުތެއްގައި މުޅި މާލެއިން ކަރަންޓާއި ފެނުގެ ޚިދުމަތް ކެނޑި މާލޭގައި ދިރިއުޅޭ ފަރާތްތަކުގެ ދިރިއުޅުމަށާއި، ވިޔަފާރިތަކަށާއި، އެކިއެކި ޚިދުމަތް ފޯރުކޮށްދޭ ފަރާތްތަކަށް ދަތި އުނދަގޫތަކާ ކުރިމަތިވުމަށް މެދުވެރިވެފައިވާތީ އެކަމާމެދު ދިވެހިރައްޔިތުންގެ ޑިމޮކްރަޓިކް ޕާޓީން އިންތިހާއަށް ކަންބޮޑުވުން ފާޅުކުރަމެވެ. ސަރުކާރުން ފޯރުކޮށްދޭ އަސާސީ ޚިދުމަތްތަކުގެ ފެންވަރު އެތައް ގުނައަކުން ދަށްވެ، މިފަދަ ޚިދުމަތްތައް ފޯރުކޮށްދިނުމުގައި ސަރުކާރު ފެއިލްވެފައިވާކަން ފާހަގަކުރަމެވެ.\nޢަބްދުﷲ ޔާމީންގެ ސަރުކާރުން “ކަރަންޓު ޔަގީން” ، “ފެން ޔަގީން” ފަދަ ސިޔާސަތުތައް ކެމްޕޭން ދުވަސްވަރުގައި އިއުލާންކޮށްފައިވީނަމަވެސް ފާއިތުވީ3އަހަރެއްހާ ދުވަހުގެ ތެރޭގައި އަސާސީ ޚިދުމަތްތައް ފޯރުކޮށްދިނުމުގައި ސަރުކާރު ވަނީ ފެއިލްވެފައެވެ. ކަރަންޓު ޔުނިޓުގެ އަގު އެތައްފަހަރަކު ބޮޑުކޮށް އަތްނުފޯރާފަށަށް މައްޗަށްގޮސްފައިވެއެވެ. އަދި ރައްޔިތުން އަތުން ނަގާ ޓެކްސް އިތުރުކުރަމުންދާއިރުވެސް ޚިދުމަތުގެ ފެންވަރުވަނީ އެތައް ގުނައަކުން ދަށްވެފައެވެ.\nމާލޭގެ ކަރަންޓާއި ފެނުގެ ޚިދުމަތް ފޯރުކޮށްދިނުމުގެ ފެންވަރު ދަށްވެ ކުއްލިގޮތަކަށް ޚިދުމަތް މެދުކެނޑުން ފަދަ ކަންކަން ކުރިމަތިވަނީ ސަރުކާރު ހިއްސާވާ ކުންފުނިތައް އިންތިހާއަށް ސިޔާސީވެ، އެކުންފުނިތަކަކީ އަބްދުﷲ ޔާމީނާއި ފާތުމަތު އިބްރާހީމްގެ އަމިއްލަ މުދާ ކަމުގައި ޤަބޫލުކޮށް ކުންފުނިތަކުގައި މަސައްކަތްކުރާ ފަންނީ ސްޓާފުން ވަޒީފާއިން ވަކިކޮށް ސިޔާސީ ބޭނުމަށް މީހުންނަށް ވަޒީފާދީ މުޅި ތަނުގެ މަސައްކަަތުގެ މާޙައުލު ކިލަނބުކޮށްފައިވާތީއެވެ. އަދި މިތަންތަނުގެ ވެރިން މަޖުބުރުކޮށްގެން މުވައްޒަފުން ޕީޕީއެމްއަށް ވެއްދުުންފަދަ ސިޔާސީ މަސައްކަތުގައި ހޭދަކުރާތީކަމުގައިވެސް ދެކެމެވެ.\nމާލޭގައި ކަރަންޓު ކެނޑި، އަސާސީ ޚިދުމަތްތައް ފޯރުކޮށްދިނުމުގައި ގިނަ މައްސަލަތައް މިހާރު އުފެދުމަށް މެދުވެރިވާ ސަބަބުތަކުގެ ތެރޭގައި މާލެ ތޮށްޖައްސައި، ރާއްޖޭގެ ހުރިހާ ރައްޔިތުން މާލެ ސަރަޙައްދަށް ދިރިއުޅުން ބަދަލުކުރުން ހިމެނެއެވެ. ދިވެހިރާއްޖެއަކީ ޖަޒީރާ ޤައުމެއް ކަމުގައިވާތީ ރާއްޖޭ ތަރައްޤީ ކުރެވޭނީ މުޅި ދިވެހިރާއްޖޭގެ ހުރިހާ ސަރަޙައްދެއް ތަރައްޤީ ކުރެވިގެންނެވެ. މުޅި އާބާދީ މާލެއަށް ގެނެސް ތޮށްޖެހުމުން މިފަދަ އެތައް މައްސަލަތަކާ މުސްތަޤްބަލުގައިވެސް ރައްޔިތުން ކުރިމަތިލާން ޖެހޭނެއެވެ.\n2014 ވަނަ އަހަރު އެމް.ޑަބްލިއު.އެސް.ސީގެ ޕެނަލް ބޯޑެއްގައި ރޯވުމުގެ ސަބަބުން މާލެ ރައްޔިތުންނަށް ފެން ފޯރުކޮށްދިނުމުގައި އެތައް ދަތިތަކަކާ ކުރިމަތިވެ، ރައްޔިތުން ފެނަށް ޖެހެން މެދުވެރިވިއެވެ. އެކަމާ ގުޅިގެން އެދުވަސްވަރު އުފެއްދި މާލޭ ވޯޓަރ ކްރައިސިސް މެނޭޖްމަންޓް ފަންޑަށް ލިބިފައިވާ 107 މިނިއަނަށްވުރެ ގިނަ ރުފިޔާއިން މިފަދަ ކަންކަން ޙައްލުކުރުމަށް ކުރެވިފައިވާ ކަންކަމުގެ ތަފްޞީލް ރައްޔިތުންނާ ހިއްސާކުރުމަށް ގޮވާލަމެވެ.\nތާރީޚް:5މާޗް 2017


Sonu Sood hiley scholarshipthakeh dheyn nimmaifi | Mihaaru\nސޯނޫ ސޫދު ހިލޭ ސްކޮލަޝިޕްތަކެއް ދޭން ނިންމައިފި\n12 ސެޕްޓެމްބަރ 2020 - 16:35\nކުރިއަށް އޮތް 10 ދުވަހުގެ ތެރޭގައި ކުރިމަތިލާން، އެކި ދާއިރާތަކުން ހުޅުވާލި ސްކޮލަޕްޝިޕް ޕްރޮގްރާމަކީ ބޮލީވުޑްގެ އިތުރުން އިންޑިއާގެ ދެކުނު ފިލްމު އިންޑަސްޓްރީގައި ވެސް މަސައްކަތްކުރާ އެކްޓަރުގެ މަންމަ ޕްރޮފެސަރު ސަރޯޖް ސޫދުގެ ނަމުގައި ހުޅުވާލި ޕްރޮގްރާމެކެވެ.\nމި ޕްރޮގްރާމްގެ ދަށުން ސްކޮލަޝިޕް ދޭން ނިންމާފައިވާ ދާއިތަކުގެ ތެރޭގައި މެޑިސިން، އިންޖިނިއަރިން، ލޯ، ހޮޓެލް މެނޭޖްމަންޓް، އެއާލައިންސް އެންޑް ޓޫރިޒަމް، ހެލްތުކެއާ ސައިންސް، ޕެރަމެޑިކަލް ސައިންސް، އެގްރިކަލްޗާ، އެމްބީބީއެސް، މެނޭޖްމަންޓް ސްޓަޑީޒް، ޖާނަލިޒަމް، ފެޝަން، އެޑިއުކޭޝަން އެންޑް ޓެކްނޮލޮޖީ، ސައިބަސެކިއުރިޓީ އަދި ބިޒްނެސް ސްޓަޑީޒް ފަދަ އެތައް ދާއިރާއެއް ހިމެނެ އެވެ.\nމި ދާއިރާތަކުން ސްކޮލަޝިޕްތަކަށް ކުތިމަތިލެވޭނީ އަހަރަކު ދެ ލައްކަ ރުޕީސް އަށް ވުރެ ކުޑަ އާމްދަނީއެއް ލިބޭ އާއިލާތަކުގެ ދަރިވަރުންނަށެވެ. ކިޔެވުމުގެ ހުރިހާ ހަދަރެއް ސޯނޫގެ ފަރާތުން ދޭ ސްކޮލަޝިޕްތަކުގެ މައިގަނޑު ޝަރުތަކީ ކުރިމަތިލާ ދަރިވަރުންނަކީ ތައުލީމީ ފެންވަރު ރަނގަޅު ދަރިވަރުންނަށްވުމެވެ.\nސޯނޫ ބުނީ އެޕްލައިކުރާ ކުދިންނަށް އޭނާގެ ޓީމުން އިތުރު މައުލޫމާތުތައް ފޯރުކޮށްދޭނެ ކަމަށެވެ.\nކޮވިޑް-19 ބަލިމަޑުކަމާ އެކު ސޯނޫ، 47، އަންނަނީ އެކި ގޮތްގޮތުން މީސްމީހުންނަށް އެހީވަމުންނެވެ. މިއާ އެކު އާންމުންގެ މެދުގައި ސޯނޫ އަށް ވަނީ ފިލްމު ކުޅެގެން ނުލިބޭ ވަރުގެ ބޮޑު މަޝްހޫރުކަމެއް ލިބިފަ އެވެ. އަދި އިންޑިއާގެ ގިނަ ބަޔަކު މިހާރު އޭނާ ސިފަކުރަނީ ހަގީގީ ހީރޯއެއްގެ ގޮތުގަ އެވެ.\nBandhu vefai thibi meehun ufulaigen Sonu loabi hoadhaifi\nބޮލީވުޑް އިންޑިއާ ތައުލީމް ޗެރިޓީ ކިޔަވާކުދިން ސްކޮލަޝިޕް އެކްޓްކުރުން\nސޫނޫއަށް ހިދާޔަށް ދެއްވާށި! ތިކުރާ ހޭދައިގެ ފައިދާއެއް އާޚިރުގައި އޮންނާނީ އެގޮތުން.\nސޯނޫ އަށް ވުރެން މުއްސަދި ބޮޑެތި ސްޓާރުން އަތުގަ ސޯނޫ އަށް ވުރެން ހާސް ގުނަ ފައިސާ ހުންނާނެ އެކަމަކު އެމީހުން މި ކަހަލަ ކަމެއް ނުކޮށް އެތިބެނީ އަގުބޮޑު ކާރު ގަނެ ގަނެ! ޝާހު މެން އާމިރު މެން ފިލްމު ކުޅޭ ތާ ސޯނޫ ގެ އުމުރުން ވީ ދުވަސް ގާތްގަޑަކަށް ވީ ! 36 އަހަރު އެމީހުން ފިލްމް ކުޅޭތާ ވެއްޖެ! އަމީތާބު މެން އަނިލް މެން ފިލްމު ކުޅޭތާ 50 އަހަރު ވީ އެކަމަކު މި ވަރުގެ ކަމެއް ނުކުރޭ!\nބައެއް ފަންނާނުން އެމީހުންކުރާ ކަންތައްތައް އާންމުކުރަން ފަހަރެއްގައި ބޭނުންނުވަނީ ކަންނޭނގެ. އަހަރުމެންނަކަށް ނޭނގެ އެމީހުން އެހީނުވާކަމެއްވެސް.


Adhaalath Party Ge Riyaasee Inthihaabu Gai Imran Vote Dhevvaifi - Vaguthu\nއަދާލަތު ޕާޓީގެ ރިޔާސީ އިންތިހާބުގައި އިމްރާން ވޯޓު ދެއްވައިފި\nއަދާލަތު ޕާޓީގެ އެތެރޭގެ ރިޔާސީ އިންތިޚާބުގެ ވޯޓު ލުން ފަށައި، އެ އިންތިޚާބުގައި ވާދަކުރައްވާ މިހާރު އެ ޕާޓީގެ ރައީސް އަދި ހޯމް މިނިސްޓަރު އިމްރާން އަބްދުﷲ ވޯޓް ދެއްވައިފިއެވެ.\nއޮންލައިންކޮށް މިއަދު ކުރިއަށްދާ މި އިންތިޚާބުގައި އަދާލަތުގެ ރައީސް ކަމަށް ވާދަކުރައްވަނީ ސަރުކާރު ކެބިނެޓުގައި ތިއްބެވި ދެ ވަޒީރެކެވެ. އެއީ މިނިސްޓަރު އިމްރާންގެ އިތުރުން އިސްލާމިކް މިނިސްޓަރު ޑރ. އަހްމަދު ޒާހިރު އަލީއެވެ.\nމިދިޔަ ނުވަ އަހަރު އަދާލަތުގެ ރައީސް ކަމުގެ މަގާމު ފުރުއްވަމުން ގެންދަވާ އިމްރާން މިއަދު ކުރެއްވި ޓްވީޓެއްގައި ވިދާޅުވީ، އެ އިންތިހާބުގައި އޭނާ ވޯޓް ދެއްވާފައިވާ ކަމަަށާއި އަދާލަތު ޕާޓީގެ ހުރިހާ މެންބަރުން އެ އިންތިޚާބުގެ ވޯޓު ލުމުގައި ބައިވެރިވުމަށް އެދިވަޑައިގަންނަވާ ކަމަށެވެ.\n"މި އިންތިޚާބުގައި އަދާލަތު ޕާޓީގެ ހުރިހާ މެންބަރުން ބައިވެރިވެވަޑައިގެން ކުރިއަށް އޮތް ފަސް އަހަރަށް ޕާޓީ ހިންގުމުގެ ޒިންމާ ހަވާލު ކުރާނެ މީހަކު ކަނޑައެޅުމުގައި ބައިވެރިވެ ވޯޓު ލުމަކީ މުހިއްމު ކަމެއް،" އިމްރާން ވިދާޅުވިއެވެ.\nމި އިންތިޚާބުގައި ބޮޑަށް ކެމްޕޭން ކުރި މަންޒަރެއް ފެނުނީ ވެސް އިމްރާންގެ ފަރާތުންނެވެ. މި ގޮތުން ކެމްޕޭން މެނޭޖަރަކު ހަމަޖައްސައި، ކެމްޕޭން ފެށުމުގެ ގޮތުން ލޯންޗިން އިވެންޓެއް ބާއްވައި ވާހަކަ ވެސް ދެއްކެވިއެވެ. މިނިސްޓަރު ޒާހިރުގެ ފަރާތުން މާ ބޮޑު ކެމްޕޭން ހަރަކާތެއް ނުފެނުނެވެ.\nޖެނުއަރީ 30, 2021 10:05\nކީއްކުރަންތަ މިކަހަލަ ފާސިގުން ހަބަރު ވަގުތު ނޫހުން ތިޖަހަނީ... ބަލަ މީ 100/100 އިސްލާމީ ގައުމެކޭ.\nޖެނުއަރީ 30, 2021 17:38\nއަދާލަތު ޕާޓީގެ ހަރުދަނާ މީހުން މިހާރަކު ޕާޓީގަ ނެއް. އެމްޑީޕީޔާ ގުޅިގެން ރާއްޖެގެ ދީނީ އެއްބައި ވަންތަކަން ގެއްލޭނީ.\nޖެނުއަރީ 30, 2021 23:27\nމަށެއް ތިޔަ ނަތީޖާ ގަބޫލެއް ނުކުރަން!


Kerala gai fenboduvun: Vaarey thunikollumun meehun salaamai...\nދުނިޔެ - ކެރެލާއަށް ކުރަމުންދާ ވިއްސާރަ\nކެރެލާގައި ފެންބޮޑުވުން: ވާރޭ ތުނިކޮށްލުމުން މީހުން ސަލާމަތްކުރުމުގެ މަސައްކަތް ފުޅާކޮށްފި\nރެޑް އެލަރޓް ވަނީ ނަގާފައި\nމަރުވި މީހުންގެ އަދަދު ވަނީ 200 އަށް އަރާފައި\nކ. މާލެ 19 އޯގަސްޓު 2018 | އާދީއްތަ 18:44 3,907\nކެރެލާގައި ފެންބޮޑުވެފައިވާ ސަރަހައްދުތަކުން މީހުން ސަލާމަތްކުރުމުގެ މަސައްކަތް ކުރަނީ - ގެޓީ އިމޭޖާސް\nއިންޑިއާގެ ދެކުނުގެ ކެރެލާ ސްޓޭޓަށް ބޯކޮށް ވާރޭ ވެހުމުގެ ސަބަބުން ފެންބޮޑުވެފައިވާ ސަރަހައްދުތަކުން މީހުން ސަލާމަތްކުރުމުގެ މަސައްކަތް މެދުކެނޑުމެއް ނެތި ކުރަމުން އެބަދެއެވެ.\nވިއްސާރައިގެ ސަބަބުން މަރުވި މީހުންގެ އަދަދު 200 އަށް އަރާފައިވާއިރު، ވިއްސާރައިގެ ޙާލުގައި ޖެހިފައިވާ މީހުންގެ ގެންދިޔުމަށް 3800 އެއްހާ ކޭމްޕް ވަނީ ޤާއިމްކުރެވިފައިއެވެ. އަދި މިލިއަނަކާއި ގާތްކުރާ އަދަދަކަށް މި ކޭމްޕްތަކަށް މީހުން ގެންދެވިފައިވާކަމަށް ކެރެލާ ސްޓޭޓްގެ އޮފިޝަލުން ހާމަކުރެއެވެ.\nފެންބޮޑުވެފައިވާ އަވަށްތަކުގެ ގަސްތަކުގެ ކުރިއަށް އަރައި ބައެއް މީހުން ސަލާމަތްތެރިކަން ހޯދިއިރު، ގޭގެ ފުރާޅު ނުވަތަ ޓެރަސް މައްޗަށް އަރައި އަދިވެސް ގިނަ ބަޔަކު އެބަތިއްބެވެ. އަދި އެމީހުން ސަލާމަތްކުރުމަށް ކެރެލާގެ ފުލުހުންގެ އިތުރުން އިންޑިއާގެ އެއްގަމާއި ކަނޑާއި ވައިގެ ސިފައިން ދަނީ ކެނޑިނޭޅި މަސައްކަތްކުރަމުންނެވެ. އަދި ގިނަ އަދަދެއްގެ މަސްވެރިންވެސް މީހުން ސަލާމަތްކުރުމުގެ މަސައްކަތަށް ނިކުމެފައިވާއިރު، މީހުން ސަލާމަތްކުރުމުގެ މަސައްކަތުގައި ހަރަކާތްތެރިވާ މަސްވެރިންނަށް ބޭނުންވާ ތެޔޮ ފޯރުކޮށްދޭނެކަމަށް ސަރުކާރުން ވަނީ ބުނެފައެވެ. އަދި މީހުން ސަލާމަތްކުރުމުގެ އޮޕަރޭޝަން ނިމުމުން އެދޯންޏެއް އޮންނަ ސަރަހައްދަށް ސަރުކާރުގެ ޚަރަދުގައި ދޯނި ގެންގޮސްދޭނެކަމަށް ސަރުކާރުން ބުންޏެވެ.\nމީގެ އިތުރުން ކެރެލާ ސްޓޭޓަށް ކާރިސާގެ މިދަނޑިވަޅުގައި ބޭނުންވާ ބޭސްފަރުވާ ފޯރުކޮށްދިނުމަށް އިންޑިއާގެ މަހާރަޝްތްރާ ސްޓޭޓުން ވަނީ ނިންމާފައެވެ. ކޭމްޕްތަކުގައި ތިބި މީހުންނަށް ކޮޗިންގެ ހޮސްޕިޓަލްތަކުން ގެންދަނީ ހިލޭ ބޭސްފަރުވާ ކޮށްދެމުންނެވެ.\nހާލުގައި ޖެހިފައިވާ ފަރާތްތަކަށް އެހީވުމަށް އެކި ޤައުމުތަކުން އަންނަނީ ފައިސާގެ އެހީ ފޯރުކޮށްދެމުންނެވެ. އެގޮތުން ޤަތަރުން ވަނީ5މިލިއަން ޑޮލަރު ދޭނެ ކަން އާދިއްތަ ދުވަހު އިއުލާންކޮށްފައެވެ. އަދި ކެރެލާއަށް އެހީވުމަށް ޚާއްސަ ކޮމިޓީއެއް އެކުލަވާލުމަށް ޔޫއޭއީ ސަރުކާރުން ވަނީ ނިންމާފައެވެ.\nބޯކޮށް އެތައް ދުވަހަކު ވާރޭ ވެހުމަށްފަހު ކުރިއަށް އޮތް5ދުވަހު އެހާ ބޯކޮށް ވާރޭ ވެހޭނެކަމަށް ލަފާ ނުކުރެވޭކަމަށް އިންޑިއާގެ މޫސުމާއި ބެހޭ ޤައުމީ އިދާރާއިން ވަނީ ލަފާކޮށްފައެވެ. އަދި އެކި ސަރަހައްދުތަކަށް ނެރެފައިވާ މޫސުމީ ރެޑް އެލަރޓް ވަނީ ކެންސަލް ކޮށްފައެވެ.\nއިންޑިއާގެ ބޮޑުވަޒީރު ނަރެންދްރަ މޯދީ ވަނީ ފެންބޮޑުވެފައިވާ ސަރަހައްދުތައް ވައިގެ މަގުން ބައްލަވާލައްވާފައެވެ. އަދި އެހީ ފޯރުކޮށްދިނުމުގެ މަސައްކަތާއި، މީހުން ސަލާމަތްކުރުމުގެ މަސައްކަތް ކުރިއަށްދާ ގޮތާއި ބެހޭ މައުލޫމާތު ކެރެލާގެ ޗީފް މިނިސްޓަރ ޕިނަރާއީ ވިޖަޔަން އަރިހުން އޮޅުންފިލުއްވިއެވެ.\nގިނަ އަދަދެއްގެ އެއަރޕޯޓްތައްވެސް ބޭނުން ނުކުރެވޭ ވަރަށް ފެންބޮޑުވެފައިވާތީ ކޮޗިންގައި ހުންނަ ކަނޑުގެ ސިފައިންގެ މަރުކަޒުގައި އޮންނަ ރަންވޭ ބޭނުންކުރަން ވަނީ ހުޅުވާލާފައެވެ. ކޮޗިން އެއަރޕޯޓް މިމަހުގެ 26 ވަނަ ދުވަހާއި ހަމަޔަށް ބަންދުކޮށްފައިވާއިރު، ކޮޗިންއަށް ދަތުރުކުރާ މަތިންދާބޯޓުތައް އެއަރޕޯޓް ހުޅުވަންދެން ޖައްސާނީ ޓްރިވެންޑްރަމް އެއަރޕޯޓުގައެވެ.\nއެތައް ހާސް ގެއެއް މިވިއްސާރައިގައި ހަލާކުވެފައިވާއިރު، ކެރެލާގެ 10 ހާސް ކިލޯމީޓަރުގެ މަގުތައް ހަލާކުވެފައިވާކަމަށް ކެރެލާ ސަރުކާރުން ބުނެއެވެ. އަދި އެ ސްޓޭޓްގެ ދެބައިކުޅަ އެއްބަޔަށް ވުރެ ބޮޑު ސަރަހައްދަކުން ކަރަންޓު ކެނޑިފައިވާއިރު، ކެރެލާގެ ފަތުރުވެރިކަމާއި ރަބަރު އިންޑަސްޓްރީއަށް ވަރަށް ބޮޑަށް އަސަރުކޮށްފައިވެއެވެ.


Terrorism ge shareeaiythah kuri ah gendhaanee eh majileeheh gai\nއެކެއް ފެބުރުއަރީގައި ސުޕްރީމް ކޯޓުގެ އަމުރާ ގުޅިގެން ޓެރަރިޒަމްގެ އަމަލެއް ހިންގަން އުޅުމުގެ ދައުވާ އުފުލާފައިވާ ފަރާތްތަކުގެ ޝަރީއަތް ކުރިއަށް ގެންދާނީ އެއްކޮށް ކަމަށް އެ މައްސަލަ ބައްލަވާ ގާޒީ އަހުމަދު ހައިލަމް މިއަދު ވިދާޅުވެއްޖެ އެވެ.\nމި މައްސަލާގައި އެންމެ ފުރަތަމަ ދައުވާ އުފުލީ ހަ ބޭފުޅެއްގެ މައްޗަށެވެ. އެއީ ކުރީގެ ރައީސް މައުމޫން އަބްދުލް ގައްޔޫމާއި އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދާއި މަޖިލީހުގެ ތިން މެންބަރުން ކަމަށްވާ އަހުމަދު ފާރިސް މައުމޫނާއި އަބްދުﷲ ސިނާނާއި އިލްހާމް އަހުމަދުގެ މައްޗަށެވެ. މި ހަ ބޭފުޅުންގެ މައްޗަށް ދައުވާ އުފުލައި ކޯޓަށް ފޮނުވާފައިވަނީ އެއް ދައުވާ ފޯމަކުންނެވެ.\nމި ބޭފުޅުންގެ އިބްތިދާއީ އަޑުއެހުންތައް މިހާރު ކުރިއަށް ގެންދަނީ ވަކިވަކިންނެވެ. ނަމަވެސް ހަ ބޭފުޅުންނާ ދެކޮޅަށް ވެސް ހުށަހަޅާފައިވަނީ ގަމަ އެއް ހެކިތަކެކެވެ.\nމިއަދު ބޭއްވި ފަނޑިޔާރު އަލީ ހަމީދުގެ އިބްތިދާއީ އަޑުއެހުމުގައި އޭނާގެ ވަކީލް މަހުފޫޒު ސައީދު ވަނީ އެކަމާ ގުޅިގެން ސުވާލު ކުރައްވާފަ އެވެ. ޖިނާއީ އިޖުރާއަތުގެ ގާނޫނުގައި އެއް މައްސަލައެއްގައި އެއް ދައުވާއެއް ކުރާ މީހުންގެ ޝަރީއަތް ވަކި ކުރެވޭނެ ހާލަތްތަކެއް ކަނޑައަޅާފައިވަނިކޮށް މި މައްސަލާގައި އަޑުއެހުންތައް ވަކިން ކުރިއަށް ގެންދަނީ ކޮން އުސޫލަކުންތޯ މަހުފޫޒު އެއްސެވި އެވެ.\nއެއަށް ޖަވާބު ދެއްވަމުން ގާޒީ ހައިލަމް ވިދާޅުވީ، މައްސަލާގެ އިބްތިދާއީ އަޑުއެހުންތައް ވަކިން ކުރިއަށް ގެންދިޔަ ނަމަވެސް މައްސަލާގެ ޝަރީއަތް ކުރިއަށް ގެންދާނީ އެއްކޮށް ކަމަށެވެ. ހުރިހާ ބޭފުޅުންގެ އިބްތިދާއީ އަޑުއެހުންތައް ނިންމާލާއިރު ޝަރީއަތަށް ފޮނުވާ މައްސަލައެއްނަމަ އެ މައްސަލަތައް ކުރިއަށް ގެންދާނީ އެއް ޝަރީއަތެއްގައިކަން ގާޒީ ފާހަގަކުރެއްވި އެވެ.\nއިބްތިދާއީ އަޑުއެހުންތައް ވަކިން ކުރިއަށް ގެންދަނީ ކޮން ބޭފުޅަކަށް ވެސް ދައުވާ ސާފުކުރުންފަދަ ކަންކަމަށް ފަސޭހައަކަށެވެ. އަދި ހަ ބޭފުޅުންގެ ވެސް ގިނަ ވަކީލުންތަކެއް ތިއްބަވާތީ އެވަރުގެ ޝަރީއަތުގެ މަޖިލީހެއްގެ އިންތިޒާމް ވެސް އަދި ކޯޓުގައި ނެތުމުންނެވެ.\nއެކެއް ފެބުރުއަރީ އަމުރާ ގުޅިގެން މި ހަ ބޭފުޅުންގެ އިތުރުން ފަހުން ވަނީ ކުރީގެ ދެ ޕޮލިސް ކޮމިޝަނަރުން ކަމަށްވާ އަބްދުﷲ ރިޔާޒާއި އަހުމަދު އަރީފާއި ރައީސް މައުމޫންގެ ދަރިކަނބަލުން ޔުމްނާ މައުމޫންގެ ފިރިކަލުން މުހައްމަދު ނަދީމްގެ މައްޗަށް ޓެރަރިޒަމްގެ އަމަލެއް ހިންގަން އުޅުމުގެ ދައުވާ އުފުލާފަ އެވެ. އެ ތިން ބޭފުޅުންގެ މައްޗަށް ދައުވާ އުފުލާފައިވަނީ ވެސް އެއް ގަޒިއްޔާގެ ދަށުންނެވެ. ނަމަވެސް އަދި އެ ތިން ބޭފުޅުންގެ މައްސަލަ ކުރިއަށް ގެންދަނީ ވަކިވަކިންނެވެ.\nރައީސް މައުމޫން އަބްދުލްގައްޔޫމް އުއްތަމަ ފަނޑިޔާރު އަލީ ހަމީދު + އަބްދުﷲ ސިނާން ފާރިސް މައުމޫން އިލްހާމް އަހުމަދު


އަމިއްލަ ނަފްސަށް ކުރާ އިތުބާރު ރަނގަޅު ކުރާނެގޮތް – dhirun\nލިޔުނީ މުޖޭ · April 7, 2019\nއުފަލުގައި އުޅުމަކީ އަމިއްލަ ނަފުސަށް ކުރާ އިތުބާރު ބޮޑުވެގެންދާ ކަމެއް\nތިމާއަކީ އެއްވެސް އަގެއްނެތް، އެއްވެސްމީހަކު ލޯބިނުވާ، ދުނިޔޭގައި ހުރުމުގެ ބޭނުމެއްނެތް މީހެއްކަންދެކި ކަންކަމާއި މެދު ވިސްނާ ފިކުރުބޮޑުވެ، އެއްވެސް ކަމެއްކުރުމުގެ ގާބިލްމީހެއް ނޫންކަމުގައި ދެކޭނަމަ ތިމާއަކީ އަމިއްލަ ނަފްސަށް ކުރާ އިތުބާރު ދަށްމީހެއްކަމަށް ބެލެވިދާނެއެވެ. މިފަދަ ހިޔާލުތައް ސިކުޑީގައި އެބުރޭނަމަ ތިމާއަކީ ކަންކަމާމެދު ނެގެޓިވްކޮން ދެކޭމީހަކަށްވެގެންދާނެއެވެ. ތިމާއަކީ ކާމިޔާބު މީހެއްކަމުގައި ވުމަށް މަސައްކަތްކުރަން ބޭނުންނަމަ، މިފަދަ ކަންތަކުން ސަލާމަތްވެގެން ހުރުމަކީ ވަރަށް މުހިންމުކަމެކެވެ.\nތިރީގައި މިވަނީ އަމިއްލަ ނަފްސަށް ކުރާ އިތުބާރު ރަނގަޅު ކުރުމަށް ކުރެވިދާނެ ބައެއް ކަންތަކެވެ.\nކޮންމެ ދުވަހަކުވެސް އުފަލުގައި ހުރުމަށް އާދަކުރުން؛ ކޮންމެ ހިދުކޮޅަކީވެސް އުފާވެރި ވަގުތަކަށް ހެދުމަށް މަސައްކަތްކުރާށެވެ. ކުރާ ކޮންމެ ކަމެއް ރަނގަޅަށް ވިސްނުންތެރިކަމާއެކު ކުރާށެވެ. ފާއިތުވެގެން ގޮސްފައިވާ ދުވަސްތަކުގައި ހިނގާފައިވާ ހިތާމަވެރި ކަންތަކާމެދު ނުވިސްނާށެވެ. އަބަދުވެސް މުސްތަގުބަލު އުޖާލާ ކުރާނެގޮތަކާމެދު ވިސްނާ ފިކުރު ކުރާށެވެ.\nއަމިއްލަ ނަފްސު ތަރައްގީކުރުން؛ ތިމާގެ އަމިއްލަ ނަފްސު ތަރައްގީކޮށް ދުނިޔޭގެ މާހައުލަށް ލޯހުޅުވޭ މީހަކަށްވެއްޖެނަމަ ދިމާކަންތައްތައް އެއްވެސް ޖެހެލުމެއްނެތި ހައްލުކުރަން ދަސްވާނެއެވެ. އޭރުން ކޮންމެ ކަމެއްވެސް އެންމެ ރަނގަޅަށް ފައިދާހުރިގޮތުގައި ކުރަން ދަސްވެގެންދާނެއެވެ.\nތިމާ ސިކުނޑީގައި އެބުރޭ ނުތަނަވަސް ހިޔާލުތަކާއި އުދާސްތައް ފޮތެއްގައި ލިޔުން؛ ތިމާގެ ސިކުޑީގައި އެނބުރޭ ނުތަނަވަސް ހިޔާލުތަކާއި އުދާސްތައް ބޭރުކުރަން ބޭނުންނަމަ، ފޮތެއްގައި ލިޔާށެވެ. އޭރުން ތިމާއަށް ހިތްހަމަޖެހުމެއް ލިބިގެންދާނެއެވެ. މިހެން ލިޔުމުން، ސިނކުޑީގައި އެބުރޭ ނުރަނގަޅު ކަންތަކާއި ރަނގަޅު ކަންތައް ފަސޭހައިން ވަކިކުރެވޭނެއެވެ. އޭރުން ނޭދެވޭ ހިޔާލުތަކުން ދުރައްދިޔުމަށް މަގުފަހިވެގެންދާނެއެވެ.\nކަންކަމަށް ފާޑުކިއުން ހުއްޓާލުން؛ ދިރިއުޅުމުގައި ދިމާވާ އަދި ކުރާ ކަންތަކާ ފާޑުކިއުމުން ދުރުވެގެން ހުރެއްޖެނަމަ، އޭގެ މާނައަކީ ތިމާގެ ދިރިއުޅުމުގައި ދިމާވާ ކާމިޔާބީ އާއި ނާކާމިޔާބީ ގަބޫލުކޮށްގެން ހުންނަކަމެވެ.\nތިމާގެ އަގީދާ ވަރުގަދަކޮށް ދިނީ ކަންތަކަށް ހުރުމަތްތެރިކޮން ހިތުން؛ ތިމާއަކީ ފަރުވާތެރިކަމާއެކު ބަރާބަރަށް ނަމާދުކޮށް އިސްލާމީ ރިވެތި އަގީދާ ގަބޫލުކުރާ މީހެއްކަމުގައި ވުން\nއަމިއްލަ ދިރިއުޅުން ރަނގަޅު ކުރަންޖެހޭ ކަންތައްތައް ކުރުމުގައި ހަރަކާތްތެރިވުން\nތިމާއާއި ނުބެހޭ ކަންތަކާއި އަޅާނުލާ ދޫކޮށްލުން؛ ތިމާއާއި ނުބެހޭ ކަންތަކާއި އަޅާނުލާ ދޫކޮށްލާށެވެ. އަދި މީގެ އިތުރުން ތިމާ ދިރިއުޅުމުގައި ނަގާ ކޮންމެ ޑިޝިޝަނެއްވެސް ވިސްނުންތެރިކަމާއި އެކު ނަގާށެވެ.\nތިމާއަކީވެސް އެހެންމީހުންގެ ލޯތްބާއި އަޅާލުން ބޭނުންވާ މީހެއްކަން ދެކިގެން މަސައްކަތްކުރުން\nTags: happinesshealthself esteem\n... މިލިޔުމާއި ގުޅޭ އިތުރު ލިޔުންތައް\nby މުޖޭ · Published April 4, 2019\nއެހެންމީހުންގެ ޝައުގުވެރިކަން ހޯދުމަށް ކުރެވިދާނެ ކަމަކީ ކޮބާ؟\nby މުޖޭ · Published April 6, 2019\nކުރިއަށް އޮފީސްތެރެއިން ބައިވެރިޔަކު އިހުތިޔާރު ކުރާނަމަ، ދެމީހުންގެ ލޯބީގެ ގުޅުން ދަމަހައްޓާނެ ގޮތް\nފަހަތަށް ލޯބީގެ ބަހުން ފަރިތަކަމާއެކު ވާހަކަ ދައްކަން އިނގޭތަ\ndhirun © 2020. All Rights Reserved.


Mashvaraa thakuga baiverivaan ninmaafaeh neiy: MDP Adhaalath - vNews.mv\nމަޝްވަރާތަކުގައި ބައިވެރިވާން ނިންމާފައެއް ނެތް: އެމްޑީޕީ، އަދާލަތު\n24 February 2016, 15:48\nސިޔާސީ ޕާޓީތަކުގެ މަޝްވަރާތަކުގައި ބައިވެރިވުމަށް އަދި ނިންމާފައި ނުވާ ކަމަށް އެމްޑީޕީއާއި އަދާލަތު ޕާޓީން ބުނެފި އެވެ.\nއެމްޑީޕީއާއި އަދާލަތު ޕާޓީން މިހެން ބުނެފައިވަނީ މިއަދު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި، ސިޔާސީ ޕާޓީތަކުގެ މަޝްވަރާގައި އެމްޑީޕިއާއި އަދާލަތު ޕާޓީން ބައިވެރިވާން ނިންމައި ލިޔުމަކުން އެކަން އަންގާފައިވާ ކަމަށް ފިޝަރީޒް މިނިސްޓަރު ޑރ. މުހައްމަދު ޝައިނީ ވިދާޅުވުމާ ގުޅިގެން ކަމަށެވެ.\nއެމްޑީޕީގެ އޮފީހުގައި މިއަދު ނޫސްވެރިންނާ ބައްދަލުކުރައްވާ އަދާލަތު ޕާޓީގެ ނައިބް ރައީސް އަލީ ޒާހިރުއާއި އެމްޑީޕީގެ ނައިބް ރައީސް މުހައްމަދު ޝިފާޒް ވަނީ ސަރުކާރުގެ ވާހަކަތައް ދޮގުކުރައްވާފަ އެވެ. އަދި ކުރީގެ ރައީސް މުހައްމަދު ނަޝީދު މިއަދު ކުރެއްވި ޓްވީޓެއްްގައި އެމަނިކުފާނު ވެސް ވިދާޅުވީ ސަރުކާރާ އެކު މަޝްވަރާކުރަން އެއްބަސްވެފައި ނުވާނެ ކަމަށެވެ.\nއެމްޑީޕީއާއި އަދާލަތު ޕާޓީން ބުނީ މަޝްވަރާތަކުގައި ބައިވެރިވެވޭނީ ސިޔާސީ ދައުވާތައް އުފުލައިގެން ޖަލަށް ލާފައިވާ ސިޔާސީ ބޭފުޅުންނާއި ސިޔާސީ ދައުވާ އުފުލިފައިވާ ސިޔާސީ ބޭފުޅުން މިނިވަން ކުރުމުން ކަމަށެވެ. އެޝަރުތަށް ބަދަލު އައިސްފައި ނުވާ ކަމަށް އަދާލަތާ އެމްޑީޕީން ވެސް ބުންޏެވެ.\nމި ދެޕާޓީން ވެސް ބުނީ ސަރުކާރުގެ ކަންކަން ގޯހުން ގޯހަށް ގޮސް ދޮގުހަދައިގެން ދުނިޔެއަށް ކަންކަން އޮޅުވާލަން ސަރުކާރުން ކުރާ މަސައްކަތް ކުށްވެރިކުރާ ކަމަށެވެ. އަދި ސަރުކާރުން ކިތަންމެ ވަރަކަށް ކަންކަން ފޮރުވަން އުޅުނަސް ބޭރު ދުނިޔެއަަށް ސަރުކާރުގެ ކަންކަން ހުރި ގޮތް ވަރަށް ސާފު ކަމަށްވެސް ދެ ޕާޓީން ބުންޏެވެ.\nޑރ. ޝައިނީ މިއަދު ވިދާޅުވީ ސިޔާސީ ޕާޓީ ތަކުގެ މަޝްވަރާތަކުގައި ބައިވެރިވުމަށް ޕާޓީ ތަކުން ނިންމުމުން މަޝްވަރާ ބައްދަލުވުންތައް ކުރިއަށް އޮތް މާޗް މަހުގެ ދެވަނަ ދުވަހު ފެށުމަށް ނިންމާފައިވާ ކަމަށެވެ.\nސިޔާސީ ޕާޓީ ތަކާއި މަޝްވަރާކުރުމަށް ނިންމާ މަޝްވަރާތަކުގައި ބައިވެރިވުމަށް ސަރުކާރުން ޕާޓީތަކަށް ދައުވަތު ދިނީ މިމަހުގެ 15 ވަނަ ދުވަހު އެވެ. މަޝްވަރާތަކުގައި ބައިވެރިވުމަށް ދައުވަތު ދީފައިވަނީ އިދިކޮޅު އެމްޑީޕީއާއި، އަދާލަތު ޕާޓީއާއި ސަރުކާރު ކޯލިޝަންގައި ހިމެނޭ ޕީޕީއެމްއާއި، އެމްޑީއޭ އާއި ޖުމްހޫރީ ޕާޓީގެ އިތުރުން ޑީއާރްޕީ އަށެވެ.\nސިޔާސީ ޕާޓީ ތަކުގެ މަޝްވަރާތަކުގައި ސަރުކާރު ތަމްސީލް ކުރުމަށް ރައީސް އަބްދުﷲ ޔާމިން ކަނޑައަޅުއްވާފައިވާ ތިން ބޭފުޅުންނަކީ ފިޝަރީޒް މިނިސްޓަރު ޝައިނީ އާއި ޑިފެންސް މިނިސްޓަރު އާދަމް ޝަރީފްގެ އިތުރުން ޔޫތް މިނިސްޓަރު އަހުމަދު ޒުހޫރު އެވެ.


Tiktok America gai manaakuraanan: Trump | Mihaaru\nއެމެރިކާގައި ޓިކްޓޮކް މަނާކުރާނަން: ޓްރަމްޕް\n02 އޯގަސްޓް 2020 - 08:403comments\nޗައިނާގެ ޓިކްޓޮކް އެމެރިކާގައި މަނާކުރާނެ ކަމަށް ރައީސް ޑޮނަލްޑް ޓްރަމްޕް ހުކުރު ދުވަހު ވިދާޅުވެއްޖެ އެވެ.\nއެމެރިކާ އިން މިދިޔަ އަހަރުން ފެށިގެން ދަނީ ޗައިނާގެ ބައިޓްޑާންސުން ހިންގާ ޓިކްޓޮކަކީ އެމެރިކާގެ ގައުމީ ސަލާމަތެއް ހުރި ނުރައްކަލެއް ކަމަށް ބުނެ އެއަށް ފިޔަވަޅު އަޅާނެކަމުގެ އިންޒާރު ދެމުންނެވެ. އެގޮތުން ގާނޫނު ހަދާ މަޖިލީހުގައި، ވެރިކަންކުރާ ރިޕްބަލިން ޕާޓީ ތަމްސީލު ކުރައްވާ މެމްބަރުން ތަކުރުރާކޮށް ގެންދަވަނީ ޓިކްޓޮކަށް ފިއްތުންތައް ކުރިމަތި ކުރަން ޖެހޭ ކަމަށް ވިދާޅުވަމުންނެވެ. އަދި މިކަމަށް ބާރު ލިބޭ ގޮތަށް މިދިޔަ މަހު އެމެރިކާގެ ސްޓޭޓް ސެކްރެޓަރީ މައިކް ޕޮމްޕިއޯ އާއި ވައިޓް ހައުސްގެ އިކޮނޮމިކް އެޑްވައިޒަރު ލެރީ ކަޑްލޯ ވެސް ވާހަކަ ދައްކާފައިވެ އެވެ.\nލެރީ ވިދާޅުވެފައިވާ ގޮތުން ޓިކްޓޮކް އެމެރިކާގައި މަނާނުކުރަން ބޭނުން ނަމަ އޮތް ހައްލަކީ ބައިޓްޑާންސުން ވަކިވެ، އެމެރިކާގެ ކުންފުންޏެއްގެ ގޮތުގައި ހިންގުމެވެ.\nއެމެރިކާގައި ޓިކްޓޮކް މަނާކުރާނެކަމުގެ އިންޒާރު ޓްރަމްޕް ދެއްވާފައި މި ވަނީ އެމެރިކާގެ މައިކްރޮސޮފްޓުން ޓިކްޓޮކް ގަންނަން އުޅޭ ކަމަށް ބުނާ ޑީލް ވެސް އެއްފަރާތްކޮށްލެއްވުމަށް ފަހު އެވެ. އޭނާ ވިދާޅުވީ ޓިކްޓޮކް މަނާކުރެއްވުމުގެ ބާރު އެބައޮތް ކަމަށާއި އެކަން ކުރައްވާނެ ކަމަށެވެ. އެގޮތުން އިމަޖެންސީ އިގުތިސާދުގެ ބާރާއި ރައީސަށް ލިބިގެންވާ ބާރުގެ ދަށުން ވެސް އެކަން ކުރެއްވޭނެ ކަމަށް ވިދާޅުވި އެވެ.\n"އެހެންވީމާ ޓިކްޓޮކް މަނާކުރެވޭނެ،" ޓްރަމްޕް ވިދާޅުވި އެވެ. "އެ އޮތޯރިޓީ އެބައޮތް."\nނަމަވެސް ޓިކްޓޮކް އެމެރިކާގައި މަނާކުރާނެ އިރެއް ވިދާޅެއް ނުވެ އެވެ. އެމެރިކާގައި ޓިކްޓޮކް ބޭނުންކުރާ މީހުންގެ އަދަދު 65-80 މިލިއަނަށް އަރަ އެވެ.\nބައެއް މީޑިއާތަކުން ބުނެފައިވާ ގޮތުގައި ޓިކްޓޮކް އެމެރިކާ އަށް ވިއްކައިލަން ބައިޓްޑާންސަ މަޖުބޫރުކުރާ އަމުރެއް ޓްރަމްޕް ވަރަށް އަވަހަށް ނެރުއްވާނެ އެވެ.\nމަސްރަހު ދިރާސާކުރާ ފަރާތްތަކުން ބުނާގޮތުގައި މި އަހަރުގެ ނޮވެމްބަރުގައި ބާއްވާ އެމެރިކާގެ ރިޔާސީ އިންތިހާބުގެ ކުރިން ޓިކްޓޮކަށް އެމެރިކާ އިން ފިޔަވަޅު އަޅައިފާނެ އެވެ. އެ ގައުމުން ތުހުމަތުކުރާ ގޮތުގައި އެ އެޕްގެ އެހީގައި ޗައިނާ އިން އިންތިހާބަށް ނުފޫޒު ވެސް ފޯރުވާނެ އެވެ.\nAmerica ge ecchakah vejje nama Tiktok salaamaiy vaane\nއިތުރު ލިޔުންތައް ސޯޝަލް ނެޓްވޯކްސް ޗައިނާ ސޯޝަލް މީޑިއާ އެމެރިކާ ޑޮނަލްޑް ޓްރަމްޕް މައިކް ޕޮމްޕިއޯ\nމައިކްރޮސޮފްޓުން ޓިކްޓޮކް ގަންނަނީ\nޓިކްޓޮކާއި ވީ ޗެޓާ ދެކޮޅަށް ޓްރަމްޕުގެ އަމުރެއް\nޓިކްޓޮކަށް ޓްރަމްޕްގެ ސުންގަޑިއެއް


ރޯދަ - ވިކިޕީޑިއާ\nރޯދަ އަކީ ކޮންމެ އަހަރަކު ރަމަޟާން މަހުގައި އަދާ ކުރުމަށް މުސްލިމުންގެ މައްޗަށް ފަރުޟު ކުރެވިގެންވާ އަޅުކަމެކެވެ. ރޯދައަކީ: ﷲ އަށް އަޅުކަމުގެ ގޮތުން، ފަޖުރުގެ އަލިކަން ފާޅުވީއްސުރެ އިރުއޮއްސެންދެން ރޯދަ ގެއްލޭ އެންމެހައި ކަންތައްތަކުން ދުރުވެ ހުރުމެވެ. ރަމަޟާންމަހު ރޯދަ ހިފުމަކީ: އިސްލާމްކަމުގެ ރުކުންތަކުގެ ތެރެއިން ހަތަރުވަނަ ރުކުނެކެވެ.\n1 އިސްލާމް ދީނުގައި ރޯދައި ބައެއް ޙުކުމްތައް\n1.1 ރޯދައިގެ ޙުކުމުގައި މީސްތަކުން ބެހޭ ބައިތައް\n1.2 ރޯދަވެރިޔާގެ ރޯދަ ގެއްލުވާލާ ކަންކަން\n1.2.1 ރޯދަގެއްލޭ އަށް ކަންތައް\nއިސްލާމް ދީނުގައި ރޯދައި ބައެއް ޙުކުމްތައް[އުނިއިތުރު ގެންނަވާ]\nރޯދައަކީ: ﷲ އަށް އަޅުކަމުގެ ގޮތުން، ފަޖުރުގެ އަލިކަން ފާޅުވީއްސުރެ އިރުއޮއްސެންދެން ރޯދަ ގެއްލޭ އެންމެހައި ކަންތައްތަކުން ދުރުވެ ހުރުމެވެ.\nރަމަޟާންމަހުގެ ރޯދައަކީ: އިސްލާމްކަމުގެ މަތިވެރި ރުކުންތަކުގެ ތެރެއިން ރުކުނެކެވެ. އެހެނީ ނަބިއްޔާ ﷺ ޙަދީޘްކުރައްވާފައި ވެއެވެ.\nبُنِيَ الْإسْلَامُ عَلَى خَمْسٍ: شَهَادَةِ أَنْ لَا إلَهَ إلَّا اللهُ وَأَنَّ مُحَمَّدًا رَسُولُ اللهِ، وَإِقَامِ الصَّلَاةِ، وَإِيتَاءِ الزَّكَاةِ، وَحَجِّ البْْيتِ، وَصَوْمِ رَمَضَانَ\nމާނައީ: އިސްލާމްދީން ބިނާވެގެން ވަނީ ފަސް ކަމެއްގެ މައްޗަށެވެ. އެއީ ﷲ މެނުވީ ޙައްޤުވެގެން އަޅުކަންކުރެވޭ އިލާހަކު ނުވާކަމަށާއި، މުޙައްމަދުގެފާނީ އެކަލާނގެ ރަސޫލާކަމަށް ހެކިވުމާއި، ނަމާދު ޤާއިމްކުރުމާއި، ޒަކާތްދިނުމާއި، ގެފުޅަށް ޙައްޖުވުމާއި، ރަމަޟާންމަހު ރޯދަހިފުމެވެ. [ބުޚާރީއާއި މުސްލިމް]\nރޯދައިގެ ޙުކުމުގައި މީސްތަކުން ބެހޭ ބައިތައް[އުނިއިތުރު ގެންނަވާ]\nބާލިޣުވެ، ބުއްދި ސަލާމަތުން ހުރެ، ރަށުގައި ޤާއިމްވެ ހުރި، ކުޅަދާނަކަން ލިބިގެންވާ ކޮންމެ މުސްލިމެއްގެ މައްޗަށް ރޯދަ ހިފުން ވާޖިބުވެގެން ވެއެވެ.\nކާފަރަކަށް ރޯދައެއް ނުވެއެވެ. އަދި އިސްލާމް ވިޔަސް އެ ރޯދަ ޤަޟާކުރާކަށް ނުޖެހޭނެއެވެ.\nބާލިޣު ނުވާ ކުޑަކުއްޖަކަށް ރޯދަ ވާޖިބެއް ނުވާނެއެވެ. އެކަމަކު އޭނާ އެކަމަށް ހޭނުވުމަށްޓަކައި ރޯދަ ހިފަން އަމުރުކުރާނީއެވެ.\n(ބުއްދި ފިލައިފައިވާ) މޮޔަ މީހާގެ މައްޗަށް ރޯދަ ވާޖިބެއް ނުވާނެއެވެ. އަދި އޭނާއީ ބޮޑުމީހަކަށް ވިޔަސް އެ ދުވަސްތަކުގެ ބަދަލުގައި (މިސްކީނަކަށް) ކާންދޭކަށް ވެސް ނުޖެހޭނެއެވެ. ކަންކަން ވަކިކުރަން ނޭނގޭ، ސިކުނޑި ހަމަނުޖޭ މީހާއާއި މުސްކުޅިވެ ތަންދޮރު ވަކިކުރަން ނޭނގޭ، މޮޔަގޮވާ މީހާވެސް އެފަދައެވެ.\nމުސްކުޅިބަލީގެ ސަބަބުން ނުވަތަ ފަސޭހަވާނޭ ކަމުގެ އުންމީދެއް ނެތް ބައްޔެއްގެ ސަބަބުން ރޯދަ ހިފަން ނުކުޅެދޭ މީހާ، ރޯދަ ހިފަން ޖެހޭ ކޮންމެ ދުވަހަކަށް މިސްކީނަކަށް ކާންދޭނީއެވެ.\nފަސޭހަވާނޭ ކަމަށް ބެލެވޭ ބައްޔެއް ޖެހިފައިވާ މީހާ، އޭނާގެ މައްޗަށް ރޯދަހިފުން ބުރަ ކަމަކަށް ވެއްޖެނަމަ ރޯދަ ދޫކޮށްލާނީއެވެ. އަދި ބަލި ފަސޭހަވުމުން އެ ރޯދަ ޤަޟާކުރާނީއެވެ. ރޯދަހިފުމުގެ ވަގުތާ ދިމާކޮށް (ފަސޭހަވެދާ ފަދަ ބައްޔަކުން) ބަލިވެއްޖެ މީހާ އޭނާއަށް ރޯދަހިފުން ބުރަ ކަމަކަށް ވާނަމަ ރޯދަ ދޫކޮށްލާނީއެވެ.\nމާބަނޑުމީހާއާއި، ކިރުދޭ މައިމީހާ، މާބަނޑުވުމުގެ ސަބަބުން ނުވަތަ ކިރުދިނުމުގެ ސަބަބުން، އޭނާގެ މައްޗަށް ބުރަވާ ނަމަ، ނުވަތަ ދަރީގެ މައްޗަށް ބިރުހީވާ ނަމަ، ރޯދަ ދޫކޮށް، ފަހުން އެކަން ފަސޭހަވުމުން ނުވަތަ ބިރު ފިލައި ދިޔުމުން އެ ރޯދަ ޤަޟާކުރާނީއެވެ.\nޙައިޟުވެރިޔާއާއި ނިފާސްވެރިޔާ: ޙައިޟުވެރިވެފައިވާ ޙާލު ނޫނީ ނިފާސްކަމުގައި ވާ ޙާލު ރޯދަ ހިފައިގެން ނުވާނެއެވެ. އެ ރޯދަ ފަހުން ޤަޟާކުރާނީއެވެ.\nމަޖުބޫރުވެފައިވާ މީހާ: މީހަކު ޣަރަޤުވުމުން ނުވަތަ އަލިފާނަކުން ސަލާމަތްކުރުން ފަދަ ކޮންމެހެން ކުރަންޖެހޭ ކަމަކަށްޓަކައި ރޯދަ ވީއްލަން ޖެހިއްޖެ މީހާ ރޯދަ ދޫކޮށް ފަހުން ޤަޟާކުރާނީޢެވެ.\nދަތުރުވެރިޔާ: އޭނާ އެދޭނަމަ ރޯދަ ހިފާނީއެވެ. ނުވަތަ އެދޭނަމަ ރޯދަ ދޫކޮށް ފަހުން އެ ރޯދަ ޤަޟާކުރާނީއެވެ. އެއީ ކުއްލިއަކަށް ކުރަން ޖެހޭ (މިސާލަކަށް ޢުމްރާ ދަތުރު ފަދަ) ދަތުރަކަސް ނޫނީ (ދުރުދަތުރު ކުރާ ޓެކްސީ ދުއްވުން ފަދަ) ދާއިމީ ދަތުރަކަސް އޭނާ ރަށުން ބޭރުގައި ވާނަމަ ހަމަ އެފަދައެވެ.\nރޯދަވެރިޔާގެ ރޯދަ ގެއްލުވާލާ ކަންކަން[އުނިއިތުރު ގެންނަވާ]\nހަނދާން ނެތިގެން، ނޫނީ ނޭނގިގެން، ނޫނީ މަޖުބޫރު ވެގެން ރޯދަގެއްލޭ ފަދަ އެއްޗެއް ބޭނުންކުރަން ޖެހިއްޖެ ނަމަ އޭނާގެ ރޯދައެއް ނުގެއްލޭނެއެވެ. ދަލީލަކީ ﴿رَبَّنَا لَا تُؤَاخِذۡنَآ إِن نَّسِينَآ أَوۡ أَخۡطَأۡنَاۚ﴾ [ބަޤަރާ 286] “އަޅަމެންގެ ރައްބެވެ! އަޅަމެން ހަނދާންނެތިއްޖެނަމަ، ނުވަތަ، ޤަޞްދެއް ނެތި އަޅަމެންނަށް ކުށެއް ވެވިއްޖެނަމަ (އެކަމަށް) އަޅަމެންނަށް ޢުޤޫބާތް ނުދެއްވާނދޭވެ!” މި އާޔަތާއި، ﴿إِلَّا مَنۡ أُكۡرِهَ وَقَلۡبُهُۥ مُطۡمَئِنُّۢ بِٱلۡإِيمَٰنِ﴾ [އައްނަޚްލު 106] “އީމާންކަމަށް، އެ މީހާގެ ހިތްހަމަޖެހިގެންވާ ޙާލު، މަޖުބުރުވެގެންވާ މީހާ މެނުވީ…” މި އާޔަތެވެ.\nރޯދަވެރިޔާ ހަނދާންނެތިގެން އެއްޗެއް ކެވުނަސް ނުވަތަ ބޮވުނަސް ރޯދަ ފާސިދެއް ނުވާނެއެވެ. އެއީ އޭނާއަށް ހަނދާންނެތުނީމައެވެ.\nފަޖުރުނުލާކަމަށް، ނޫނީ އިރު އޮއްސިއްޖެ ކަމަށް ޔަގީންވެގެން، އެ އިޢުތިޤާދުގެ މަތީ ކެވުނަސްް ބޮވުނަސް ރޯދަ ފާސިދެއް ނުވާނެއެވެ. އެހެނީ އޭނާއަކީ އެކަމާމެދު ޖާހިލެކެވެ.\nވުޟޫކޮށް އަނގަ ދޮންނަ އިރު ގަސްދަކާ ނުލައި ކަރުތެރެއަށް ފެންފޮދެއް ދިޔަޔަސް ރޯދަ ފާސިދެއް ނުވާނެއެވެ. އެހެނީ އެއީ އޭނާ ގަސްދުގަ ކުރި ކަމެއް ނޫނެވެ.\nރޯދަވެރިޔާ ނިދީގައި އިޙްތިލާމް ވިޔަސް (އެބަހީ: މަނި ބޭރުވުން ފަދަ، އެކަމެއްގެ ސަބަބުން ހިނައިގަންނަން ޖެހޭ ފަދަ ކަމެއް ނިދީގައި ދިމާވިޔަސް) ރޯދަ ފާސިދެއް ނުވާނެއެވެ. އެހެނީ އެއީ އޭނާގެ އިޚްތިޔާރުގަ ކުރި ކަމެއް ނޫނެވެ.\nރޯދަގެއްލޭ އަށް ކަންތައް[އުނިއިތުރު ގެންނަވާ]\nޖިމާޢުވުން: ރޯދަ ވާޖިބުވާ މީހަކު ރޯދަމަހު ދުވާލު ރޯދައަށް ހުރެ ޖިމާޢުވެއްޖެނަމަ އޭނާއަށް ވާޖިބުވެގެން ވަނީ ރޯދަ ޤަޟާކުރުމާއެކު ބުރަ ކައްފާރާއެއް އަދާކުރުމެވެ. އެއީ އަޅަކު މިނިވަންކުރުމެވެ. އެކަން ވާން ނެތްނަމަ ވިދިވިދިގެން ދެމަހު ރޯދަހިފުމެވެ. އެކަމަށް ވެސް ކުޅަދާނަވެގެން ނުވާނަމަ، 60 މިސްކީނުންނަށް ކާންދިނުމެވެ.\nމަނި ބޭރުކުރުން: އަމިއްލައަށް (ނިދީގައި ނޫން ގޮތަކަށް) މަނިބޭރުކޮށްގެން ނުވަތަ ބީހިގެން ނުވަތަ ބޮސްދީގެން ނުވަތަ ބައްދައިގެން ފަދަ ކަމަކުން ބޭރުވުން.\nކެއުމާއި ބުއިން: އެއީ ފައިދާހުރި އެއްޗަކަސް، ނުވަތަ ސިގަރޭޓު ދުން ފަދަ ގެއްލުންހުރި އެއްޗަކަސް ހަމަހަމައެވެ.\nގައިގައި ބާރުޖައްސާ އައިވީ އިންޖެކްޝަން ފަދަ ތަކެތި ބޭނުންކުރުން. އެހެނީ އެއީ ކެއިންބުއިމުގެ ބަދަލުގައި ދެވޭ އެއްޗެކެވެ. އެކަމަކު ބާރުނުޖައްސާ އިންޖެކްޝަން ނާރުތެރެއަށް ނުވަތަ މަސްގަނޑަކަށް ޖެއްސަސް، ކަރުތެރޭ ރަހަލިޔަސް ނުލިޔަސް ރޯދައެއް ނުގެއްލޭނެއެވެ.\nލޭ އެޅުން: މިސާލަކަށް ރޯދަވެރިޔާގެ ހަށިގަނޑުން ލޭއައިސްގެން އޭގެ ބަދަލުގައި ލޭ އެޅުން.\nޙައިޟުގެ ނުވަތަ ނިފާސްކަމުގެ ލޭ އައުން.\nކަވާޖެހުން (ޙިޖާމާ ނުވަތަ ކަޕިންގ) ފަދަ ކަމަކުން ލޭ ބޭރުކުރުން. ނަމަވެސް އަމިއްލައަށް ލޭ އައުމުން (މިސާލަކަށް ނޭފަތުން ލޭއައުން، ދަތް އުފުރިގެން ލޭއައުން) ފަދަ ކަންކަމުން ރޯދަ ނުގެއްލޭނެއެވެ. އެހެނީ އެއީ ޙިޖާމާފަދަ ކަންކަމެއް ނޫނެވެ.\nގަސްތުގައި ހޮޑުލުން. ގަސްތަކާ ނުލައި ހޮޑު ލެވުނަސް ރޯދައެއް ނުގެއްލޭނެއެވެ.\n↑ 1.0 1.1 1.2 1.3 މުޙައްމަދް ބިން ޞާލިޙުލް ޢުޘައިމީން (1401.ހ) نبذ في الصيام [ލީފްލެޓް]\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 22 ޖެނުއަރީ 2022، 21:25 ގައެވެ.


Story: Furaanadhandhen - EP29 - One Online\nފުރާނަދަންދެން - 29\nކޮޓަރީގެ ތަޅުގައި ހިފާ އަނބުރާލުމާއެކު އެތެރެއަށް ދޮރު ހުޅުވިގެން ދިޔައެވެ. ހުދު އައްޔަކުން ކޮޓަރިތެރެ އަލިވެފައި ވާއިރު ދިމާލަށް ހުރި ބޮޑު އެނދުގައި އަރާމުކޮށް ނައިޝީ ނިދާފައި އޮތެވެ. އަތް ކެނޑި ތުނި ޕެޓީކޮޅަކާއި ކުރު ސޯޓްކޮޅެއްގައި އޮތް ނައިޝީއަށް ކޮޓަރިއަށް ވަތް މީހާ ބަލައިލިއެވެ. އެމީހާ އެތެރެއަށް ވަދެ ދޮރު ތަޅުލުމަށްފަހު މޫނު މަތީގައި އަޅާފައިވާ ފޮތިކޮޅު ދަމައިލިއެވެ. މާހިލްގެ ތުންފަތް މައްޗަށް ވެރިވެފައިވާ ވިހަ ހިނިތުންވުން އޭނާއަށް ލިބުނު ކާމިޔާބީގެ ހެއްކަކަށް ފުދެއެވެ.\nޑްރެސިިންގް ޓޭބަލް ކުރިމަތީ ހުއްޓުމަށްފަހު އޭނާ އަތުގައި އޮތް އަތް ދަބަސް ބެހެއްޓިއެވެ. އެއަށްފަހު ލައިގެން ހުރި ބޮޑު ކަޅު ހެދުން ބާލާފައި އެ ދަބަހަށް ކޮށްޕާލިއެވެ. ލައިގެން ހުރި އަޅި ކުލައިގެ ޓީޝާޓްވެސް ބޮލުން ދަމައިގަތުމަށްފަހު ދަބަހަށް ކޮށްޕާލިއެވެ. ނުލަފާ ޒާތަކަށް ހެވިފައި ހުރެ ކޮޓަރީގެ ލައިޓް ފަނޑުކޮށްލިއެވެ. ނައިޝީ ކައިރީގައި އޮށޯތުމަށްފަހު ކުއިލްޓް ތެރެއަށް ވަދެ ނައިޝީގެ ހަށިގަނޑުގައި ބައްދައިލިއެވެ.\n"ނާހިދް....!!! ޑިއުުޓީ ނިމުނީތަ...؟" ނިދީ ތެރޭގައި އޮތް ނައިޝީ ނިދި އަޑަކުން ބުނެލިއެވެ.\n"ބޭނުންވީތަ ތިހާ ވަރަށް ތި ފިރުމަނީ..." ހުއްޓާނުލާ ނައިޝީގެ ހަށިގަނޑުގައި ބީހެމުން ދިޔަ މާހިލްގެ އަތްތިލައިގައި ހިފަހައްޓާލަމުން ނައިޝީ ބުނެލިއެވެ. އޭރުވެސް އޭނާގެ ދެލޯ ވަނީ މެރިފައެވެ.\n"އާނ... ވަރަށް ބޭނުން... އަހަރެން ތި ހަށިގަނޑަށް ބޭނުންނުވާނެ އެއްވެސް ވަގުތެއް ނާންނާނެ" ނައިޝީގެ އިސްތަށިތައް އެއްފަރާތް ކޮށްލުމަށްފަހު ކަންފަތާއި އަނގަ ކައިރިކޮށްލަމުން މާހިލް ބުނެލިއެވެ. ނައިޝީއަށް ވީގޮތެއްވެސް ނޭނގުނެވެ. ދެލޮލުން ނިދި ފިލައިގެން ގޮސް އޭނާއަށް އެނދުގައި އިށީނދެވުނެވެ. ޤަބޫލުނުކުރެވި މާހިލްއަށް ބަލަން އިނުމަށްފަހު ބެޑް ލައިޓް ޖައްސާލިއެވެ.\n"މް...މް...މާހިލް...." ކުރިމަތީގައި ހެވިފައި ހުސްގަޔާ އިން މާހިލް ފެނުމުން ނައިޝީއަށް ބުނެވުނެވެ.\n"ޔެސް... އަހަރެން... ހެހެހެ... އިންތިޒާރުނުކުރާ މީހެއް ފެނުނީމަ ސަޕްރައިޒްވެއްޖެ ދޯ...." ތުންފަތަށް ހިނިތުންވުމެއް ވެރިކުރުވަމުން މާހިލް ބުނެލިއެވެ. ގަނެފައިވާ ބިރެއްގެ ސަބަބުން ނައިޝީއަށް އެނދުންވެސް ފޭބުނެވެ.\n"ކިހިނެއް މިތަނަށް ވަނީ....ޕްލީޒް... ލީވް....." ނައިޝީ ބުނެލިއެވެ.\n"ކީއްވެ ދުރަށް ތިދަނީ... އާދެބަލަ... ނައިޝީއަށް އިނގެއެއްނު އަހަރެން ލޯބިވާވަރު..." ނައިޝީ ގާތަށް ޖެހިލާ އަތުގައި ހިފާ ކައިރިއަށް ދަމައިލަމުން މާހިލް ބުނެލިއެވެ.\n"ނޫން... އައިމް ސޮރީ. އެރޭ... އެރޭ... އަހަރެންނަށް ކުރެވުނީ ކޮށްގެންވާނެ ކަމެއް ނޫން. އެއީ އަހަރެން މާބޮޑަށް ހާރޓްވެފަ ހުރީމަ ކުރެވުނު ކަމެއް. އެކަން ހަނދާން ނައްތާލާ... މިހާރު އަހަރެންނަށް އިތުރު މީހަކަށް ބޭނުމެއްނުވޭ... ނާހިދް ވަރަށް ރަނގަޅު" ރޮވިފައިވާ އަޑަކުން ނައިޝީ ވާހަކަދެއްކިއެވެ.\n"ހާދަ ސެލްފިޝްއޭ... އަހަރެންނާއި އެހާ ގާތަށް އައުމަށްފަހު އެއްވެސް އަންހެން ކުއްޖަކަށް އެހާ ފަސޭހައިން ދުރަކަށް ނުދެވޭނެ..." މާހިލް ވާހަކަދެއްކިއެވެ. އޭނާގެ އަތުގެ ތެރޭގައި ހުރި ނައިޝީ ސަލާމަތްވުމަށް ގަދަހަދަމުން ދިޔައެވެ.\nނުވިސްނާ ހުރި މާހިލްއަށް ސިހުމެއް ނައިޝީގެ އަތުގެ ހޫނު އެތިފަހަރެއް އޭނާގެ މޫނު މައްޗަށް އަރައިގެން ދިޔުމުންނެވެ. މޫނު މަތިން ނަގައިގަތް ދިލައެއްގެ ސަބަބުން ބޮލަށް އެނބުރުން އަރައިގެން ދިޔުމުން މާހިލަށް ނޭނގި ނައިޝީގެ ހަށިގަނޑަށް ލުޔެއް ދެވުނެވެ. އޭނާ ނައިޝީއަށް ބަލަމުން ދިޔައީ ރުޅިވެރިކަމުން ފުރިގެންވީ ބެލުމަކުންނެވެ.\n"ކީއްވެގެންތަ ނުވިސްނެނީ. އަހަރެން މިއީ މީހެއްގެ އަންބެކޭ. އަހަރެން އިތުރު ފިރިހެނަކާ އެއްވެސް ގުޅުމެއް ބާއްވާކަށް ބޭނުމެއްނޫން" ނައިޝީއަށް ހަމަ ރަނގަޅަށްވެސް ރޮވުނެވެ. ފުންމައިގެން އައި މާހިލް އޭނާގެ އަތުތެރޭގައި ނައިޝީގެ ދެ ކޯތާފަތް ފިއްތާލިއެވެ. އޭނާގެ އަތްތިލައިގެ ތެރޭގައި ފިތެމުން ދިޔަ ނައިޝީގެ ކޯތާފަތްމަތިން ތިރިއަށް ފައިބަމުން ދިޔަ ކަރުނަތަކުން އެއްވެސް އަސަރެއް އޭނާއަށް ނުކުރެއެވެ.\n"ކަލޭވެސް ރަނގަޅަށް އަޑުއަހާ. އަހަރެން ކަލޭދެކެ އެއްވެސް ލޯތްބެއްނުވޭ. ބޭނުންވީ ތި މަލުގެ ފޮނިކޮޅު ބޯލަން. އެކަން އަހަރެން ކާމިޔާބު ކުރިން. އަދިވެސް ކުރާނަން. ދުނިޔެ ހުރިހާ ދުވަހަކު އަހަރެން މިކަން ހުއްޓާނުލާނަން. ކަލެއަށް ޖެހޭނީ އަހަރެން ބޭނުންވި ކޮންމެ ގަޑިއެއްގަ އަހަރެންގެ އެދުންތައް ފުއްދައިދޭން" ނައިޝީގެ ކޮލުން ދޫކޮށްލަމުން ފަހަތަށް އޭނާ ކޮށްޕާލިއެވެ. ނައިޝީ ހުރީ ޤަބޫލުނުކުރެވިފައެވެ.\n"ތިއީ އަނިޔާވެރިއެއް... އަންހެނުންނަށް އަނިޔާ ނުކުރާނެ ޙަޤީޤީ ފިރިހެނެއް. ތިއީ އަންހެން ދުޅާއެއް" ނައިޝީ ކިޔަމުން ދިޔައެވެ.\n"ހެހެހެ... ޖޯކް އޮފް ދަ ޑޭ... އަހަރެން މިއީ ޙަޤީޤީ ފިރިހެނެއްކަން އޮންނާނީ ސާބިތުކޮށްދީފަ..... ކަލޭ ޖެހޭނީ އަހަރެންގެ އަޅަކަށްވާން" މާހިލް ބުނެލިއެވެ.\n"ނުޖެހޭނެ ވާކަށް. އަހަރެން މިހާރު މިގުޅަނީ ފުލުހުންނަށް. އަހަރެންނާއި ކައިރިއަށް އެންމެ ފިޔަވަޅެއް އެޅިޔަސް މި ވާރސްއިން ޖަހާނަން. ހަނދާންކުރާތި" ނައިޝީ ފޯނު ނަގައިގެން ނަންބަރު ޖަހަން ފެށުމުން މާހިލް ނެގީ އޭނާ ލައިގެން ހުރި ސޯޓްބުރީގެ ޖީބުގައި އޮތް ފޯނެވެ.\nދެވަނަ ސިކުންތުގައި ނައިޝީއަށް ފެންނަމުން ދިޔަ މަންޒަރުތައް ޤަބޫލުކުރަންވެސް ދަތިވިއެވެ. މާހިލްއާއި އެކުގައި އެއްވެސް ފޭރާމެއްނެތި އެ އުޅެނީ އޭނާ ނޫން ދެވަނަ މީހެއް ނޫނެވެ. ޕްލޭ ވަމުން ދިޔަ ވީޑިޔޯގައި އަޑުވެސް ހުއްޓެވެ. އޭނާ އިރުކޮޅަކާއި މާހިލްއަށް ގޮވާލާ އަޑު އިވެމުން ދިޔައެވެ. ނައިޝީގެ މުޅި ހަށިގަނޑުން ވަރުދޫވި ކަހަލައެވެ. އޭނާއަށް ހުރި ދިމާލުން ތިރީގައި އިށީނދެވުނެވެ. ބަސް ހުއްޓި އޭނާ ޝޮކަކަށް ދިޔައެވެ.\n"ހީކުރީތަ އަހަރެންނަށް ފިލައިގެން އުޅެވިދާނެ ކަމަށް. ނައިޝީ ގެއަށް އައުމުގެ މާކުރިން އަހަރެން ކެމެރާ ހަރުކޮށްފިން. އަހަރެންނަށް އިނގޭ ކޮންމެސް ދުވަހަކުން ތި ޕަރީ އަހަރެންނަށް ފިލާނެކަން. އެހެންވެ މިގޮތަށް ކަންތައްކުރަން ޖެހުނީ" ނައިޝީ ކައިރީގައި ކުރުފައި މައްޗަށް އިށީންނަމުން މާހިލް ބުނެލިއެވެ.\n"މާހިލް...! އަހަރެން މިއީ އަންހެންކުއްޖެއް. މާހިލްގެ އަތުގައި ތިވަނީ އަހަރެންގެ މުޅި ހަޔާތް. އަހަރެންނަށް ތިހެން ނަހަދާ.. ތި ވީޑިޔޯތައް ޑިލީޓްކޮށްލާ" އެއްދިމާލަކަށް ބަލަން އިނދެ ނައިޝީ ވާހަކަދެއްކިއެވެ.\n"ހެހެހެ.. އެބައޮތް ގޮތެއް. އަގު އަދާކުރޭ....!!" މާހިލް ބުނެލިއެވެ.\n"ކޮބާ އަގަކީ..." ރޮވިފައިވި އަޑަކުން ނައިޝީ ބުނެލިއެވެ.\n"އަހަރެން ބޭނުން ކޮންމެ ގަޑިއެއްގަ ނައިޝީ ހުންނަންޖެހޭނީ އަހަރެންގެ އަތުތެރޭގަ. ތި ހަށިގަނޑުގެ މިލްކުވެރިޔަކީ ހަމައެކަނި އަހަރެން" މާހިލް ވާހަކަދެއްކިއެވެ. ނައިޝީއަށް ދެލޯ މަރާ ބާރުކޮށްލެވުނެވެ. ކޮންފަދަ އަނިޔާއެއް ހެއްޔެވެ؟ އޭނާއަށް ގޮތްހުސްވި ކަހަލައެވެ.\n"އެންމެރަނގަޅު. މާހިލް ބުނި ކޮންމެ ކަމެއް އަހަރެން ކުރާނަން" ނައިޝީ ދެކަކުލުގައި ބޯއަޅާލަމުން ބުނެލިއެވެ. ވިހަ ހިނިތުންވުމެއް ތުންފަތަށް ވެރިކުރުވައިގެން އިން މާހިލް އޭނާގެ ދެއަތް މައްޗަށް ނައިޝީ އުފުލާލިއެވެ. އެނދުގައި ބޭއްވުމަށްފަހު ނައިޝީގެ މޫނުގައި ބޮސްދޭން ފެށިއެވެ. ދެކޮޅުވެރިކަމެއް ނުދައްކާ ނައިޝީ ހިމޭނުން އޮތެވެ. މާހިލްގެ ކޮންމެ ހަރާކަތަކަށް އޭނާ އެއްބާރުލުން ދެމުން ދިޔައެވެ. އޭނާއަށް އެހެން ގޮތެއް ނެތީމައެވެ. އޭނައަށް ކުޅެވުނީ އަލިފާނާއިކަން ހަނދާން ނެތުނީއެވެ. އެއީ އޭނާ އަމިއްލައަށް ހޭވި ހަޑިއެއްކަން ހަނދާން ކުރަމުންނެވެ. ފިރިމީހާގެ ތަންމަތީގައި އެހެން ފިރިހެނަކަށް ހޭހަންކޮށްދޭން ޖެހުމުން އޭނާގެ ހިތް ހީވަނީ ފުނޑުފުނޑު ވެދާނެހެންނެވެ.\nގެއާއި ދިމާލަށް ސައިކަލުގައި ދުއްވާފައި ދިޔަ މޯހަންދާސްއަށްް ފަހަތުން މީހަކު ގޮވައިލިއެވެ. އޭނާ އެއްފަރާތުގައި ސައިކަލް ބެހެއްޓުމަށްފަހު ފަހަތް ބަލައިލިއިރު ހުރީ ނުދަންނަ މީހެކެވެ. އެހެންކަމުން ހިނިތުންވުމެއް އޭނާގެ ތުންފަތަށް ވެރިވީ ލަސްލަހުންނެވެ. ބަލާބެލުމަށް ދުވަސްވީ މީހެއްވެސް ނޫނެވެ. ޒުވާންކަން މޫނުމަތިން ފާޅުވާން ހުރިއިރު ހުރީ ވަރަށް ރަސްމީކޮށެވެ.\n"ނޭނގުނު ދޯ.. ވާހަކައެއް ދައްކާލަންވެގެން..." މޯހަންދާސްއާއި ދާދި ގާތުގައި ހުއްޓި ދެ ޖީބަށް އަތް ޖަހައިލަމުން އެމީހާ ބުނެލިއެވެ. މޯހަންދާސް ހީލާފައި އެމީހާއާއި ސަލާންކޮށްލިއެވެ.\n"ކޮން ވާހަކައެއްތޯ...؟" މޯހަންދާސް އަހައިލިއެވެ.\n"ބުރަކަމަކަށް ނުވަންޏާ އަޅުގަނޑާއެކު މިތާ ކެފޭއަށް އަރާލަންވީނޫންތޯ..." އެމީހާ އެދުނެވެ. ދާން ބޭނުންނުވެފައި ހުއްޓަސް މޯހަންދާސް ދެކޮޅު ނެހެދިއެވެ. އޭނާ އެމީހާ ފަހަތުން ހިނގައިގަތެވެ.\nކޭފޭއަށް ވަދެ ގޮނޑީގައި ހަމަޖެހިލެވުމާއެކު މޯހަންދާސް އެމީހާއަށް ބަލައިލިއެވެ. އޭނާ އިނީ އަވަހަށް ގެއަށް ދާން ބޭނުންވެފައެވެ. ކާމޭޒު ކައިރީގައި މާގިނަ އިރު އިނާޝާ އިންތިޒާރުކުރުމަކީ އޭނާ ބޭނުންގޮތެއް ނޫނެވެ.\n"މިހާރު މިތިބީ މިތަނަށްވެސް ވަދެވިފަ. ކޮން ބޭފުޅެއްތޯ ތިއީ...؟؟" މޯހަންދާސް އަހައިލިއެވެ.\n"އަހަރެންނަކީ ކާކުކަން މޯހަންދާސްއަށް ނޭނގުނަސް އަހަރެންނަށް ތިއީ ކާކުކަން ވަރަށް ރަނގަޅަށް އިނގޭ. ރާއްޖޭ މީހެއް ނޫންކަމާއި އިނާޝާގެ ފިރިމީހާ ކަމާއި މާލޭގައި ވިޔަފާރިއެއް ފަށައިގެން އުޅޭކަންވެސް" އެމީހާ ވާހަކަދައްކަމުން ދިޔައެވެ.\n"އިންޓްރެސްޓިންގް... ކާކު ބާ ތީ...؟" މޯހަންދާސް ތުންފަތަށް ހިނިތުންވުމެއް ވެރިވިއެވެ.\n"އަހަރެންނަށް ކިޔަނީ ބުރުހާނުއްދީން. މޯހަންދާސްގެ އަނބިމީހާގެ ކުރީގެ ފިރިމީހާ..." ގޮނޑީގައި ލެގިލަމުން ވަރަށް ހަމަޖެހިލަފައި ބުރުހާނުއްދީން ބުނެލިއެވެ. ވަގުތުން މޯހަންދާސްގެ މޫނު މައްޗަށް ސީރިޔަސްކަން ވެރިވިއެވެ. އޭނާ ހިމޭންކަމާއެކު ބުރުހާނުއްދީންގެ މޫނަށް ބަލަން އިނުމަށްފަހު ފުން ނޭވައެއް ދޫކޮށްލިއެވެ.\n"އޯވް... ޓެލްމީ ބުރުހާނުއްދީން! ވަޓް ޔޫ ވޯންޓް..." މޯހަންދާސް ބުނެލިއެވެ.\n"އިނާޝާ. އަހަރެންގެ އާއިލާ ފުރިހަމަކުރަން ބޭނުންވަނީ" ބުރުހާނުއްދީން ބުނެލިއެވެ.\n"ރިއެލީ. ހިތަށް އަރާ ބައެއްމީހުން ގެ ފަރާތުން ލަދުގެ ޒައްރެއްގެ މިންވަރުވެސް ނުފެންނަނީ ކީއްވެގެންބާއޭ" މޯހަންދާސް ބުނެލިއެވެ.\n"ހަމައެކަނި އަހަރެންގެ ދަރިފުޅާއި އެ ދަރިފުޅުގެ މަންމަ" ބުރުހާނުއްދީން ބުނެލިއެވެ. މޯހަންދާސް ޒުވާބުކުރަން ބޭނުންނުވާތީ މަސައްކަތްކުރަމުން ދިޔައީ ހުޅުފަޅަމުން ދިޔަ ރުޅިގަނޑު މައިތިރިކުރެވޭތޯއެވެ.\n"މިއޮތީ ހުސް ޗެކެއް. ކަލޭ ބޭނުން އަދަދެއް ޖަހަންވީ. ގަލަން މިއޮތީ..." ލައިގެން ހުރި ގަމީހުގެ ކުރިމަތީ ޖީބުން ނެގި ފަތްޖަހާލާފައިވާ ޗެކެއް މޯހަންދާސްއާއި ދިމާލަށް އެއްލަމުން ބުރުހާނުއްދީން ބުނެލިއެވެ. މޯހަންދާސް ނެގީ ކުރިމަތީގައި ހުރި ފެންތައްޓެވެ. އެއަށްފަހު ފެންތަށި ޖެހީ ބުރުހާނުއްދީންގެ މޫނަށެވެ.\n"ވަޓް ޓު ޑޫ... ބައެއް މީހުން ހޭލާ ތިބެގެންވެސް ހުވަފެން ބަލަނީ ވިއްޔާ... އަހަރެން ބޭފުޅާ ހޭލައްވާލީ މި. އަދި ބުނަން ތިކަމަށް ވަރަށް ރަނގަޅު ފަރުވާއެއް. މި ޗެކް ކޮށާލައިގެން ފެން ތައްޓަކަށް އަޅައިގެން ގިރާލައިގެން ބޯލާ.. އަސަރު ފެންނަން ފަށާނެ" މޯހަންދާސް ތެދުވެގެން ހިނގައިގަތްއިރުވެސް ބުރުހާނުއްދީނަށް އެއްޗެއް ނުބުނެވުނެވެ. މޯހަންދާސްގެ އެވަރުގެ ހިތްވަރެއް ހުރެދާނެކަމަކަށް އޭނާއަށް ޤަބޫލެއްނުކުރެވުނެވެ.\nނާހިދް ކޮޓަރިއަށް ވަތްއިރު ނައިޝީ އޮތީ ނިދާފައެވެ. ކޮޓަރި ތެރެއިން އާދަޔާޚިލާފް އެއްވެސް ކަމެއް ފާހަގައެއް ނުވެއެވެ. އޭނާ އެނދު ކައިރިއަށް ޖެހިލުމަށްފަހު ނައިޝީއަށް ބަލައިލިއެވެ. ނިދާފައި އޮތް ނައިޝީގެ ބޮލުގައި ފިރުމާލުމަށްފަހު އޭނާ ތުވާލި ހިފައިގެން ގޮސް ވަނީ ފާހާނާއަށެވެ. އެހުރިހާއިރު ހޭލާ އޮތް ނައިޝީ ދެލޯ ހުޅުވާލީ ނާހިދް ފެންވަރަށް ފެށި އަޑު އިވުމުންނެވެ. އޭނާއަށް ރޮވެން ފެށިއެވެ. ކޮންފަދަ މަޖްބޫރީއެއް ހެއްޔެވެ؟ ހުރިހާ ކަމެއް ބަދަލުވެއްޖެއެވެ. ރުހުމާއި ނުލާވެސް އޭނާގެ ހަށިގަނޑުން މާހިލަށް ބައެއް އަޅަން ޖެހިއްޖެއެވެ. އެއީ ރަނގަޅު ގޮތެއް ނޫންކަން އިނގޭއިރުވެސް ދެކޮޅު ހެދޭކަށްވެސް ނެތެވެ. ނުވިސްނާ ކުރެވުނު އެންމެ ކުށެއްގެ ސަބަބުން އޭނާ ޖެހޭނީ މުޅި އުމުރަށް ކަރުނައަޅާށެވެ. އޭނާއަށް ގިސްލެވެން ފެށުމުން އެނދުގެ ހެޑް ބޯޑުގައި ލެގިލައިގެން އިށީނެވެ.\nފަތިސް ނަމާދުން އައިސް މޯހަންދާސް ގެއަށް ވަނުމުން އިނާޝާ ކޮފީތައްޓެއް ގެނެސްދިނެވެ. އޭނާ ކޮފީތަށި ހިފައިގެން ވަނީ ކޮޓަރިއަށެވެ. އިނާޝާ ފަހަތުން ވަދެ މޯހަންދާސް ކައިރީގައި އެނދުގައި އިށީނެވެ. އެހެން ދުވަސް ދުވަހާއި ޚިލާފަށް މޯހަންދާސް އިނީ ވަރަށް ބަސްމަދުވެފައެވެ.\n"ކަމެއްވީތަ...؟" މޯހަންދާސްގެ އަތް މަތީގައި އަތް ބާއްވައިލަމުން އިނާޝާ އަހައިލިއެވެ. މޯހަންދާސް އިނާޝާގެ މޫނަށް ބަލައިލާފައި ތުންފަތަށް ފަނޑު ހިނިތުންވުމެއް ވެރިކުރުވިއެވެ.\n"ބަލީތަ....؟ އިނާޝާ އަހައިލިއެވެ. މޯހަންދާސް ދެފަރާތަށް ބޯހޫރާލިއެވެ.\n"ކަމެއް ސިއްރުކުރަނީ ދޯ..." އިނާޝާ އެހެން އަހާލީ ހިމޭންކަމާއެކު އިރުކޮޅަކު މޯހަންދާސްގެ މޫނަށް ބަލަން އިނދެފައެވެ.\n"އަހަރެން އަދި މިހާތަނަށް އެއްވެސް ކަމެއް އިނާއަށް ސިއްރުކޮށްފައެއް ނޯންނާނެ" މޯހަންދާސް ބުނެލިއެވެ.\n"ދެން...؟ އިނގޭ ކޮންމެސް ކަމެއްވެފަކަން ތި އިންނަނީ" އިނާޝާ ބުނެލިއެވެ.\n"އަހަރެން ވާހަކައެއް ބުނަންތަ އިނާ....! އަހަރެން ދޮގެއް ހެދިޔަސް އަދި ތެދެއް ހެދިޔަސް ހަދާނީ ހަމައެކަނި އިނާއަށްޓަކައި. އަހަރެންގެ މުޅި ދިރިއުޅުން އިނާ ތިއީ. އަހަރެންނަށް ބުނަންޖެހޭ ވާހަކައެއްގެ ސަބަބުން އިނާ ދެރަވެ ވިސްނާ ފިކުރުކުރާ ކަމަކަށް ވަންޏާ އިނާއަށްޓަކައި އަހަރެންގެ ދުލުން ބޭރުވާނީ ދޮގު..." ކޮފީތަށި އިނާޝާއަތަށް ލައިދެމުން މޯހަންދާސް ވާހަކަދެއްކިއެވެ. މޯހަންދާސް ދެއްކި ވާހަކަ އިނާޝާގެ ސިކުނޑިއަށް ނަގައެއް ނުގަނެވުނެވެ. އެހެންކަމުން އޭނާ އިނީ ދެބުމަ ގޮށްޖަހާލައިގެން މޯހަންދާސްއަށް ބަލަހައްޓައިގެންނެވެ.\n"އެހެންވީމަ ކަމެއްވެއްޖެތާ ދޯ..." އިނާޝާ އަހައިލިއެވެ. މޯހަންދާސް ބޯޖަހައިލިއެވެ.\n"ރޭގައި ވަރަށް ނުބައި ހުވަފެނެއް ފެނިއްޖެ. ހީވީ ހޭލާ ހުއްޓަހެން...." މޯހަންދާސް ބުނެލިއެވެ.\n"އެވަރުކަމެއް. ހުވަފެނެއް ނުބައިވެގެން ދާނީ އެމީހެއްގެ ދުލުގެ ވިހަކަމުން. އެހެންވެ މީހުން ބުނަނީ ފެންނަ ހުވަފެންތަކުގެ ވާހަގަ ދެވަނަ މީހަކަށް ކިޔައިނުދޭށޭ. އެކަމާ މާބޮޑަށް ނުވިސްނާ..." އިނާޝާ މޯހަންދާސްގެ ކޮނޑުގައި ބޯ ލައްކޮށްލިއެވެ. އިނާޝާގެ އަތުގެ އިނގިލިތަކުގެެ ތެރެއަށް އިނގިލިތައް މަހާލައިގެން އިންއިރު މޯހަންދާސްގެ ސިކުނޑީގައި އެނބުރެމުން ދަނީ ބުރުހާނުއްދީން ދެއްކި ވާހަކައެވެ. ބުރުހާނުއްދީންގެ މޫނަށް ޖަހާލާ ފެން ތައްޓަކުން އަދި އެކަން ނިމިގެން ނުދާނެކަން މޯހަންދާސްއަށް އިނގޭއެވެ.\nހަފްތާގެ އާދީއްތަ ދުވަހެވެ. ފަތިސް ނަމާދަށްފަހު ގޭ ދޮރުމައްޗަށް އަޒްކާ ނިކުމެލީ އިރުއަރާ މަންޒަރު ބަލައިލާން ދިޔުމަށެވެ. އެއްފަރާތުގައި ކުނިކަހަން އޮތް ޙައްވަ ފެނުމުން އަޒްކާ ކައިރިވެލިއެވެ.\n"ޙައްވައްތާ...! ދީ އަޅުގަނޑު ތިކަން ކޮށްލަފާނަން" އަޒްކާ ބުނެލިއެވެ.\n"އަނހަ. ޙައްވައްތަ ހީކުރީ ބޭރަށް ނުނިކުންނާނެ ކަމަށް" ކޮޅަށް ތެދުވެ ހަށިގަނޑު ސީދާކޮށްލަމުން ޙައްވަ ބުނެލިއެވެ.\n"އިރުއަރާ މަންޒަރު ބަލައިލާންދާން އުޅުނީ.. އެކަމު ޙައްވައްތަ ތިގޮތަށް މަސައްކަތްކުރަން ބާއްވާފަ އަޅުގަނޑު ނުދާނެކަން އިނގެއެއްނު" އަޒްކާ ބުނެލިއެވެ.\n"މިއީ އެވަރުގެ ކަމެއްނޫން. މި އުމުރުގައި މިގޮތަށް ހެލިފެލިވެ އުޅޭތީ ޙައްވައްތަގެ ހަތަރެސް ފައިގަ ބާރު މިހުރީ. ދޭ ދަރިފުޅު ތިދާ ތަނަކަށް" ޙައްވަ ވާހަކަދެއްކިއެވެ. ޙައްވަ ޖަވާބު އަންނާނީ އެގޮތަކަށްކަން މާކުރިންވެސް އަޒްކާއަށް އިނގެއެވެ. އޭނާ ހީލާފައި ހިނގައިގަތެވެ.\n"އެއްޗެއް ބުއިންތަ؟ ޙައްވައްތަ ހުންނާނީ ސައިކުރައެއް ކައްކާފަ. ޙަމީދުބެ ދަރިފުޅަށް ގެނައި ކޮފީ ޕެކެޓެއްވެސް އޮންނާނެ ބަދިގޭގަ ކޮތަޅެއްގެ ތެރޭގަ" ޙައްވަ ވާހަކަދެއްކިއެވެ. ޖަވާބުގައި ވަރަށް އަވަހަށް އަންނާނެކަމަށް ބުނެ އަޒްކާ ހިނގުން ބާރުކޮށްލިއެވެ.\nގެއާއި ދިމާލުން އަތިރި މައްޗަށް ނިކުމެވުނުއިރު އޭނާ ހުރީ ވަރުބަލިވެފައެވެ. ނިތްމަތިން ކޮންމެވެސް ވަރަކަށް ދާތިކިވެސް ފާޅުވާން ހުއްޓެވެ. ނަމަވެސް ޖެހެމުން ދިޔަ ޤުދުރަތީ ވައިން އޭނާގެ ސިކުނޑިއަށް އަރާމުވިއެވެ. އިރުއަރާ މަންޒަރު ފެންނާނެހެން އޭނާ މަޑުކޮށްލީ ދިއްގާގަސްދަށު އެލުވާފައި ހުރި ޖޯއްޔެއްގައެވެ. އުޑުމަތީގައި ރަންކުލައިން ފަވާފައިވާ އޮރެންޖް ކުލައާއި ރީނދޫކުލަ އެކުވެގެން މުޅި ދުނިޔެމަތި ކުލަ ޖައްސާލާފައިވީ ކަހަލައެވެ. މޫދުގެ ލޮނު ގަނޑަށްވެސް ކޮންމެވެސް ވަރަކަށް އެކުލަތަކުގެ ދަޅަ އަރާފައި ހުރުމުން ބަލައިލާން ވަރަށް ހިތްގައިމު ގޮތެއް ހުއްޓެވެ. ކާޅާއި ކޮވެލި އެސޮރުމެންގެ ނަލަ އަޑުން ރީތި ރާގަކަށް އަޑު ލައްވަމުން ދިޔައެވެ. ތަންކޮޅެއް ދުރުން ދެތިން އަންހެނަކު މޫދުގައި ކަސްރަތުކުރަން އުޅޭ މަންޒަރު ފެންނަމުން ދިޔައެވެ. އަޒްކާއަށް އެންމެ ހިތްގައިމު މަންޒަރަކަށް ފެނުނީ މާދުރުން އުދުހިލާފައި އައި މާކަނަލެއް ގަލަކަށް ޖައްސާލި މަންޒަރެވެ. އޭގެއަށް ބަލަހައްޓައިގެން އަޒްކާ އިންއިރު އޭނާގެ ތުންފަތް މަތީގައި ހިނިތުންވުމެއް ކުރެހިގެން ދިޔައެވެ. ކުރިމައްޗަށް ދިގު ހިންޔަންޏެއް އެޅޭހެން ހީވެގެން ފަހަތް ބަލައިލިއިރު އިސްޖަހާލައިގެން ހުރެ ނިރާޝް އެދިމާލަށް އަންނަތަން ފެނުނެވެ. އޭނާއަށް ނުފެންނަން ވެގެން ބިންމަތީގައި ދެ ފައިތިލަ ވިއްދާލުމަށްފަހު އެތެރެއަށް ޖޯލި ކޮށްޕާލިއެވެ. އެވަގުތު އުންދޯއްޔާއެކު އޭނާ އެތެރެއަށް ދިޔައެވެ. އޭނާ ކުރިން އިންގޮތަށް ރުޖޫޢަ ވީ ގާތްގަނޑަކަށް ފަސް ވަރަކަށް މިނިޓް ފަހުންނެވެ. އޭނާ ދެފަރާތް ބަލައިލިއިރު ނިރާޝް ފެންނާކަށް ނެތެވެ.\nދެވަނަ ފަހަރަށް އޭނާ އަމިއްލަ ދުނިޔެއަކަށް ގެއްލުނީ ރަށާއި ވަރަށް ކައިރިން ފެންނަން އޮތް ދޫނި ފިނޮޅު މަތިން ކަހަލަ ގޮތަކަށް އެ ރަށާއި ދިމާލަށް ދަތުރުކުރަމުން ދިޔަ ކުދިކުދި ދޫނި ބައިގަނޑަކަށެވެ. މައްޗަށް ބަލަހައްޓައިގެން އޭނާ އިންއިރު ރަށުތެރެއަށް އިރުގެ ހޫނު އަލި ކޮންމެސް ވަރަކަށް ފެތުރެން ފަށައިފިއެވެ.\n"ހާދަ ވަރަކަށް އެސޮރުމެންނަށް ތިބަލަނީ..." އަޒްކާ ސިހުނީ އޭނާއާއި ދާދި ކައިރިން ނިރާޝްގެ އަޑު އިވުމުންނެވެ. އެއްފަހަރު ނިރާޝްގެ މޫނަށް ބަލައިލާފައި އޭނާ އިސްޖަހައިލިއެވެ.\n"ނިރާޝް މިގަޑީގަ މިތަނުގަ ކީއްކުރަނީ... ނިރާޝް މަށަށް ފާރަލަނީތަ...؟؟" އަޒްކާ ވާހަކަދެއްކިއެވެ.\n"ހެހެހެ... އަހަރެން ކީއްކުރަން އަޒްއަށް ފާރަލާންވީ" ނިރާޝް ހީލަމުން ބުނެލިއެވެ. އޭނާ އިށިނީ މަޑު ފަސްގަނޑުގައެވެ.\n"އަހަރެން މިތަނަށް އަންނަ ދެވަނަ ރޭ މީ. އެހެންޏާ ނިރާޝްއެއް ނުފެނޭ. އެހެންވެ މި އަހާލީ. ސޮރީ..." އަޒްކާ ބުނެލިއެވެ.\n"ނުފެންނާނެއްނު އަހަރެން ނާންނަންޏާ. މިއަދު ނަމާދުކޮށްލައިގެން އައިސް ހިތަށް އެރީ ފަތާލަން ދާންވީއޭ... ދަބަސް ހިފައިގެން އައިސް އެރެން ރެޑީ ވަނިކޮށް އެތިބަ އަންހެން ގުރޫޕް ފެނުނީ. އެހެންވެ ނުކެރުނު. މައިމޫނައްތަގެ ޝާޔާ ހާދަ ވަރަކަށޭ ބެލީ..." ނިރާޝް ވާހަކަދައްކަމުން ދިޔައެވެ.\n"ޝާޔާ ވަރަށް ލޯބިވޭ ކަންނޭނގެ ނިރާޝްދެކެ. ހަމަ ވަރަށް ރަނގަޅު ކުއްޖެއް އެއީ" އަޒްކާ ވާހަކަދެއްކިއެވެ. ނިރާޝް އޭނާއަށް ބަލަހައްޓައިގެން އިނަސް އެންމެ ފަހަރަކުވެސް އަޒްކާ ނިރާޝްއަށް ބަލައިނުލައެވެ.\n"ސޯ.. ވަޓް ކެން އައި ޑޫ. އައި ޑޯންޓް ލައިކް ޝާޔާ... ތަނަކުން ފެންނަ ކޮންމެ މީހަކަށް ހިތެއް ނުދެވޭނެއްނު. އަހަރެންގެ ހިތާއި ހަމައަށް ވާސިލްވެވޭނީ ވަރަށް ހާއްސަ ކުއްޖަކަށް" ނިރާޝް ވާހަކަދެއްކިއެވެ.\n"ދާންވެއްޖެ. މިހާރު ޙައްވައްތަ އަހަރެން ލަސްވެގެން އުޅޭނެ" އަޒްކާ ތެދުވެގެން ހިނގައިގަތެވެ.\n"އަޒް...!! ހިތްހެޔޮކުރައްޗެ. މިރޭ ފުރަން. ވަރަށް އަވަހަށް އަންނާނަން" ކޮޅަށް ތެދުވެ ފޫކޮޅުމަތިން ވެލިތައް ފޮޅާލަމުން ނިރާޝް ވާހަކަދެއްކިއެވެ.\n"ސޭފް ޖާރނީ..." އަޒްކާ ބުނެލީ އެވަރަށެވެ. އޭނާ ހިނގާފަ ދާ މަންޒަރު ބަލަހައްޓައިގެން ނިރާޝް ހުއްޓެވެ.\nމެންދުރުގެ ކެއުން މޭޒުމަތީގައި ތައްޔާރު ކުރެވިފައި ހުރިއިރު ނަޝްވާއާއި ޝަދީން މޭޒު ކައިރީގައި ތިއްބެވެ. އެއްވެސް މީހަކު ކާން ނުފަށައެވެ. ހީވާގޮތުން ބަޔަކަށް އިންތިޒާރު ކުރަނީ ކަންނޭނގެއެވެ.\n"ވަރަށް ދެކިލާހިތުން މީނީ. އަބަދުވެސް ބުނާނެ އެންމެ ދެކެން ބޭނުންވަނީ ދޮންބެދައްތައާއި ޔޫއްކޮއޭ. އެކަމަކު މިފަހަރު އައި ފަހުން އަދި މިގެއާއި ހަމައަށް ނާދެވޭ..." ނަޝްވާ ޝަކުވާ ކޮށްލިއެވެ. ޝަދީން އެއްޗެއް ބުނަން އުޅުނު ވަގުތު ދޮރު ބެލް އަޅާލި އަޑު އިވުނެވެ.\nދޮރު ހުޅުވީ ގޭގައި ގެންގުޅޭ ބޭރު މީހާއެވެ. ވަދެގެން އައި ޝަދީންގެ މައިންބަފައިންނެވެ. ފަހަތުގައި ހުރި ނިރާޝް ހުރިހާ ދަތެއް އެއްފަހަރާ ފެންނަ ވަރަށް ހީލައިގެން ހުރީ ކުރިމަތީގައި ޔޫކް އުރާލައިގެން ހުރި ނަޝްވާ ފެނުމުންނެވެ. އޭނާ ވަދެގެން ގޮސް ޔޫކް އުރާލާ މޫނުގައި ބޮސްދިނެވެ. އިރުކޮޅަކުން ޔޫކް ޝަދީންގެ މަންމަ ހުޒައިމާ އަތަށް ދިނުމަށްފަހު އޭނާ ޖެހިލީ ނަޝްވާ ކައިރިއަށެވެ. ނަޝްވާގެ ދެކޮނޑުގައި ހިފަހައްޓާލައިގެން ހުރެ ހެމުން މުޅި ގޭތެރޭގައި ދުވުނެވެ. އެ މަންޒަރު ބަލަހައްޓައިގެން އެންމެން ތިބީ ހެވިފައެވެ.\n"ހަނދާންވީ މެރީކޮށްގެން ތިގެއަށް ދިޔަ ދުވަސް. އެދުވަހުވެސް ނިރޫ އުޅުނީ ހަމަ މިހެން. ދޯ މަންމާ...!!" ނަޝްވާ ވާހަކަދެއްކިއެވެ.\n"ބަލާބަލަ... އަދި ދޮންބެވެސް އެބަހުއްޓޭ ދަރިފުޅާ...!" ޝަދީންގެ ބައްޕަ ސައީދު ބުނެލިއެވެ.\n"އަބަދުވެސް އަޅުގަނޑު އަންނަނީ ލިސްޓުގެ ފަހަތަކަށްނު" ހީލާފައި ޝަދީން ބުނެލިއެވެ. އޭނާ ނުވިސްނާ ހުއްޓާ ނިރާޝް ޝަދީންގެ ހަށިގަނޑުގައި އޮޅުލައިގަތެވެ.\nމާގިނަ ވަގުތެއް ނުނަގާ ހުރިހާ މީހުން ކެއުމަށް އިންސާފުކުރަން ފެށިއެވެ. ނިރާޝްއާއި ބެހޭގޮތުން ތަފާތު އެތައް ވާހަކަތަކެއް ދައްކަމުން ދިޔައެވެ. މަޖާވެފައި ހުރިހާ ވާހަކަތަކެއް ނިރާޝް ކިޔައިދެމުން ދިޔައެވެ.\nދެން ކޮންއިރަކުންތަ މިކޮޅަށް ޗޭންޖް ވަނީ..." ނަޝްވާ އަހާލިއެވެ.\n"ނުވޭ އަންނަހިތެއް. ދޮންބެދައްތައަށް އިނގޭތަ ހާދަ އަރާމޭ އެކޮޅު. މިކަހަލަ ހަލަބޮލި ތަނެއްގައި އުޅެފައި އެކަހަލަ ތަނަކަށް ދެވުނީމަ އިހުސާސްވާނެ އަޅުގަނޑު މިބުނި އެއްޗެއް" ކާން އިން ނިރާޝް ވާހަކަދެއްކިއެވެ.\n"މަންމަމެންނަށް ހީވޭތަ އެރަށް އަރާމު ކަމުންހެން ނިރޫ ނާންނަން އެއުޅެނީ" ނަޝްވާ އަހައިލިއެވެ.\n"ބުނެފިއޭ މިހާރު އެރަށުން ކަމުދާ މަންޖެއެއް ފެނިގެނޭ މިއުޅެނީ. ދެން އެހެންވީމަ ނާންނާނެތާ..." ހުޒައިމާ ވާހަކަދެއްކިއެވެ.\n"އަސްލު..." ނަޝްވާ ބުނެލިއެވެ. ނިރާޝް ރަކިވިއެވެ.\n"އެއް އަހަރަކަށްނު ތި ދިޔައީ. މިހާރު ހަމަސްވެއްޖެއްނު. ނިންމާފަ އަންނައިރު އަންނަންވާނީ އެކުއްޖާ ގޮވައިގެން... ނޯ އަދަރ ޗޮއިސް..." ނަޝްވާ ބުނެލިއެވެ.\n"ބައި ދަ ވޭ ކޮން ނަމެއްތަ އަހަރެންގެ ފަހަރިކޮއްކޮއަށް ކިޔަނީ..." ސަމާސާ ރާގަކަށް ނަޝްވާ އަހާލިއެވެ.\n"އެއީ އަދި ސިއްރެއް..." ނިރާޝް ބުނެލިއެވެ.\nސިޓިންގްރޫމުގައި ގޭ ހުރިހާ އެންމެން ޖަމާވެފައި ތިއްބެވެ. މަދީ ހަމައެކަނި އަމީޒާއެވެ. މެޑިކަލް ކޭމްޕެއްގައި އަތޮޅުތެރެއަށް ނަތާޝާ ފުރަން ޖެހިގެން އެވާހަކަ ދެކެވެމުން ދިޔައެވެ. ނަތާޝާ އެކަނިން ފޮނުވަން އެއްގޮތަކަށްވެސް ނުޝައިބާ ބޭނުމެއް ނުވެއެވެ. ސިޓިންގްރޫމް ސޯފާތައް ފުރާލާފައި ތިބިއިރު އެންމެ ދިގު ސޯފާގައި ތިބީ ނުޝައިބާއާއި ޔޫސުފްގެ އިތުރުން މުހްސިނެވެ. އެއްފަރާތުގައި ފަރީޝާއާއި ނަޝްވާގެ އިތުރުން ނަތާޝާާއި ޖެހިގެން ބޮޑަށް ހުންނަ ބޭބޭ ހާއިޝްއިނެވެ. ވަކިން ހުރި ސޯފާގައި ނަތާޝާގެ އެންމެ ބޮޑު ބޭބެ ޒައިން އިނެވެ. ޒައިން އިން ގޮނޑީގެ ފަޑީގައި ނަތާޝާ އިނީ ހިތްހަމަނުޖެހިފައެވެ.\n"މަންމަ ކީއްކުރަން ނަތާއަށް ނަރުސްކަން ކިޔަވަދިނީ..." ނަތާޝާ ހިންތަހަނުޖެހިފައި ބުނެލިއެވެ.\n"މަންމާ..! އަބަދު ތިހެން ނަތާ ނުގެންގުޅެވޭނެ ދޯ. އޭނަ ޖެހޭނެ ދޯ ކޮންމެސް ދުވަހަކުން މީހަކާއި އިންނަންވެސް" ޒައިން ވާހަކަދެއްކިއެވެ.\n"މަންމައަށް ނުވެސްނިދޭނެ މިގޭގަ ނަތާ ނެތިއްޔާ. ނަތާ ހާދަ ކުޑައޭ އަދިވެސް" ނުޝައިބާ ބުނެލިއެވެ.\n"ދެން އެންމެ ހަފްތާއެއްނު ވަނީ ވެސް. އެހެންނޫނަސް އެރަށުގައި ނިރޫވެސް ހުންނަނީ. ނަތާ އެކަންޏެއްވެސް ނުވާނޭ" ނަޝްވާ ވާހަކަދެއްކިއެވެ.\n"މަންމާ...! ނަތާ ނޫނަސް ކިތައް ކުދިން ދާނެ ހޮސްޕިޓަލްގެ ފަރާތުން. މަންމަ ކީއްވެތަ ނަތާ ދެކެ ތިވާ ލޯބި އަޅުގަނޑު ދެކެ ނުވަނީ. ވަޒީފާ ލިބޭ އިރަށް އަޅުގަނޑު ފޮނުވާލައިފި. ކިތައް ދަތުރު މަތިން މިކުރަނީ. ކިތައް ދުވަހު ރާއްޖެއިން ބޭރު ހޮޓެލްތަކުގަ ހުރެފިން..." ހާއިޝް ޝަކުވާ ކޮށްލިއެވެ. ހުރިހާ މީހުންނަށް ހެވުނެވެ.\n"ލޯބިނުވާތީކީ ނޫން. އެކަމަކު ނަތާއެއްނު އެންމެ ކުޑައީ... އެހެންނޫނަސް މަންމަ ނެތިން ނަތާ ހުއްޓުވާކަށް..." ނުޝައިބާ ވާހަކަދެއްކިއެވެ.\n"ދަރިފުޅު ތައްޔާރުކުރޭ.. ދަރިފުޅުގެ ހުރިހާ ކަމެއް ބައްޕަ ބަލާނަން. ބައްޕައާއި އެއް އަތޮޅެއްގައެއްނުން ހުންނާނީ.." ޔޫސުފް ގޮތް ނިންމިއެވެ.\n"ފަޒާދައްތަވެސް އެކަނި ލަންޑަންގަ ހުރެގެން އެކިޔަވަނީ. މިއިނީ ބޮއްތަވެސް. އަދި ފަޒާދައްތައަކީ ބޮއްތަގެ ހުރި ހަމައެކަނި ގާރލް..." ނަތާޝާ ޝަކުވާކޮށްލިއެވެ.\n"ދޭ ދަރިފުޅު. ދެން ނުދޭނެވިއްޔާ މަންމަ ނޭވައެއް ފުރިހަމައަށް ލިޔަވެސް. މަންމަ އަބަދުވެސް ދަރިފުޅާއި މެދު ވިސްނާތީ މިކަހަލަ ވާހަކަދެއްކެނީ..." ނުޝައިބާ އަމާންދިނެވެ. ހުރިހާ މީހުންނަށް ހެވުނު އިރު އެންމެ ބޮޑު ހިނިތުންވުމެއް ފެނުނީ ނަތާޝާގެ ތުންފަތް މަތިންނެވެ. ރާއްޖެތެރޭ ރަށްތަކަށް ދަތުރުކުރުމަކީ އޭނާ އެއްގޮތަކަށްވެސް ކުރާހިތްވާ ކަމެއް ނޫނެވެ. ނަމަވެސް މިފަހަރު އެހާ ބޮޑަށް އޭނާ ދާންބޭނުންވި ސަބަބެއް ހުދު އޭނާއަކަށް ވެސް ނޭނގެއެވެ.\nޖުމްލަ ދިހަ ޕޭޝަންޓުން ބެލުމަށްފަހު ބްރޭކެއް ނަގަން އުޅުނު ނާހިދް ސިހުނީ ދޮރުހުޅުވާލާފައި ކޮޓަރިއަށް ވަތް ޒުވާނާ ފެނުމުންނެވެ. އޭނާއަށް ކޮޅަށް ތެދުވެވުނުއިރު މުނުމަތިން ޚައިރާންކަމެއް ފެންނަން ހުއްޓެވެ.


Raajje ah theyo genana mai gaumakah Oman\nޔޫއޭއީ ވައްޓާލުމަށްފަހު ރާއްޖެއަށް ތެޔޮ ގެންނަ މައި ގައުމަކަށް އޮމާން\nރާއްޖެއަށް ތެޔޮ ހިފައިގެން އައިސްފައިވާ ބޯޓެއް: މިހާރު އެންމެ ގިނައިން ތެޔޮ ގެންނަނީ އޮމާން އިން\nކުރިން ރާއްޖެ އަށް އެންމެ ގިނައިން ޔޫއޭއީ އިން ތެޔޮ އެތެރެކުރި ނަމަވެސް މިދިޔަ އަހަރުން ފެށިގެން ތެޔޮ ގެންނަ މައި ގައުމަކަށް އޮމާން ބަދަލު ވެއްޖެ އެވެ.\nރާއްޖޭގެ މަރުކަޒީ ބޭންކް (އެމްއެމްއޭ)ގެ މިދިޔަ އަހަރުގެ އަހަރީ ރިޕޯޓް ދައްކާ ގޮތުން މިދިޔަ އަހަރު ރާއްޖެއަށް 189.6 މިލިއަން ޑޮލަރު -- ގާތްގަނޑަކަށް ތިން ބިލިއަން ރުފިޔާގެ ތެޔޮ ރާއްޖެއަށް އެތެރެކޮށްފައިވެ އެވެ. މިގޮތުން ރާއްޖެ އަށް އެންމެ ގިނައިން މުދާ އިމްޕޯޓް ކުރާ ޔޫއޭއީ އަކީ ކުރިން އެންމެ ގިނައިން ތެލުގެ ބާވަތްތައް ވެސް އެތެރެ ކުރާ ގައުމެވެ. ނަމަވެސް މިހާރު ތެޔޮ އެތެރެކުރާ ގައުމު ވަނީ ބަދަލުވެފަ އެވެ.\nއަހަރުން އަހަރަށް ބަލާނަމަ ޔޫއޭއީ އިން ރާއްޖެ އަށް އެތެރެކުރި ތެލުގެ ނިސްބަތް ވަނީ ދަށްވެފަ އެވެ. މީގެ ބަދަލުގައި އޮމާން އިން ރާއްޖެ އަށް އެތެރެކުރާ ތެލުގެ ނިސްބަތް 122 ޕަސެންޓް އިތުރުވެ 178.7 މިލިއަން ޑޮލަރު -- 2.7 ބިލިއަން ރުފިޔާއަށް ވަނީ އަރާފަ އެވެ.\nޖުމްލަ އިމްޕޯޓް 2.6 ބިލިއަން ޑޮލަރު\nއެމްއެމްއޭ އިން ބުނި ގޮތުގައި މިދިޔަ އަހަރު ރާއްޖެއަށް ޖުމްލަ 2.6 ބިލިއަން ޑޮލަރު -- ގާތްގަނޑަކަށް 40 ބިލިއަން ރުފިޔާގެ މުދާ އެތެރެކޮށްފައިވެ އެވެ. މިދިޔަ އަހަރު ރާއްޖޭގެ އިމްޕޯޓަށް ވަނީ 2020 ވަނަ އަހަރާ އަޅާ ބަލާނަމަ 735.2 މިލިއަން ޑޮލަރު -- 11.3 ބިލިއަން ރުފިޔާގެ އިތުރުވުމެއް އައިސްފަ އެވެ.\nމިދިޔަ އަހަރު ރާއްޖޭގެ އިމްޕޯޓާ ގުޅޭ ހުރިހާ ދާއިރާ އަކުން ވަނީ ކުރިއެރުން އައިސްފަ އެވެ. އެގޮތުން ކޮވިޑް-19 އަށްފަހު ރާއްޖޭގެ އިގްތިސޯދު އަލުން ކޮޅަށް ތެދުވަން ފެށުމާއެކު ލޯކަލް ކޮންސަމްޝަން އިތުރުވެ ރާއްޖެ އަށް އެތެރެކުރި މުދަލުގެ އަދަދު އިތުރުވެގެންދިޔަ އެވެ. އެތެރެކުރި މުދަލުގެ 50 ޕަސެންޓަކީ ކެއިން ބުއިމަށް ބޭނުންކުރާ ސާމާނެވެ. މި ބައިން އެންމެ ގިނައިން އެތެރެކޮށްފައިވަނީ އެއްގަމު މަހުގެ ބާވަތްތަކާއި ސީފުޑްގެ ވައްތަރު ތަކެވެ.\nރާއްޖެ އެތެރެކޮށްފައިވާ މުދާތަކެއް މާލޭގެ ވިޔަފާރި ބަނދަރުގައި ބަހައްޓާފައި -- ފޮޓޯ: އަވަސް\nއެންމެ ގިނައިން އެތެރެކުރި މުދާ\nފުޑް އައިޓަމްސް: 192 މިލިއަން ޑޮލަރު\nތެލުގެ ބާވަތްތައް: 189.6 މިލިއަން ޑޮލަރު\nޓްރާންސްޕޯޓް އިކްއިޕްމަންޓް: 88.6 މިލިއަން ޑޮލަރު\nއިލެކްޓްރޯނިކްސް ސާމާނު: 57.1 މިލިއަން ޑޮލަރު\nމެޑިކަލް އިކްއިޕްމަންޓް: 26.5 މިލިއަން ޑޮލަރު\nއިމާރާތް ކުރުމުގެ ސާމާނު: 6.1 މިލިއަން ޑޮލަރު\nމިދިޔަ އަހަރުގެ އިމްޕޯޓުގައި ހިމެނޭ މެކޭނިކަލް އެޕްލަޔަންސް އާއި މެޝިނަރީގެ ބައިތައް ރާއްޖެ އެތެރެކުރި އަދަދު ވަނީ 57.1 ޕަސެންޓް އިތުރުވެފަ އެވެ. އަދި ކޮވިޑް-19އާ ގުޅިގެން ސިއްހީ ސާމާނު ރާއްޖެއަށް އެތެރެ ކުރުން ވަނީ އިތުރު ވެގެން ގޮސްފަ އެވެ. މިދިޔަ އަހަރުވެސް އެ ޓްރެންޑް ހިފެހެއްޓިފައި ހުރިކަން ފާހަގަވެ އެވެ. އެގޮތުން ސާޖިކަލް މާސްކާއި މިފަދަ ސާމާނު އެތެރެކުރި އަދަދު ވަނީ 47 ޕަސެންޓް އިތުރުވެފަ އެވެ. މިދިޔަ އަހަރު އިމާރާތް ކުރުމުގެ ދާއިރާއަށްވެސް ކުރިއެރުން ލިބެމުން ދިއުމާއެކު މި ދާއިރާއަށް އެތެރެކުރި ސާމާނުގެ އަދަދު ވެސް ވަނީ ކުޑަ ނަމަވެސް ކުރިއެރުމެއް ލިބިފަ އެވެ. މި ދާއިރާއަށް ތިން ޕަސެންޓުގެ ކުރިއެރުމެއް ލިބިފައިވާ ކަމަށް ދައްކަ އެވެ.\nއިމްޕޯޓުގެ މައި މަންޒިލް ޔޫއޭއީ\nރާއްޖޭގެ އިމްޕޯޓުގެ 82 ޕަސެންޓް ހިއްސާ ކުރަނީ އޭޝިއާގެ ގައުމުތަކުން ރާއްޖެ އަށް އެތެރެކުރާ މުދަލެވެ. ރާއްޖެއަށް އެންމެ ގިނައިން މުދާ އެތެރެ ކުރަނީ ޔޫއޭއީ އާއި ޗައިނާ އަދި އިންޑިއާ އިންނެވެ.\nމިދިޔަ އަހަރު ޔޫއޭއީ އިން އެތެރެކުރި މުދަލުގެ އަދަދު 46 ޕަސެންޓް އިތުރުވެފައިވާއިރު އެ ގައުމުން މައިގަނޑު ގޮތެއްގައި އެތެރެކޮށްފައިވަނީ ފުޑް އައިޓަމްސް އާއި އިލެކްޓިކްސް ސާމާނާއި ތެލެވެ. ނަމަވެސް އަހަރުން އަހަރަށް ބަލާނަމަ ޔޫއޭއީ އިން ރާއްޖެ އަށް އެތެރެކުރި ތެލުގެ ނިސްބަތް ވަނީ ދަށްވެފަ އެވެ. މީގެ ބަދަލުގައި އޮމާން އިން ރާއްޖެ އަށް އެތެރެ ކުރާ ތެލުގެ ނިސްބަތް 122 ޕަސެންޓް އިތުރުވެ 178.7 މިލިއަން ޑޮލަރު -- 2.7 ބިލިއަން ރުފިޔާ އަށް އެ އަދަދު އިތުރުވެފައިވެ އެވެ.\nޗއިނާ އިން 56 މިލިއަން ޑޮލަރުގެ މުދާ ވަނީ އެތެރެކޮށްފަ އެވެ. އެ ގައުމުގެ އިމްޕޯޓްވެސް ވަނީ 21 ޕަސެންޓް އިތުރުވެފަ އެވެ. އެ ގައުމުން ގެންނަަނީ މެކޭނިނަލް ސާމާނާއި ފަރުނީޗަރު ފަދަ ބާވަތްތެކެވެ. ނަމަވެސް ކުރިއާ އަޅާ ބަލާއިރު އެ ގައުމުން ސިމެންތިއާއި ހިލަވެލި އެތެރެކުރި އަދަދު ވަނީ 7.2 މިލިއަން ޑޮލަރު -- 111 މިލިއަން ރުފިޔާއަށްވެ 88 ޕަސެންޓު ވެއްޓިފަ އެވެ. މިދިޔަ އަހަރު އިންޑިއާގެ އިމްޕޯޓް ވަނީ 31 ޕަސެންޓް އިތުރުވެ 76.1 މިލިއަން ޑޮލަރު -- 1.1 ބިލިއަން ރުފިޔާ އަށް އަރާފަ އެވެ. އެ ގައުމުން އެތެރެކުރަނީ ކޮންސްޓްރަކްޝަން އައިޓަމްސް އާއި އެޕްލަޔަންސް އެވެ.\nއިމްޕޯޓް ގިނަ ގައުމުތައް\nވަކި ބައްރުތަކުގެ ތެރެއިން ޔޫރަޕުން ރާއްޖޭގެ އިމްޕޯޓުގެ 11 ޕަަސެންޓް ހިއްސާ ކުރެ އެވެ. މި ބައްރުގެ ގައުމުތަކުން ރާއްޖެއަށް އެންމެ ގިނައިން އެތެރެކުރަނީ ކެއިން ބުއިމުގެ ބާވަތްތަކާއި މެޝިނަރީ އަދި މޭކިނަލް އެޕްލަޔަންސް އެވެ.\nޔޫރަޕުން އެންމެ ގިނައިން ތަކެތި އެތެރެ ކުރަނީ ޖަރުމަނުންނެވެ. އެ ގައުމުގެ އިމްޕޯޓް ވަނީ 47 ޕަސެންޓް އިތުރުވެފަ އެވެ. ދެން ހިމެނެނީ އިޓަލީ އާއި ފްރާންސް އަދި އިނގިރޭސިވިލާތެވެ.\nއެމްއެމްއޭ ތެލުގެ އަގު އިމްޕޯޓް އެކްސްޕޯޓް\nތެޔޮ އެތެރެ ކުރާ ވަރު ދުވަހެއް ދުވަހަކަށް އިތުރުވަނީ\nތެލުގެ އިމްޕޯޓް އިތުރުވެ ބިލިއަނަކާ ގާތަށް\nކޮންސްޓްރަކްޝަނަށް 22 މިލިއަން ޑޮލަރުގެ ތަކެތި އެތެރެކޮށްފި\nސިމެންތިއާ ހިލައިގެ އިމްޕޯޓް: 23 މިލިއަން ޑޮލަރުގެ ދަށްވުމެއް!


ޅ. ހިންނަވަރު އެކްސް ބޯއީސް އިން އިންތިޒާމުކޮށްގެން ބާއްވާ އެކްސް ފުޓްސަލް ޗެލެންޖު 2017 ގެ ފައިނަލަށް އެފްސީ ފްރެންޑްސް އާއި ސްކޯޕިއަން ރިޓަރންސް ހިނގައްޖެއެވެ.\nމި ދެޓީމު ފައިނަލުން ޖާގަހޯދީ ރޭ ކުޅުނު ސެމީގެ ދެމެޗު ކާމިޔާބުކޮށްގެންނެވެ.\nސެމީގެ ފުރަތަމަ މެޗުގައި އެފްސީ ފްރެންޑްސް އާއި ލަންޑަން އެފްސީ ބައްދަލުކުރި މެޗު ފޯރިގަދަ ކުޅުމަކަށްފައހު3ލަނޑު2ލަނޑުން ކާމިޔާބުކުރީ އެފްސީ ފްރެންޑްސްއެވެ.\nމި މެޗުގައި އެފްސީ ފްރެންޑްސްގެ ލަނޑުތައް ޖަހައިދިނީ އަޙްމަދު އަނީޒް2ގޯލު އަދި މުޙައްމަދު މަޢުރޫފް 1 ގޯލެވެ. ލަންޑަން އެފްސީގެ2ގޯލުވެސް ޖަހައިދިނީ މުޙައްމަދު އަވީންއެވެ. މި މެޗުގެ މޭން އޮފް ދަ މެޗުގެ މަޤާމަށް ހޮވިފައިވަނީ އެފްސީ ފްރެންޑްސްގެ މުޙައްމަދު މަޢުރޫފްއެވެ.\nސެމީގެ ދެވަނަ މެޗަކީވެސް ފޯރިގަދަ އަދި ބަލާހިތްވާ ކުޅުމެއް ފެނިގެންދިޔަ މެޗެކެވެ. ސްކޯޕިއަން ރިޓަރންސް އާއި އެފްސީ ބޮމްބާރޑް ބައްދަލުކުރި މި މެޗުވެސް3ލަނޑު2ލަނޑުން ކާމިޔާބުކުރީ ސްކޯޕިއަން ރިޓަރންސްއެވެ.\nސްކޯޕިއަން ރިޓަރންސްގެ ލަނޑުތައް ޖަހައިދިނީ އަމާނީ ޢަބްދުﷲ2ގޯލު އަދި މުޙައްމަދު ޢައްފާން 1 ގޯލެވެ. އެފްސީ ބޮމްބާރޑުގެ2ލަނޑުގެ ތެރެއިން 1 ލަނޑު އިބްރާހިމް ޙަސަން ޖަހައިދިން އިރު، އަނެއް ގޯލަކީ ސްކޯޕިއަން ރިޓަރންސްގެ ކުޅުންތެރިއެއްގެ އަތުން ބައިކޮޅަށް ވަން ގޯލެކެވެ. މި މެޗުގެ މޭން އޮފް ދަ މެޗުގެ މަޤާމަށް ހޮވުނީ ސްކޯޕިއަން ރިޓަރންސްގެ ޙުސައިން ޙާފިޒްއެވެ.\nމި މުބާރާތުގެ ފައިނަލް މެޗު އޮންނާނީ މާދަމާރޭ 22:00ގައި ހިންނަވަރު ފުޓްސަލް ދަނޑުގައެވެ.\nމި އަހަރުގެ މުބާރާތުގެ މެއިން ސްޕޮންސަރއަކަށް ޖޭއެފްއެމް ލިމިޓެޑް (އެކްޕެޓްރިއޭޓްސް) ހަމަޖައްސާފައިވާ އިރު، އޮފިޝަލް ބެވެރޭޖް ޕާޓނަރއަކީ ކޮކަކޯލާ ކޮމްޕެނީއެވެ. ކޯ ސްޕޮންސަރުންގެ ތެރޭގައި ހިމެނެނީ ސެޓްލިންކް، ކޮމަންޑޫ ރިސޯޓް، އެކްސް-ޕެކްޓް، ހިންނަވަރު ޒުމްބާ ފިޓްނެސް، އާން ލައުންޗު، ސިޓީވޭ، ބީޗް ކްރޫޒަރ އެމްވީ، އެޗްއޯއެސް، ޖޮއިން އަސް ރެސްޓޯރެންޓް، މޯލްޑިވިއަން، ޔައްކި ޓޯރީއެވެ.\nއޮންލައިން މީޑިއާ ޕާޓްނަރއަކަށް މިއަދުނޫސް ހަމަޖައްސާފައިވާ އިރު، މީޑިއާ ޕާޓްނަރއަކަށް ހަމަޖައްސާފައިވަނީ ވީ މީޑިއާގެ ވީ ސްޕޯޓްސްއެވެ.


ވަޒީފާއާބެހޭ ޓްރައިބިއުނަލުގެ މަސައްކަތް:\nވަޒީފާގެ މާހައުލުގައި ވަޒީފާދޭފަރާތާއި ވަޒީފާއަދާކުރާ ފަރާތާ ދެމެދު އުފެދޭ މައްސަލަތަކާއި، ވަޒީފާއާބެހޭ ޤާނޫނާއި އެހެންވެސް ޤާނޫނެއް ނުވަތަ ގަވާއިދެއްގައި ނުވަތަ ވަޒީފާގެ އެއްބަސްވުމެއްގައި ވަޒީފާއާބެހޭ ޓްރައިބިއުނަލުން ބެލުމަށް ކަނޑައަޅާފައިވާ މައްސަލަތައް ބެލުން.\nވަޒީފާއާބެހޭ ޓްރައިބިއުނަލަށް މައްސަލަ ހުށަހެޅުމުގެ ކުރިން ކުރެވިދާނެ ބައެއް ކަންތައްތައް:\nވަޒީފާއާބެހޭ ޓްރައިބިއުނަލަށް މައްސަލަ ހުށަހަޅާނެގޮތް:\nމައްސަލަ ހުށަހަޅާއިރު މައްސަލަ ހުށަހަޅާ ފޯމުގެ އަސްލާއި2ކޮޕީ އަދި މައްސަލަ ސާބިތުކުރުމަށް ހުށަހަޅާ އެންމެހައި ލިޔެކިޔުންތަކުގެ3ކޮޕީ ހުށަހަޅަންވާނެއެވެ. މައްސަލަ ހުށަހަޅާ ފޯމް ފުރިހަމަކުރުމުގައި ސަމާލުކަން ދޭންޖެހޭކަންތައްތައް މައްސަލަ ހުށަހަޅާ ފޯމުގައި ހިމަނާފައިވާނެއެވެ.\nއެއްފަރާތަށްވުރެ ގިނަފަރާތްތަކުން މައްސަލަ ހުށަހަޅަން ބޭނުންވާނަމަ އެއް ފޯމަކުން މައްސަލަ ހުށަހެޅިދާނެއެވެ.\nއީމެއިލް ނުވަތަ ފެކްސްއިން މައްސަލަ ހުށަހަޅާނަމަ ފޯމުގެ އަސްލާއި2ކޮޕީ އަދި މައްސަލަ ސާބިތުކުރުމަށް ހުށަހަޅާ އެންމެހާ ލިޔެކިޔުންތަކުގެ3ކޮޕީ ސަރުކާރު ބަންދު ނޫން 10 ދުވަހުގެ ތެރޭގައި ހުށަހަޅަންވާނެއެވެ.\nވަޒީފާއާބެހޭ ޓްރައިބިއުނަލަށް މައްސަލަ ހުށަހަޅަން އޮންނަ މުއްދަތު:\nވަޒީފާއިން ވަކިކުރި މައްސަލަ ވަޒީފާއިން ވަކިކުރި ތާރީޚުން ފެށިގެން3މަސް ދުވަސް ތެރޭގައެވެ.\nވަޒީފާއާބެހޭ ޤާނޫނުގައި އެހެން ގޮތަކަށް ބަޔާންވެފައި ނުވާނަމަ،6މަސް ދުވަސް ތެރޭގައެވެ.\nއުޖޫރައާއި ގުޅޭ މައްސަލައެއްނަމަ6މަސް ދުވަހަށްވުރެ އިތުރުވިޔަސް ޓްރައިބިއުނަލުން ބެލޭނެއެވެ.\nއެހެން ޤާނޫނެއްގައި ޓްރައިބިއުނަލުން މައްސަލައެއް ބަލަން މުއްދަތެއް ކަނޑައަޅާފައިވާނަމަ އެމައްސަލައެއް ބެލޭނީ އެމުއްދަތުގެ ތެރޭގައި ހުށަހެޅުމުންނެވެ.\nވަޒީފާއާބެހޭ ޓްރައިބިއުނަލަށް ހުށަހެޅޭ މައްސަލަތަކުގެ އަޑުއެހުންތަކަށް ހާޒިރުވުމަށް މައްސަލަ ހުށަހެޅިފަރާތަށާއި މައްސަލަ ރައްދުވާފަރާތަށް ޓްރައިބިއުނަލުން ހާޒިރުވުމުގެ އަމުރު ފޮނުވޭނެއެވެ.\nވަޒީފާއާބެހޭ ޓްރައިބިއުނަލުގެ ހާޒިރުވުމުގެ އަމުރާ އެއްގޮތަށް މައްސަލަ ހުށަހަޅާފަރާތުން ޖުމްލަ2(ދޭއް) އަޑުއެހުމަށް ހާޒިރުނުވެއްޖެނަމަ އިދާރީ ގޮތުން މައްސަލަ ބާޠިލުކުރުމުގެ އިޚްތިޔާރު ވަޒީފާއާބެހޭ ޓްރައިބިއުނަލަށް ލިބިގެންވެއެވެ.\nވަޒީފާއާބެހޭ ޓްރައިބިއުނަލުގެ ހާޒިރުވުމުގެ އަމުރާ އެއްގޮތަށް މައްސަލަ ރައްދުވާފަރާތުން ޖުމްލަ2(ދޭއް) އަޑުއެހުމަށް ހާޒިރުނުވެއްޖެނަމަ އެފަރާތުގެ ޣައިރު ޙާޒިރުގައި މައްސަލައާމެދު ގޮތެއް ކަނޑައެޅުމުގެ އިޚްތިޔާރު ވަޒީފާއާބެހޭ ޓްރައިބިއުނަލަށް ލިބިގެންވެއެވެ.\nވަޒީފާއާބެހޭ ޓްރައިބިއުނަލުގެ އަޑުއެހުމަށް ހާޒިރުވާއިރު ފޮޓޯޖެހި ރަސްމީ ލިޔުމެއް ގެންނަންވާނެއެވެ.\nމައްސަލަ ސުލްޙަވެރިކޮށް ނިންމުން\nވަޒީފާއާބެހޭ ޓްރައިބިއުނަލަށް މައްސަލަ ހުށަހެޅިފައިވަނިކޮށް މައްސަލަ ރައްދުވާފަރާތުން ނުވަތަ މައްސަލަ ހުށަހެޅިފަރާތުން ސުލްޙަވާން ބޭނުންނަމަ ޓްރައިބިއުނަލުން ބޭރުގައި މައްސަލައަށް ޙައްލެއް ހޯދުމަށް މަސައްކަތްކުރެވިދާނެއެވެ. އެގޮތުން ޙައްލުކުރަން ބޭނުންވާނަމަ ޓްރައިބިއުނަލަށް ލިޔުމުން އެކަން އަންގަންވާނެއެވެ. އަދި މައްސަލަ ޙައްލުވުމުން ޓްރައިބިއުނަލަށް ލިޔުމުން އެންގުމުން މައްސަލައަށް ޙައްލެއް ލިބުނީކަމަށްބަލައި ޓްރައިބިއުނަލުން މައްސަލަ ނިންމިދާނެއެވެ.


BREAKING NEWS: Ingireysivilaathun 113 Meehun Maruvejje - Vaguthu\nއިނގިރޭސިވިލާތުން 113 މީހުން މަރުވެއްޖެ\n1 ހަފްތާ ކުރިން ( މާޗް 26, 2020 )\nކޮވިޑް-19 ޖެހިގެން އިނގިރޭސިވިލާތުން އިތުރު 113 މީހުން މަރުވެއްޖެއެވެ. މިއަދު އިނގިރޭސިވިލާތުން އިތުރު 2129 މީހުން ކޮވިޑް-19 އަށް ފައްސި (ޕޮޒިޓިވް) ވިއެވެ.\nއެހެންކަމުން މިއަދަނީ އިނގިރޭސިވިލާތުން އެއްދުވަސް ތެރޭގައި އެންމެ ގިނަ މީހުން މަރުވެ، އެންމެ ގިނަ މީހުން ފައްސިވި ދުވަހެވެ.\nމީގެ ކުރިން އެންމެ ގިނަ މީހުން އިނގިރޭސިވިލާތުން ފައްސިވީ އިއްޔެ އެވެ. އިއްޔެ އެގައުމުން 1452 މީހުން ފައްސިވިއެވެ. އެންމެ ގިނަ މީހުން އިނގިރޭސިވިލާތުން އެއް ދުވަސް ތެރޭގައި މީގެ ކުރިން މަރުވީ އަންގާރަ ދުވަހު އެވެ. އަންގާރަ ދުވަހު 87 މީހުން މަރުވިއެވެ.\nމިހާތަނަށް އިނގިރޭސިވިލާތުން 11658 މީހުންނަށް ވަނީ ކޮވިޑް-19 ޖެހިފައެވެ. މަރުވި މީހުންގެ ޖުމްލަ މިހާރު ވަނީ 578 އަށް އަރާފައެވެ. އަދި މިހާތަނަށް އެގައުމުން ރަނގަޅުވީ އެންމެ 135 މީހުންނެވެ.\nއިނގިރޭސިވިލާތުގައި ވެސް ކޮވިޑް-19 ކޮންޓްރޯލްނުވެ، މަރުވާ މީހުންގެ އަދަދު އިތުރުވަމުން ދާއިރު މިދިޔަ ހޮނިހިރު ދުވަހު އެގައުމު ވަނީ ފުރަބަންދު (ލޮކްޑައުން) ކޮށްފައެވެ. ނަމަވެސް ތަޖުރިބާކާރުން ބުނާ ގޮތުގައި ގައުމު ފުރަބަންދު ކުރަން ޖެހޭ ދުވަސް މިހާރު މާބޮޑަށް ފާއިތުވެ ހިނގައްޖެއެވެ. މިދިޔަ ހޯމަ ދުވަހަށް ވުރެ 10 ދުވަސް ކުރިން ހަޤީޤަތުގައި އިނގިރޭސިވިލާތް ފުރަބަންދު ކުރަން ޖެހޭ ކަމަށާއި އެހެން އެކަންތައް ކުރިނަމަ އެތައް ބައެއްގެ ފުރާނަ ސަލާމަތް ކުރެވޭނެ ކަމަށް ތަޖުރިބާކާރުން ވިދާޅުވެއެވެ.\nއިޓަލީވިލާތުގެ މިލާނުން ސްޕޭންގެ ވެލެންސިއާ އަށް ފުޓްބޯޅަ މެޗެއް ބަލަން ދަތުރު ކުރި މީހުން އިނގިރޭސިވިލާތުގެ ރޭލްތައް ބޭނުން ކުރި ކަމަށް މިހާރު ވަނީ ރިޕޯޓް ލިބިފައެވެ. އެމީހުންގެ ފަރާތުން އިނގިރޭސިވިލާތުގައި ބަލި ފެތުރިގެން ދިއުން އިތުރުވި ކަމަށް ސިއްހީ ދާއިރާގެ ތަޖުރިބާކާރުން ލަފާކުރެއެވެ.


BBC aai gulhigen Raajje isthihaaru kuranee\nފްރާންސްގައި އެމްއެމްޕީއާރްސީން ރާއްޖެ އިޝްތިހާރު ކުރުމަށް ބޭއްވި ހަރަކާތެެއް. ރާއްޖޭގެ ފަތުރުވެރިކަން އިޝްތިހާރު ކުރުމަށް ބީބީސީއާ އެކު ވަނީ އެއްބަސްވުމެއްގައި ސޮއިކޮށްފައި\nބައިނަލްއަގްވާމީ ގޮތުން ރާއްޖެ އިޝްތިހާރުކުރުމާ ގުޅޭ އެއްބަސްވުމެއްގައި އެމްއެމްޕީއާރްސީއާއި ބީބީސީ ގްލޯބަލް ނިއުސް އިން ސޮއިކޮށްފި އެވެ.\nމި އެއްބަސްވުމުގައި އެމްއެމްޕީއާރްސީގެ ފަރާތުން ސޮއި ކުރެއްވީ ޗީފް އެގްޒެކެޓިވް އޮފިސަރު އަދި މެނޭޖިން ޑިރެކްޓަރު ތޮއްޔިބް މުހައްމަދެވެ، ބީބީސީގެ ފަރާތުން ސޮއި ކުރެއްވީ ބީބީސީ ސްޓޫޑިއޯސްގެ ކޮމާޝަލް އޮޕަރޭޝަންސްގެ ސީނިއާ ވައިސް ޕްރެޒިޑެންޓް ނިކް ކާލްޓަން އެވެ.\nމި އެއްބަސްވުމުގެ މަގުސަދަކީ ފަތުރުވެރިންނަށް ރާއްޖެއަކީ ރައްކާތެރި މަންޒިލެއްކަމާއި، ކޮވިޑްގެ ހާލަތާ އެކު ވެސް ފެންވަރު ރަނގަޅު ހިދުމަތްތަކެއް ފޯރުކޮށްދޭ މަންޒިލެއްގެ ގޮތުގައި އިޝްތިހާރު ކުރުމެވެ. އިޝްތިހާރު ތަކުގައި ރާއްޖޭގެ ރިސޯޓުތަކާއި، ހޮޓާތައް، ގެސްޓުހައުސްތައް އަދި ލިވާ ބޯޑުތަކާއި އެ ތަންތަނުގައި އަޅާފައިވާ ރައްކާތެރިކަމުގެ ފިޔަވަޅުތައް ބުނެދޭނެ އެވެ.\nއެމްއެމްޕީއާރްސީން ބުނީ މި އެއްބަސްވުމުގެ ބޭނުމަކީ ރާއްޖެ އަކީ ފަތުރުވެރިންނަށް މަރުހަބާ ކިއުމަށް ތައްޔާރަށް އޮތް، ރައްކާތެރި ލަގްޒަރީ މަންޒިލެއްގެ ގޮތުގައި ރާއްޖެ މާކެޓް ކުރުމެވެ. އަދި މި މެސެޖް ރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކުގެ ވާހަކައިން ގެނެސްދިނުން ކަމަށެވެ.\nއެމްއެމްޕީއާރްސީގެ އެމްޑީ ތޮއްޔިބް ވިދާޅުވީ ބީބީސާ އެކު ސޮއި ކުރެވުނު އެއްބަސްވުމަކީ މުޅި ދުނިޔޭގައި ރާއްޖެ އިޝްތިހާރު ކުރުމަށް އެ ކުންފުނިން ގެންގުޅޭ ގްލޯބަލް މާކެޓިން ސްޓްރެޓަޖީގެ ދަށުން ސޮއި ކުރެވުނު އެއްބަސްވުމެއް ކަމަށެވެ.\n"މިއެއްބަސްވުމުގެ ދަށުން ބައިނަލްއަގްވާމީ ފެންވަރުގައި ރާއްޖެ އަކީ ފަތުރުވެރިންނަށް މަރުހަބާ ކިޔުމަށް ތައްޔާރަށް އޮތް، ރައްކާތެރި މަންޒިލެއްގެ ގޮތުގައި އިޝްތިހާރުކުރުމަށް ބޮޑު އެހީތެރިކަމެއް ލިބޭނެ. އަދި މިއެއްބަސްވުމުގެ ސަބަބުން ރާއްޖޭގެ ފަތުރުވެރިކަމުގެ ހިދުމަތްތަކާއި، މި ދާއިރާގެ އެކި މީހުންގެ ވާހަކަތައް ބީބީސީގެ ޕްލެޓްފޯމްތައް މެދުވެރި ކޮށް ޕްރޮމޯޓު ކުރެވޭނެ." ތޮއްޔިބް ވިދާޅުވި އެވެ.\nބީބީސީގެ އެލިސްޓާ މެކްއިވާން ވިދާޅުވީ ބީބީސީން ރާއްޖޭގެ ފަތުރުވެރިކަމުގެ އެންމެ ފަހުގެ މައުލޫމާތާއި ސައްހަ ހަބަރުތައް ގެނެސްދޭނެ ކަމަށެވެ. އަދި ރާއްޖޭގެ ސަގާފަތާއި ތާރީހު ގެނެސްދިނުމަށް ފުރުސަތު ލިބުނީތީ އުފާކުރައްވާ ކަމަށެވެ.\nއެމްއެމްޕީއާރްސީގެ ގްލޯބަލް މާކެޓިން ސްޓްރެޓަޖީގެ ދަށުން ކުރިއަށް ގެންދާ ކެމްޕޭން ހަރަކާތްތައް މިިދިޔަ ޑިސެމްބަރު މަހު ފަށާފައިވާއިރު މިއަހަރުގެ މާޗް މަހުގެ ނިޔަލަށް ހަރަކާތްތައް ކުރިއަށްދާނެ އެވެ.\nއެމްއެމްޕީއާރްސީން މިދިޔަ އަހަރު ރާއްޖެ އިޝްތިހާރު ކުރުމުގެ މަސައްކަތް 22 މާކެޓެއްގައި ކުރިއަށް ގެންދިޔައިރު 260 ހަރަކާތް ކުރިއަށް ގެންދިޔަ އެވެ.\nއެމްއެމްޕީއާރްސީ ޓޫރިޒަމް ވިޒިޓް މޯލްޑިވްސް\nފްރާާންސްގައި ރާއްޖެ އިޝްތިހާރު ކުރަނީ


Dhuniyeyge Mi Hisaabuthakugai Car Dhuhvun Manaa - Vaguthu\nކާރޫބާރޫ ބޮޑު އަދި ދުމުގެ ސަބަބުން ވައި ނުސާފުވެފައިވާ ތަނެއްގައި އުޅެން އެކަކު ވެސް ބޭނުން ނުވާނެއެވެ. ހަމަހިމޭންކަމާއި ސާފުކަމާއި ފެހިކަން ގަދަ ތަނެއްގައި އުޅުމަށް އެންމެންވެސް ބޭނުންވާއިރު މިފަދަ އެތައް ތަނެއް ދުނިޔޭގެ އެކި ސަރަހައްދުތަކުގައި އެބަހުއްޓެވެ.\nމި ބަލާލަނީ ކާރުތައް އެއްގޮތަކަށް ވެސް ބޭނުން ނުކުރާ ސާފު ވައި ލިބޭ ހަމަހިމޭން ބައެއް ތަންތަނަށެވެ.\nޑަޗް މީހުން އުޅޭ މި ސަރަހައްދުގައި މީހުން އެއްތަނުން އަނެއް ތަނަށް ގޮސް އުޅޭނީ ބޯޓުތަކުންނާއި ބައިސްކަލު ތަކުންނެވެ. އެތައް ގަރުނެއް ވަންދެން މި ސަރަހައްދުގެ ރީތިކަމާއި ހިތްގައިމު ކަމުގެ ވާހަކަތައް ދެކެވޭއިރު މިތަނަށް ދާހިތްނުވާނެ އެކަކުވެސް ހުންނާނެ ހެނެއް ހިއެއް ނުވެއެވެ.\nކުޑަ ރަށްތަކެއްގައި ގެ އާއި އެކި ހިދުމަތްތައްދޭ ތަންތަން މި ސަރަހައްދުގައި ހުންނައިރު މި ސަރަހައްދުގައި އެކަނިވެސް ވަކަރުން ހަދާފައި ހުންނަ 170 އެއްހާ ބުރިޖު ހުރެއެވެ. ޕުންޓާސް ނަމަކަށް ކިޔާ ކުޑަ ބޯޓުތަކަކުން ހާއްސަ ދަނޑިއެއްގެ އެހީގައި ދަތުރު ކުރެވެއެވެ.\nމި ސަރަހައްދަށް ކާރުތައް ވަނުމަކީ މަނާކަމެކެވެ. މިތަނުގައި ހުންނަ ދާރުލްއާސާރެއްގައި މީގެ 100 އަހަރު ކުރިން އުޅުނު އެކި މީހުންގެ ހަނދާންތައްވެސް ފެންނަން ހުރެއެވެ.\nއިޓަލީގެ ހުޅަނގުއުތުރުގައި އޮންނަ މި ސަރަހައްދަކީ ބިމަށްވުރެ 5،954 ފޫޓު މަތީގައިވާ ފަރުބަދަ ސަރަހައްދެކެވެ. މިހިސާބުގައި މީހުން އާބާދުވެގެން ދިރިއުޅޭތާ އެތައް އަހަރުވެފައިވާއިރު ދަތުރުފަތުރު ކުރުމަށް އެއްވެސް ގޮތަކަށް މި ސަރަހައްދަށް ކާރު ގެނައުމަކީ މަނާކަމެކެވެ. މި ސަރަހައްދުގައި އުޅޭ ފަރާތްތަކުން އެއްވެސް ގޮތަކަށް މި ސަރަހައްދުގެ ހަމަހިމޭންކަން ނަގާލުމަށް ކާރުފަދަ ތަކެތި މި ސަރަހައްދުގައި ދުއްވަން ފުރުސަތުދޭން ބޭނުން ނުވެއެވެ.\nމި ސަރަހައްދުގައި އުޅޭ މީހުންނަކީ ވަރަށް ލަގްޒަރީ ދިރިއުޅުމެއްގައި އުޅޭ މީހުންނެވެ. ފިނި މޫސުމާއި ހޫނު މޫސުމުގައިވެސް މި ސަރަހައްދަށް އެތައް ފަތުރުވެރިން ޒިޔާރަތް ކުރާއިރު އަހަރެއްގެ މައްޗަށް މި ސަރަހައްދަށް ޒިޔާރަތް ކުރާ ފަތުރުވެރިންގެ އަދަދު މިހާރު ވަނީ ގާތްގަނޑަކަށް ދެ މިލިއަނަށް އަރައިފައެވެ.\nސަރަހައްދުގެ ރީތިކަން ދެމެއްހެއްޓުމަށާއި ރައްކާތެރި ހިސާބަކަށް މިތަން ހެދުމަށް މި ސަރަހައްދަށް ކާރު ވެއްދުމަކީ މަނާކަމެކެވެ.


އައްޑޫގައި އުމުރުން ދުވަސްވީ އަންހެނެއް ރޭޕް ކޮށްފި - DhiDaily\nއައްޑޫގައި އުމުރުން ދުވަސްވީ އަންހެނެއް ރޭޕް ކޮށްފި\nއައްޑޫ ސިޓީ ހިތަދޫގައި2ފިރިހެނުން ވެގެން ހާއްސަ އެހީއަށް ބޭނުންވާ އުމުރުން ދުވަސްވީ އަންހެނަކު ރޭޕް ކުރި މައްސަލައެއް ފެންމަތިވެއްޖެއެވެ.\nފުލުހުން މިއަދު ހަމަކުރިގޮތުގައި މިއަދު ހެނދުނު އައްޑޫ ސިޓީގެ ހިތަދޫގައި ހާއްސަ އެހީއަށް ބޭނުންވާ އަންހެނަކު ރޭޕް ކޮށްފައިވާ މައްސަލަ ފުލުހުންނަށް ހުށަހެޅިފައިވާ ކަމަށެވެ.\nއެގޮތުން 48 އަހަރުގެ އަންހެނަކު ރޭޕްކުރިކަމުގެ މައްސަލައެއް ހުށަހެޅިފައިވާ ކަމަށާއި ނަމަ ވެސް މިހާތަނަށް އެ މައްސަލާގައި އެއްވެސް މީހަކު ހައްޔަރުކޮށްފައި ނުވާ ކަމަށް ފުލުހުން މަޢުލޫމަތުދެއެވެ. މި މައްސަލަ ފުލުހުން ދަނީ ތަހުޤީޤު ކުރަމުންނެވެ.\nއުމުރުން 48 އަހަރުގެ އަންހެން މީހާގެ ރޭޕް މައްސަލައާއި ގުޅުންހުރި ކަމަށް ތުހުމަތުކުރާ2ފިރިހެނުން އެ މީހާ ރޭޕް ކުރިކަމަށް ވަނީ އެއްބަސްވެފައެވެ.\n2 ފިރިހެނުން އެ އަންހެން މީހާ ގޮވައިގެން އައްޑޫގެ ވާ ސަރަހައްދަށް ދާ މަންޒަރު ބައެއް މިހުންނަށް ފެނިފައިވެއެވެ. އެ އަންހެން މީހާ އެސަރަހައްދުން ފެނުންއިރު އޮތީ ބަރަހަނާ ހަލުގައި ކަމަށް މަޢުލޫމަތު ލިބެއެވެ.\nމި ދިޔަ އަހަރުގެ ފަހުކޮޅުގައި ވެސް މި އަންހެން މީހައަށް ޖިންސީ ފުރައްސާރަ ކޮށްފައިވެއެވެ. އެފަހަރު ވެސް ފުލުހުންނަށް މައްސަލަ ހުށަހަޅާފައިވެއެވެ. ނަމަވެސް މައްސަލަ ތަޙްޤީޤް މަޑުޖައްސާލީ ފުލުހުންގެ ލަފާގެ މަތިންނެވެ.


Islaamee marukazugai maadhamaa Eid namaadhu kuraane - vNews.mv\nއިސްލާމީ މަރުކަޒުގައި މިއަދު އީދު ނަމާދު ކުރާނެ\nޒަމްޢަތު އަޙްމަދު ވަޙީދު Male' | 24 May 2020, 03:30\nއިސްލާމީ މަރުކަޒުގައި މިއަދު އީދު ނަމާދު ކުރާނެ ކަމަށް އިސްލާމިކް މިނިސްޓްރީން ބުނެފި އެވެ.\nވީނިއުސްއަށް މައުލޫމާތު ދެއްވަމުން އެ މިނިސްޓްރީގެ މީޑިއާ އޮފިޝަލް ވިދާޅުވީ އިސްލާމީ މަރުކަޒުގައި ލޮކްޑައުންގައި ތިބި އެ މިނިސްޓްރީގެ މުވައްޒަފުން އިސްލާމީ މަރުކަޒުގައި އީދު ނަމާދު ކުރުމަށް ހަމަޖެހިފައިވާ ކަމަށެވެ.\nއީދު ނަމާދު ޓީވީން ވަގުތުން ދުރަށްދައްކާނެ ކަމަށްވެސް މީޑިއާ އޮފިޝަލް ވިދާޅުވި އެވެ.\nރާއްޖެއިން ކޮވިޑް-19 ފެނުމާއެކު އެޅި ފިޔަވަޅުތަކުގެ ތެރޭގައި ޖަމާއަތުގައި ނަމާދުކުރުން މެދުކަނޑާލުން ހިމެނެއެވެ.\nނަމަވެސް އެމިނިސްޓްރީގެ ބައެއް މުއައްޒަފުން އިސްލާމީ މަރުކަޒުގައި ލޮކްޑައުން ވެގެން ތިބެ މަރުކަޒުގައި ދަނީ ނަމާދުކުރަމުންނެވެ. އަދި މީގެ ތެރެއިން ހުކުރު ނަމާދުގެ ވަގުތު އެ ނަމާދު ވަގުތުން ދަނީ ދުރަށް ދައްކަމުންނެވެ.\nކޮވިޑް-19 އާއި ގުޅިގެން ރާއްޖޭގެ ހުރިހާ މިސްކިތެއްގައި ޖަމާއަތުގައި ނަމާދުކުރުން މެދުކަނޑާލުމަށް އަންގާފައިވާ އެންގުމަށް ބަދަލުގެނެސް، މިކަމަށްޓަކައި އަޅާފައިވާ ފިޔަވަޅުތަކަށް ލުޔެއްދީ މިދިޔަ ބުރާސްފަތި ދުވަހުން ފެށިގެން ވަނީ އާންމު ހާލަތުގައިވާ ރަށްރަށުގެ މިސްކިތްތަކުގައި ނަމާދު ޖަމާޢަތުގައި ކުރުމަށް ހުއްދަ ދީފައެވެ. މި ހުއްދައާއި އެކު މިދިޔަ ހުކުރު ދުވަހުގެ ހުކުރު ނަމާދުން ފެށިގެން އެ މިސްކިތްތަކުގައި ދަނީ ޖަމާއަތުގައި ނަމާދުކުރަމުންނެވެ.\nމީގެ އިތުރުން އިސްލާމިކް މިނިސްޓްރީން މިރޭ ނެރެފައިވާ ސަރކިއުލަރއެއްގައި ބުނެފައިވަނީ ހަތް ރަށެއް ފިޔަވައި އެހެން ހުރިހާ ރަށެއްގައި މާދަމާ ޖަމާއަތުގައި އީދު ނަމާދު ކުރާނެކަމަށެވެ.\nޖަމާޢަތުގައި ނަމާދު ނުކުރާ7ރަށަކީ މޮނިޓަރިންގައިވާ3ރަށާއި މޮނިޓަރިންގެ ހާލަތު އުވާލުމަށްފަހު 14 ދުވަސް ނުވާ4ރަށެވެ.\nއީދު އިސްލާމިކް މިނިސްޓްރީ ރާއްޖެ


Yoga in baeh meehunnah aranee thadhu | Mihaaru\nޔޯގާއިން ބައެއް މީހުންނަށް އަރަނީ ތަދު\n05 އޯގަސްޓް 2017 - 07:033comments\nބައެއް ހާނީއްކަތަކަށް ލުއި ހޯދުމަށް ޔޯގާ ހެދުމަކީ ބައެއް މީހުން ކުރާ ކަމެކެވެ. ގަދީމީ ކަސްރަތެއްގެ ގޮތުގައި ބަލަމުން އަންނަ ޔޯގާއާ ބެހޭ ގޮތުން ކުރި ދިރާސާއަކަށް ފަހު ބުނަނީ މިއީ އެންމެންނަށް ރަނގަޅު ކަމަކަށް ނުވާ ކަމަށާއި ބައެއް މީހުންގެ ތަދުތައް ބޮޑުވެ އަނެއް ބަޔަކަށް އިތުރު ތަދުތައް ޔޯގާގެ ސަބަބުން އަރާ ކަމަށެވެ.\nބާމިންހަމްގެ ޔުނިވަސިޓީ އޮފް އަލަބާމާގެ ސެންޓަ ފޯ އިންޖަރީ ސައިންސަސް އިން މި ދިރާސާގައި 100 މީހަކު ބައިވެރިކޮށް، މި މީހުންގެ ކަސްރަތުގެ ނަތީޖާ އަކީ ކޮބައިތޯ އަހަރެއްހާ ދުވަހުގެ މުއްދަތަކަށް ބަލާފައިވެ އެވެ. މި ހޯދުންތަކުން އެނގުނީ ދިރާސާގެ ބައިވެރިންގެ ތެރެއިން ތިން ބައިކުޅަ ދެ ބައި މީހުންނަށް ޔޯގާގެ ސަބަބުން ތަދުތައް ލުއިވި ކަމަށެވެ. ހާއްސަކޮށް، އުނަގަނޑާއި ކަނދުރާގެ ރިހުންތަކަށް ލުއި ލިބުނުކަން ފާހަގަވި އެވެ.\nގިނަ މީހުން ޔޯގާގެ ފައިދާކުރި ކަމުގައި ވިޔަސް 21 ޕަސެންޓް މީހުން ބުނީ މަސްތަކާއި ހުޅުތަކުގެ ރިހުން، ޔޯގާ ހަދަން ފެށުމުން އިތުރަށް ގޯސްވި ކަމަށެވެ. ކުރިން ނުވާ ތަދުތައް ވެސް ވާން ފެށި ކަމަށް މީގެ ތެރެއިން 11 ޕަސެންޓް މީހުން ބުނެފައިވާކަން ދިރާސާއިން ފާހަގަވި އެވެ. އެގޮތުން، އަތާއި ކުޑަހުޅާއި ކޮނޑުގެ ތަދުތައް އަލަށް ތަޖުރިބާކުރަން ޖެހުނު ކަމަށް މި މީހުން ބުނެފައިވެ އެވެ.\nދިރާސާކުރި ޔުނިވަސިޓީގެ ތަޖުރިބާކާރެއް ކަމަށްވާ ޓޮމް ސްވައިން ވިދާޅުވީ ޔޯގާގެ ސަބަބުން އިތުރު ތަދުތައް ވުމުގެ ސީރިއަސްކަން ހުރީ ކިހާ ވަރަކަށް ކަމެއް މި ދިރާސާއިން ނޭނގޭ ކަމަށެވެ.\n"ތަދެއް އަރަނީ ބޮޑު ހާނީއްކައެއް ވެގެން އެކަންޏެއް ނޫން. މަސްގަނޑަށް ވާ ތަދަކީ ވެސް ހާނީއްކައެއް،" ސްވެއިން ވިދާޅުވި އެވެ.\nމި ދިރާސާ 2001 އިން 2004 އަށް ކުރިއަށް ގެންދިޔައިރު އެނގުނު ގޮތުގައި، އެ މުއްދަތުގައި ވަނީ އެމެރިކާގެ 30،000 މީހަކު ޔޯގާގެ ސަބަބުން ހާނީއްކަތައް ލިބި ހޮސްޕިޓަލުން ފަރުވާ ހޯދައިފަ އެވެ. އެ މީހުން ފަރުވާ ހޯދި ކަންކަމުގެ ތެރޭގައި ހުޅު އެނބުރުމާއި މަސްގަނޑު ހަލާކުވުމާއި ކަށީގައި ރެނދުލުން ފަދަ ކަންކަން ވެސް ހިމެނެ އެވެ.\nޔޯގާގެ ސަބަބުން ބައެއް މީހުންނަށް ހާނީއްކާވާ ކަމަށް ދެއްކި ނަމަވެސް ލޭމައްޗަށް ދިއުމާއި ކޮލެސްޓްރޯލް މަތިވުމާއި ހިތުގެ ހިނގުން އަވަސްވުމާއި ޑިޕްރެޝަން އާއި ނިދުމުގެ މައްސަލަތަކަށް ހައްލު ހޯދުމުގައި ޔޯގާ އިން އެހީތެރިކަން ލިބޭ ކަމަށް ކުރީގެ އެކި ދިރާސާތަކުން އެނގިފައިވެ އެވެ.


Dhiraagu tv ge intro package aadheehtha dhuvahu fashanee | Mihaaru\nދިރާގު ޓީވީ ތައާރަފްކުރި ރޭ އެ ކުންފުނީގެ ކޮންޓެންޓް މެނޭޖަރު ޖިނާން ނިޔާޒް ނޫސްވެރިންނަށް ދައްކާލަނީ. ފޮޓޯ: ދިރާގު\nދިރާގު ޓީވީގެ އިންޓްރޯ ޕެކޭޖް އާދީއްތަ ދުވަހު ހުޅުވާލަނީ\n28 އެޕްރީލް 2017 - 17:21 51 comments\nދިރާގުން މިދިޔަ ހަފުތާގައި ތައާރަފް ކުރި އައިޕީ ޓީވީގެ އިންޓްރޯ ޕެކޭޖްގެ ހިދުމަތް އަންނަ އާދީއްތަ ދުވަހުން ފެށިގެން މުޅި ރާއްޖެ އަށް އާންމުކޮށް ހުޅުވާލާ ގޮތަށް ހަމަޖައްސައިފި އެވެ.\nދިރާގުން ނެރުނު ނޫސްބަޔާނެއްގައި ބުނެފައި ވަނީ މި އަހަރުގެ ޑިސެމްބަރު މަހުގެ ނިޔަލަށް ކުރި އަށް ގެންދާ ހާއްސަ ޕްރޮމޯޝަންގެ ދަށުން ދިރާގު ޓީވީގެ 60 ޗެނަލް ހިމެނޭ އިންޓްރޯ ޕެކޭޖް ވިއްކަން ހަމަޖެހިފައި ވަނީ މަހަކު 300ރ. އަށް ކަމަށެވެ. އަދި އެ ޕްރޮމޯޝަންގެ ދަށުން ފުރަތަމަ 1،500 ކަސްޓަމަރުންނަށް ޖޯއި ބޮކްސްއަކާއި ކަނެކްޝަންގެ އިތުރުން އެއް މަހުގެ މަހު ފީ ހިލޭ ދިނުމަށް ހަމަޖެހިފައިވާ ކަމަށް ވެސް ދިރާގުން ބުންޏެވެ.\nރާއްޖޭގެ ހުރިހާ ސަރަހައްދަކަށް ދިރާގުން އެ ހިދުމަތް ޖޯއިބޮކްސް މެދުވެރިކޮށް ދޭން ފެށީ މަޝްހޫރު ޗެނެލްތައް ކަމަށްވާ އޭއެކްސްއެން، ޓެން ސްޕޯޓްސް، ސޮނީ އީއެސްޕީއެން، ލައިފްޓައިމް، ހިސްޓަރީ ޗެނެލް، ބީބީސީ އާތުއާ އެކު އެވެ. މީގެ އިތުރުން ވެސް ބައިނަލްއަގުވާމީ އެތައް ޗެނެލަކާއި ރާއްޖޭގެ ހުރިހާ ޗެނެލްތަކެއް ވެސް ފެންނާނެ ކަމަށް ދިރާގުން ބުންޏެވެ.\nއެ ކުންފުނިން ކޭބަލް ޓީވީގެ ހިދުމަތް ދެނީ އެންމެ ޒަމާނީ ޓެކްނޮލޮޖީ ހިމެނޭ އައިޕީ ޓީވީ މެދުވެރިކޮށެވެ. އެގޮތުން އެ ހިދުމަތުގައި އެޗްޑީ ޗެނަލްތަކާއި އާއްމުންގެ މެދުގައި މަގުބޫލް އެތައް ޗެނަލެއް ހިމެނެ އެވެ. އަދި އިތުރު ޗެނަލްތަކެއް މަހެއްހާ ދުވަސް ފަހުން ތައާރަފްކުރާނެ ކަމަށް ވެސް ދިރާގުން ބުނެފައިވެ އެވެ.\nދިރާގުން ވަނީ ޓީވީގެ ހިދުމަތަށް އެދުނު އެންމެ ފުރަތަމަ 100 ކަސްޓަމަރުންނަށް ހާއްސަ އޮފައެއްގެ ގޮތުން އެއް އަހަރު ދުވަހުގެ ސަބްސްކްރިޕްޝަން ފީ އާއި ޖޯއި ބޮކްސް އަދި ހިލޭ ގުޅައިދޭ ގޮތަށް ހަމަޖައްސައިފަ އެވެ.\nދިރާގަކީ އައިޕީޓީވީގެ ހިދުމަތް ފުޅާ ދާއިރާއެއްގައި މުޅި ރާއްޖެއަށް ދޭ ފުރަތަމަ އަދި ހަމައެކަނި ކުންފުންޏެވެ. އައިޕީޓީވީ އަކީ އިންޓަނެޓްގެ ހިދުމަތް ފޯރުކޮށްދޭ ފިކްސްޑް ބްރޯޑްބޭންޑް ކަނެކްޝަން މެދުވެރިކޮށް ފެންވަރު ރަނގަޅު ޓީވީ ޗެނެލްތައް ފެންނަ ޓެކްނޮލޮޖީއެކެވެ.\nއިތުރު ލިޔުންތައް ކޭބަލް ޓީވީ ދިރާގު